
Ovaj broj «Početaka» što držite u 
ruci, plod je i vaših zalaganja. Naime, 
ohrabreni vašim poticajima, ponovno 
smo se upustili u «avanturu». Njezin 
vidljivi znak je ovaj, peti broj 
«Početaka». Dakako da to vidljivo 
odražava ponešto i od onog nevidljivog. 
Katkada to nevidljivo smogne snagu 
izraziti se jedino i samo putem pisane 
riječi. Ponešto od toga naći ćete i ovdje. 
S druge strane, svoje mjesto u časopisu 
našle su i naše redovite studentske 
obveze, seminari, referati... 


Neizostavan je doprinos i naših 
odgojitelja koji povjereni im dar 
odgajanja odjelotvoruju i na području 
pisane riječi. Novost i obogaćenje ovog 
broja «Početaka» u odnosu na prijašnje 
jest angažman studenata laika s našeg 
Fakulteta. 

Svi ti različiti doprinosi s 
različitim pogledima smjeraju k istom 
cilju: ad maiorem gloriam Dei. 

U nadi da će doista tako i biti, sve 
vas pozdravljamo sa željom da vas Bog 
obdari mirom i blagoslovom. 

Urednik 


SADRŽAJ 


POPRATNA RIJEČ O. MAGISTRA 2 

NIETZSCHEOVA FILOZOFIJA I KRŠĆANSTVO 4 

DJELOVANJE CRKVE U PLURALNOJ KULTURI U HRVATSKOJ 15 

ZAVJET ČISTOĆE 28 

HOD PO ŽICI 35 

U OBRANU NEDUŽNOG I GREŠNOG 36 

PRIJATELJSTVO 38 

PRAVO I PRAVEDNOST 40 

TAKO JE GOVORIO FRA ŠPIRO 42 

UNATOČ SVEMU/ISUS ČISTAČ/POGLED U SUNCE 49 

ALELUJA 50 

ZAPIS NA PERGAMENT SUTRAŠNJICE 51 

MOJOJ MAJCI 53 

VITA MYSTICA 54 

PATNIK ORFEUS 56 

NAZNAKE TEMELJA I GRAĐE ZA KRŠĆANSKU DUHOVNOST PRIRODE 59 

CRKVA PRED IZAZOVOM NOVIH RELIGIOZNIH POKRETA 70 

PAPA IVAN PAVAO II 85 

HOMOSEKSUALNOST S KATOLIČKOGA GLEDIŠTA 91 

RIJEČ KAO ZRCALO 102 


POČECI , 2004. 


POPRATNA RIJEČ O. MAGISTRA 

Podrobnije o “riječi’" i njoj kao zrcalu možete pročitali na kraju ovih “Početaka”. 
O riječi kao sredstvu izričaja vlastitih misli možete čitati uzduž i poprijeko ovoga i 
svih dosadašnjih “Početaka”. Onu Riječ koja stoji, nadamo se, u pozadini svih tih 
riječi i zbog koje sve ovo pišemo možete i trebate potražiti u dubini svoga srca. Bit 
ćemo sretni ako je, ovim brojem, barem naslutite ili primijetite dosad neprimijećen 
način njezina postojanja u vama. 

Kakva bi ovom prigodom trebala biti riječ o. magistra? Njezin je karakter već 
definiran naslovom. Popratna! To znači, staviti je u službu riječi ispisanih na stranicama 
koje slijede. I ja to činim na najjednostavniji mogući način, franjevački priprosto: 
uzmite i čitajte! No, govoreći tako nemoguće je izbjeći paralelu s najvećim misterijem 
kršćanstva: uzmite i jedite. Riječ i hrana! Riječ kao hrana!? Uzeti riječ kao hranu 
odnosno uzeti Riječ kao Hranu? Naravno da je to moguće. Nekada nažalost jedino 
moguće ljudima koji su gladni duhovno, pa i tjelesno. Predimenzioniranom nam se 
čini, stoga, valjanost one narodne: “Prazan trbuh Boga ne moli!” Izgladnjeli siromah 
će posvjedočiti da često, snagu za daljnji život, nalazi jedino u Kristovoj riječi: “Blaženi 
siromasi, njihovo je kraljevstvo nebesko.” Iako nema nikakva učinka na trbuh, nitko 
mu nema pravo uskratiti takvu riječ. Naša riječ nema doseg Kristove riječi, ali ima 
istu želju - hraniti. 

S obzirom na tekstove koji slijede čini se, ipak, prikladnijom usporedba sa 
starozavjetnim prorokom Ezekielom koji guta svitak knjige. Ne želeći uzeti posao 
egzegetama i ostajući na području okusnoga, samo pitamo: kako progutani svitak 
knjige može u ustima ostaviti osjećaj slatkoće? Jer, Ezekiel svjedoči: “I pojedoh ga, i 
bijaše mi u ustima sladak kao med” (Ez 3, 3). Kakav je to papir, kakav materijal na 
kojemu je sve napisano? Ovaj naš današnji okusom je grk, opor, teško jestiv i probavljiv. 
Pa i sadržaj progutane knjige ne garantira slatkoću: “... a u njoj napisano: ‘Naricanje! 
Jecanje! Jauk!” (Ez 2, 10). Egzegete će nam ipak reći da zakoračimo iza pojavnoga, 
da tražimo dublji smisao. 

Ovim egzegetskim vrludanjima želimo samo svratiti pozornost na slijedeće. 
Čitajući “Početke” nećete bili lišeni nijednog ni drugog iskustva. Niti gorčine, niti 
slatkoće. Ali, iznimno je važno paziti na redoslijed okusa. U tekstovima “Početaka”, 
ne isključujući ni ovaj popratni, naići ćete zasigurno na gorčinu možda zbog oporih 
rečenica, nesavršene sintagme, prejednostavnih formulacija, metodološke 
nedosljednosti, manjka estetskoga ili otkrivanja nekih novih misaonih prostranstava. 
Toga će biti. Ali iskrenost, prostodušnost, dobronamjernost, istinoljubivost i naravno 
glad za Riječju koji stoje u pozadini napisanoga i kojih ćete se, nadamo se, domoći, 
garancija su naknadne slatkoće. 

Trudimo se, priznati je, oko slasne riječi u njezinu izričaju i sadržaju. Ali poluči 
samo gorčinu. Najprije slatka, a potom gorka. Toliko mistična da nas zamagli, toliko 
svijetla da nas oslijepi, toliko strana da zastranimo, toliko laka da odlepršamo, toliko 
univerzalna da se izgubimo, toliko globalna i “cool” da zaboravimo vlastiti identitet i 
stari materinji jezik, toliko progresivna i okrenuta budućnosti da nam izbriše memoriju, 
toliko pravična da sagori pravdu, toliko slobodarska da nas učini besramnima i slobodna 
da nas učini robovima, toliko pluralna da imamo tisuću istina i isto toliko stranputica, 
toliko životna da nas uvjeri kako smo samo biologija, kemija i fizika, toliko apsolutna 
da sve relativizira, toliko stvaralačka da stvori kulturu smrti, toliko modificirana da 
dovodi u pitanje naravnost, toliko markentiška da proda i samu sebe, toliko moćna da 
zaniječe Riječ... Evanđeoski rečeno: toliko janjećeg izgleda, a tako vučljiva. Lako se 
pije, ali izgori utrobu. 

Ako već nismo u mogućnosti birati cjelovitost - slatku riječ i slatki učinak - 
izabcrimo onda radije gorko pa slatko, negoli slatko pa gorko. 

Još jedno kratko zapažanje. Nedavna istraživanja objavljena u “Journal of Animal 
Ecology” iznose na vidjelo interesantnu činjenicu. Ptice koje žive u gradovima moraju 
zbog buke pjevati jače kako bi ih druge ptice mogle čuti. Sv. Franjo je volio ptice. 
Svoju braću naziva trubadurima, glasnicima Velikoga Kralja čije je poslanje slaviti 
Boga, isto kao grlice i slavuja. Je li buka toliko narasla (ona buka stvorena riječju 
“toliko..., a tako...”) da su franjevci i njihova braća i sestre u ovom broju “Početaka” 
morali jače zapjevati? Što jasno pokazuje broj ispisanih stranica. Obimniji od svih 
dosadašnjih. Broj suradnika, također. I obrađenih tema. Aje li to što rade buka ili pjev, 
prosudite sami. Može se poradi toga dobiti dojam da “Počeci” djeluju pomalo zrnasto, 
razmrvljeno, prožeti i ujedinjeni jedino početničkim žarom. No, zar i krunica ne djeluje 
zrnasto, razmrvljeno, ali je kao cjelina vrlo lijepa. Još ljepša kada se zna koja joj je 
namjena. 

Riječ zahvale izražavamo svima onima koji su svojom podrškom, radom, opaskama 
i savjetima doprinijeli kvaliteti ovoga broja. Poziv na suradnju ostaje. Neka i nadalje 
naš rad bude riječ po riječ na početak do Riječi koja je jedina Put, Istina i život. 
Jedina je ona životvorna. Vodi i daje smisao. I hrani. Druga tek ukoliko se u Njoj 
ogleda. 

MIR I DOBRO! 


Fra Šimun Bilokapić, magistar bogoslova 

NIETZSCHEOVA FILOZOFIJA I KRŠĆANSTVO 


UVOD 


Friedrich Nietzsche je veliki upitnik nad svim onim što je Zapad iznjedrio u 
svojoj bogatoj povijesti. Bogatstva i udobnosti rijetki se odriču. On je jedan od rijetkih, 
možda najizvrsniji i zato zadivljuje svojom posebnošću. Izazov je zapadnom mišljenju, 
a mi volimo izazove. 

Kako uopće shvatiti nekoga: kroz njegov život ili kroz djela? Nietzsche zahtijeva 
mnogo truda, što će reći, i jedno i drugo. Dijeljenje Nietzschea od njegovih djela i 
obrnuto, vjerojatno je uzrok tolikim kontradiktornim interpretacijama. To, dakako, ne 
znači da Nietzsche nije kontradiktoran. Nažalost, mi ćemo u ovom radu suziti izbor. 
Nas će ovdje prvenstveno zanimati Nietzsche kao filozof. Uzimamo djela njegovog 
zrelog razdoblja, tj. od Zaratustre pa do Volje za moć. U tom periodu posebno su bile 
dominantne određene teme, tzv. velike teme Nietzscheove filozofije. Ponudit ćemo 
analizu svake od njih s posebnim osvrtom na kršćanstvo. To će zacijelo biti dovoljno 
za osvjetljavanje Nietzscheovog odnosa prema kršćanstvu. 

Dakle, nas će ovdje prvenstveno zanimati ta strana Nietzschea - njegov odnos 
prema kršćanstvu. Ako vatreni prorok i borbeni vjesnik smrti Boga, nadčovjeka, vječnog 
vraćanja, pre vrednovanja i volje za moć, vidi u kršćanstvu svog glavnog protivnika, 
onda to nije irelevantno s obzirom na cjelinu i bit njegove misli. Riječ o Nietzscheu 
kao antikršćaninu, riječ je o tom filozofu u cjelini. Kad on pokušava kršćanstvo osuditi, 
podići protiv njega “najveću od svih optužbi koju je tužitelj izrekao” 1 2 , onda to nije 
beznačajan detalj u nizu njegovih napora. Druga je stvar koliko je u tome uspio. 

Je li on zaista najbezbožniji od svih ateista? Nije li možda obrnuto? Nije li možda 
baš on najpobožniji od svih ateista, kako je samog sebe kroz usta pape nazvao u 
Zaratustri: Ili, možda, pobožnost i bezbožnost ovdje imaju konvergirajući smisao? 
Je li smrt Boga njegovo novo rađanje? 

To su samo neka od pitanja na koja želimo naći odgovore! 

1. VELIKE TEME NIETZSCHEOVE FILOZOFIJE 


Na samom početku moramo ustvrditi da ne postoji slaganje interpretatora o samom 
broju “velikih tema”. Heidegger, jedan od prvih koji su Nietzschea kao filozofa uzeli 
do kraja ozbiljno, drži kako ima pet velikih tema Nietzscheove filozofije. Bez obzira 

1 F. Nietzsche, Antikrist. Prokleto kršćanstvo, Izvori, Zagreb, 1999., str. 115. Od sada citirano skraćeno Antikrist. 

2 Usp. F. Nietzsche, Tako je govorio Zaratustra, mladost, Zagreb, 1 976., str. 1 07. Od sada citirano skraćeno Zaratustra. 
3Usp. D. Grlić, Ko je Niče, Zodijak, Beograd, 1969., str. 58. 

na varijacije u imenovanju pojedinih tema, one su sljedeće: Bog je mrtav, nadčovjek, 
volja za moć, vječno vraćanje istog i pre vrednovanje svih vrijednosti. Smatramo 
kako se unutar ovih tema sabire bitna problematika cjelokupnog Nietzschea. Naravno, 
njima treba pridodati i temu morala koja će, također, biti predmet našeg zanimanja, a 
filozofiju umjetnosti ostavljamo po strani. 

Tema pre vrednovanja svih vrijednosti kao i tema nadčovjeka, nisu po našem 
mišljenju posebne teme, već su uključene u problematiku tema: Bog je mrtav, volje za 
moć i vječnog vraćanja istog. Smrću Boga, što je ujedno i smrt dosadašnje najviše 
vrijednosti, ujedno se i pre vrednuju sve vrijednosti. A nadčovjek je onaj koji posjeduje 
najviše volje za moć, onaj koji usprkos vječnom vraćanju izriče Da životu i, napokon, 
umjetnik, sadržan u temi volje za moć i temi vječnog vraćanja istog . 3 

Iz svega toga uočljivo je međusobno prožimanje tema pa promišljanje o jednoj, 
nužno uključuje i promišljanje drugih tema. Štoviše, Nietzsche jednu temu izvodi iz 
druge tako da se stječe dojam sustavnosti filozofskog mišljenja. 

1. 1. Bog je mrtav 

Prva velika tema Nietzscheove filozofije je smrt Boga. Nijedna njegova rečenica 
nije toliko uznemirila duhove kao rečenica: Bog je mrtav! Što se s njom tvrdi? Nietzsche 
nije ponudio nikakve argumente za tu tvrdnju. On ionako ne vjeruje u snagu logike. 
Smrt kršćanskog Boga tema je, među ostalim Nietzscheovim djelima i prvog dijela 
Zaratustre. Tu je ta smrt prikazana kao dokinuće onog Boga koji je Bog europske 
metafizike i koji je u krajnjoj liniji platonskog podrijetla. Doduše, kršćanstvo se vezalo 
uz metafiziku, ali kršćanstvo nije samo metafizika. 

Zašto baš Zaratustra mora biti onaj koji naviješta smrt Boga? On je prvi učio da 
se svijet moralno gleda dualistički kroz prizmu dobra i zla. Zato on sam mora svoj 
nauk i opozvati. Treba stvoriti svijet izvan morala, tj. “s onu stranu dobra i zla ”. 4 A da 
bi se stvorio jedan takav svijet, treba ukloniti Boga koji je izvor moralnog reda. Smrt 
Boga je dokidanje iluzije o onostranom, o Platonovom svijetu ideja, o tezi kako postoji 
biće izvan vremena. Nietzsche je mišljenja da je pravi svijet postao bajka . 5 To je 
zabluda koje se treba osloboditi. Bajku sad treba ponovno svesti na njezin pravi izvor: 
realnu ljudsku zbilju. To je zadaća Zaratustre! 

Nietzsche polazi od toga daje ono božansko samo antropološki realitet. Dosad je 
čovjek transcendirao Bogu i tako zlorabio zemlju. Na mjesto mrtvoga Boga, Nietzsche 
stavlja zemlju. Najviši vrh ljudske slobode okreće se zemlji. Za ono stoje otuđenom 
čovjeku bio Bog, sađ stoji zemlja. “Preklinjem vas, braćo moja, ostanite vjerni zemlji 
i ne vjerujte onima koji vam govore o nadzemaljskim nadama. Trovači su to, svjesno 
ili nesvjesno .” 6 


4 Jedno od Nietzscheovih djela nosi taj naslov. 

5Usp. F. Niče, Sumrak idola, Grafos, Beograd, 1980., str. 27-28. 

6 Zaratustra, str. 1 0. 

Smrću Boga negira se i kršćansko učenje o zagrobnom životu. Istina onog 
zagrobnog je bolesni, slabi i umorni čovjek, ali čovjek koji još ipak nije do konca 
uništen jer još radije hoće ništa nego da ništa neće. On radije slijedi iluziju o zagrobnom 
životu nego da prizna svoju ispraznost. Tako bolestan duh nalazi zadovoljstvo u 
otuđenom htijenju. 7 

Prava istina čovjeka nije, kao što drži kršćanstvo, duša već tijelo; “a duša je samo 
riječ za nešto na tijelu”. 8 To, međutim, kod Nietzschea nije biologizam. Tijelo nije 
mišljeno kao fiziološki organizam, već je ono kao protuprincip lažno duhovnom, 
integibilnom, kršćanskom. Duša je samo oružje i igračka tijela. Duša je parcijalnost a 
tijelo totalitet ljudskog opstanka. To znači zemaljsku zbiljnost našeg opstanka koja 
jest i jedina zbiljnost. 

Ali, zašto je Bog umro? Ima li njegova smrt utjecaja na prevrednovanje svih 
vrijednosti ljudskog življenja? Kako čovjek podnosi odgovornost te smrti, kako je 
izdržava? 

Bog je umro zato da bi mogao vladati čovjek. Čini se da je uzrok Božje smrti 
Njegova samilost prema čovjeku. “Đavao mi je jednom ovako govorio: ‘I bog ima 
svoj pakao: to je njegova ljubav prema ljudima.’ A nedavno sam ga čuo kako govori 
ove riječi: ‘Bog je mrtav; od svoje je samilosti prema ljudima umro bog.’” 9 U 
Nietzscheovim očima samilost je najveća slabost kako čovjeka tako i Boga. Ona je 
rasipanje volje za moć. Gledano kršćanski, Bog se zaista iz ljubavi predaje za čovjeka. 
Tom riječju “za” izražen je bitni i temelji zakon kršćanske egzistencije. Ne dokida li 
ta Božja ljubav Njegovu svemogućnost? “Ljubav, ona je ili jača od smrti ili uopće nije 
ljubav. Ako se u Kristu pokazala jačom od smrti, pokazala se zato što je bila ljubav za 
druge.” 10 Takva ljubav zasigurno može pobijediti mržnju pakla! 

Te probleme suvremene teologije ostavljamo po strani i pitamo se za pravi uzrok 
Božje smrti u Nietzscheovoj filozofskoj misli. Uzrok sigurno nije Božja samilost, već 
čovjekova volja za moć! Svoj klasični izraz Nietzscheova poruka o smrti Božjoj nalazi 
u djelu Vesela znanost (1886.). Tamo se nalazi i prispodoba o ludom čovjeku, koji u 
svijetlom prijepođnevu pali svjetiljku, trči trgom i neprestano viče: “Tražim boga! 
Tražim boga”, pa skače u gomilu koja se smije, probada ih svojim pogledima i viče: 
Gde je bog? Ja ću vam to reći! Mi smo ga ubili - vi i ja! Svi smo njegove ubice!” * 11 

Ali - tko je Bog koji je ubijen? Nietzsche tvrdi kako je to Bog filozofa i teologa 
koji je tradicionalno bio shvaćen kao neko biće po sebi ili supstancija koja opstoji iza 
vidljivog svijeta. Ovdje primjećujemo da Bog, čiju smrt Nietzsche obznanjuje, uvelike 
nalikuje pojmovnom, apstraktnom Bogu kojega Kierkegaard napada kao krivotvorinu 
službenog kršćanstva. Drugim riječima, umrla je naša racionalistička i, stoga, 


7 Usp. D. Grlić, nav. dj., str. 54. 

8 Zaratustra, str. 30. 

9 Isto, str. 82. 

10 J. Ratzinger, Uvodu kršćanstvo, KS, Zagreb, 1988., str. 281. 

11 F. Niče, Vesela nauka, Grafos, Beograd, 1989., str. 146. 

nihilistička slika Boga. Jer Bog je, dakako, negacija života. “U Bogu se štuje ništavilo, 
volja za ništavilom proglašena je svetom !...” 12 To je aristotelovsko-skolastički 
nepokrenuti pokretač i neuzrokovani uzrok, osvetnički sudac univerzalnih moralnih 
zakona i puka pobožnost. To je Bog kršćanstva kao platonizma za svjetinu. Prema 
tome, ovdje je ključno razumjeti da je Bog koji je umro onaj Bog kojeg smo krivo 
shvatili smještajući ga u ograde filozofskih i teoloških teorija, tj. Bog kojeg smo sami 
stvorili. 

Dakle, Nietzsche slično kao i Feuerbach i Marx, polazi od toga daje ono božansko 
samo antropološki realitet. Kad je riječ o smrti Boga, riječ je zapravo o smrti čovjeka 
koji ima potrebu za Bogom, o smrti “homo religiosusa”. No nije svatko u stanju 
podnijeti breme te smrti. Čovjek koji nema snage poniznost pretvoriti u moć vladanja, 
ne može prihvatiti smrt Boga. Doduše, smrću Boga ostaje opasnost užasnog 
osiromašenja čovjeka - nemoralnost. No, ipak, Nietzsche to ne želi. Homo religiosusa 
zamijenit će drugi čovjek, čovjek moći, samosvjesni čovjek koji nadvladava samog 
sebe - nadčovjek. 

Bog je umro i stoga mora vladati čovjek. Vladavinu čovjeka omogućuje samo 
visok stupanj volje za moć. Volja za moć neposredna je i prva konzekvenca smrti 
Boga, jer Bog i ne bi mogao umrijeti da ga na to nije prisilila čovjekova volja za moć. 
Smrt Boga rađanje je nadčovjeka! “Ali da vam posve otvorim svoje srce, prijatelji: 
kad bi postojali bogovi, kako bih mogao podnijeti da ne budem bog! Dakle, bogovi 
ne postoje .” 13 

Bogovi više ne postoje i kršćanski Bog je mrtav - “najopakiji pojam Boga”. Sada 
nastupa era čovjeka: zbiljska, realna, tjelesna, životna volja za moć trijumfira nad 
umrlom, beživotnom transcendencijom. Sa sviješću daje “Bog mrtav” otpočinje svijest 
radikalnog prevrednovanja dosad najviših vrijednosti. Mjerilo svega pre vrednovanja 
jest volja za moć. “Volja za moći - i samo ona jest volja koja hoće vrijednosti .” 14 Nije 
li obrnuto, ne pokreću li vrijednosti volju? Nadčovjek je najviše utjelovljenje volje za 
moć. Stoga on mora razbiti “stare ploče” i ispisati “nove ”. 15 U govoru što nosi naslov 
O tri preobrazbe navodi se osnovni motiv: mijenjanje biti čovjeka uslijed smrti Boga, 
to znači, mijenjanje iz samootuđenja u stvaralačku slobodu koja je svjesna sebe. 
“Pokazat ću vam tri preobrazbe duha: kako duh postaje devom, deva lavom i najposlije 
lav djetetom .” 16 

Ipak, na mjesto mrtvoga Boga Nietzsche ne stavlja čovjeka već zemlju. S 
metafizičkom mišlju Boga postavljena je onostranost vremena i prostora pred kojom 
je vrijeme ništavno, puka pojava. Ono je tako obezvrijeđeno, isključeno iz prave 


12 Antikrist, str. 28. 

13 Zaratvstra, str. 78. 

14 M. Heidegger, Nietzscheova metafizika, u: “Uvod u Nietzschea” priredio i preveo Šime Vranić, Znaci, Zagreb, 
1980., str. 26. 

1 5 Usp. Zaratustr.a, str. 1 80- 1 99 . 

1 6 Isto, str. 23. 

zbiljnosti. Smrt Boga znači stoga za Nietzschea i prestanak poricanja vremena i 
priznavanje vremena kao prave dimenzije svega bitka. Nasuprot idealizmu, koji je 
vrijeme protjerao iz bitka, hoće Nietzsche bitak shvaćen kao “zemlju” vratiti u vrijeme. 
Misli fundamentalnu svezu bitka i vremena . 17 Ta sveza bitka i vremena preduvjet je 
razumijevanja sljedećih tema Nietzscheove filozofije. 

1. 2. Volja za moć 

Drugi dio Zaratustre izričito imenuje ono, što kao moć koja potpuno vlada 
svijetom, bivstvuje i u igri ljudske slobode. Noseća misao odsad je nauk o volji za 
moć. Volja za moć nagoviješta se, kako bi se osmislila smrt Boga, već u prvom dijelu 
te knjige u slici o lavu. Smrt Boga doprla je do svih koji žive u povijesti. Izuzetak je 
stari svetac koji živi sam u prirodi kao dio prirode i stoga zapravo i nije čuo za smrt 
Boga jer živi izvan povijesti. 18 Nasuprot tome, volja za moć rezervirana je za relativno 
mali broj ljudi - za preteče nadčovjeka. 

Smrću Boga prenosi se ujedno sva moć na čovjeka. Ako je prije Bog razlog 
jednakosti svih ljudi, sada je volja za moć mjerilo nejednakosti. “Pred bogom! - Ali 
sad je umro taj Bog. A pred pukom nećemo da budemo jednaki. Bježite od toga, vi, 
viši ljudi !” 19 U samom izvoru moći, u čovjeku, pokazuje se kako ljudi nisu jednaki - 
ne posjeduju u sebi jednak stupanj volje za moć. U takvoj situaciji uskrsava nadčovjek, 
čovjek koji vlada i u kojem vlada njegova vlastita volja za moć. Volja za moć trijumfira 
u principu nejednakosti. Čak je i volja za jednakošću samo nemoćna volja za moć 
onih slabih . 20 

Stoje volja za moć? Ovo “za moć” nije neki dodatak, atribut uz pojam volje, već 
je objašnjenje biti same volje. Volja za moć je “najunutrašnjije bivstvo bitka ”. 21 To će 
leći. volja za moć je temeljni karakter bića kao takvog. “Gdje god sam našao ono što 
živi, našao sam i volju za moći; i još u volji sluge našao sam volju da bude gospodar .” 22 
Po ovom je volja za moć i temeljni karakter života, “živjeti” Nietzscheu važi kao 
druga riječ za “Biti”. “Bitak - o njemu nemamo druge predodžbe no “ živjeti ” - Kako 
dakle nešto mrtvo može biti’ ?” 23 Bivanje je svagdanje povećavanje stupnja moći. U 
tijeku vremena penje se život k uvijek višim tvorevinama moći; svaka stepenica već 
priprema sljedeću. Kako se odnosi to svagdanje moćenje volje za moć prema vremenu? 
Time što Nietzsche zbiljski misli volju za moć, dospijeva on u veliku aporiju. 


17 Usp. E. Fink, Nietzscheova filozofija. Znaci, Zagreb, 1981., str. 93. 

18 Usp. Zaratustra, str. 9. 

19 Isto, str. str. 265. 

20 Usp. D. Grlić, nav. dj., str. 60. 

21 F. Nietzsche, Volja za moć. Pokušaj prevrednovanja svih vrijednosti, Mladost. Zagreb, 1988., str. 333. Od sada 
citirano skraćeno Volja za moć. 

22 Zaratustra, str. 105. 

23 Volja za moć, str. 282. 

Naime, u svojoj najčišćoj formi, volja za moć pojavljuje se u borbi na život ili 
smrt. Ta borba odvija se u vremenu, dakle u onoj dimenziji ljudskog opstanka stoje 
ujedno i bitna granica same volje za moć. Nikakva volja za moć ne može vratiti prošlost. 
Volja za moć može htjeti samo onda ako ide ukorak s vremenom, ako napreduje od 
prošlog k budućem. Ropstvo volje za moć leži u nepromjenjivosti prošlog. Svaka 
volja za moć mora se iscrpsti tijekom vremena. Vrijeme je moć u kojem se iscrpljuju 
svi kvanti moći. Stoga ono što je bilo učiniti onim što nije bilo, ne može učiniti 
nikakva moć, pa ni svemoć . 24 

Rješenje ovog problema kojeg nudi Nietzsche, svakako je suprotnost svemu 
kršćanskom i metafizičkom, ž idovsko-kršćanskom pravocrtnom vremenu, u kojemu 
se jednokratno zbiva pojedinačna ljudska sudbina i povijest čovječanstva, Nietzsche 
je suprotstavio cikličko vrijeme - vječno vraćanje istog. Prošlost, sadašnjost i budućnost 
postaju stalno “sada” putem vječnog vraćanja istog! U ovoj koncepciji vremena ništa 
se novo bitno ne događa. Ono bitno već se davno dogodilo. Jedino što je ostalo jest 
repriza svega i tako u nedogled. 

Grčka misao, iako je učinila demitizaciju mita, iz mitskog je mišljenja prihvatila 
cikličko shvaćanje kozmosa. Otuda je Nietzsche posudio ovu misao. Ali, sad se javlja 
novi problem. Izgleda daje volja za moć u ovoj cikličkoj koncepciji vremena posve 
nemoćna. Nietzsche je spašava tako što na leđa trenutka tovari teret vječnosti. Ako 
postoji vječni povratak istoga, ono što se sad odluči, ponavljat će se cijelu vječnost. 
Dakle, na sadašnjoj odluci počiva tijek vječnosti. Budući daje izbrisana razlika između 
prošlog, sadašnjeg i budućeg, sadašnji trenutak znači sve - znači vječnost. Tako moć 
postaje apsolutna. Stoga Nietzsche i može zapisati: “Bivanju pečatom utisnuti značaj 
bitka - to je najviša volja za moć . “ 25 

U Nietzscheovoj misli jedno od ključnih mjesta zauzima volja za moć. Ona je 
analogna ljubavi u kršćanstvu. Prema kršćanskom shvaćanju Bog je Ljubav. Ona je 
osnovni princip, biće i bitak bića. Ljubav je izvorište svega, smisao stvaranja, razlog 
žrtve, razlog zašto jest nešto, a ne ništa. Po ljubavi su nastali čovjek i svijet. Kršćanski 
gledano, jasno je da ljubav nije nešto nemoćno. Naprotiv, ona je moćnija odbilo koje 
druge sile. Ona nadilazi svaki ukroćeni determinizam i utoliko je čudesna da čini i 
čuda. U čovjeku leži mogućnost punine božanske ljubavi, odnosno, čovjekove su 
mogućnosti beskrajne. 

Ono što kršćani pripisuju djelovanju stvaralačkom principu ljubavi, to Nietzsche 
pripisuje volji za moć. On posvuda zapaža njezino djelovanje. Ona je univerzalan 
kozmički princip, princip čovjekova djelovanja i samonadilaženja, princip 
nadljudskoga. Vječno vraćanje istog nužna je konzekvenca teze o volji za moć. 

I na kraju, ne možemo ne postaviti pitanje: Što iziskuje više volje, odreći se 
svoje volje ili istu nametnuti drugom? Pogotovo, ako je volja takva, kakvom je 
doživljava Nietzsche! 

24 Usp. D. Grlić, nav. dj., str. 63. 

25 Volja za moć, str. 298. 

1. 3. Vječno vraćanje istog 

0 nadčovjeku govori Zaratustra svima, o smrti Boga i volji za moć nekolicini, a 
o vječnom vraćanju samo sebi samome. To očigledno znači i poredak važnosti njegovih 
temeljnih misli. 26 Značenje nadčovjekove uloge u prevladavanju nihilizma posve je 
jasno uokvirena u nauk o vječnom vraćanju istog. ZaNietzschea ono je vrhunac čitavog 
njegovog mišljenja. Ono je bit Zaratustrine poruke, te predstavlja Nietzscheov zreli 
pokušaj odlaska s onu stranu metafizike i kršćanskog morala. Vječno vraćanje, kao 
preokrenuta metafizika, zasnovano je na stalnoj čežnji volje za moć prema vlastitom 
usavršavanju. Ona to može postići, tvrdi Nietzsche, samo postavljanjem vječnog 
vraćanja istog. “Namjesto metafizike i religije nauk o vječnom ponovnom došašću 
(on kao sredstvo uzgoja i izabiranja).” 27 To što vječno vraćanje “uzgaja” i “izabire” 
jest nadčovjek koji potvrđuje bit života kao volju za moć. 

Misao vječnog vraćanja istog ukida opreku između prošlosti i budućnosti. Ona 
prošlosti daje otvoreni karakter mogućnosti koji ima budućnost, a budućnosti stabilnost 
prošlosti. Oboje na čudnovat način prelazi jedno u drugo - prošlost ima odlike 
budućnosti, a budućnost odlike prošlosti. Volja sada ne može htjeti samo naprijed. 
Tim što hoće naprijed, hoće ona ujedno i natrag. 

Ideja vječnog vraćanja kod Nietzschea nije povijesna teorija kao teleologija ili 
postavka o životu prije i poslije smrti. Vraćanje je sveobuhvatno. Pojam vječnosti u 
prošlosti je bio utemeljen na postojanju beskonačnosti s onu stranu iskustvenog svijeta. 
Za Nietzschea, to što je beskonačno jest sam konačni svijet. Ono “istog” je konačni 
svijet: vrijeme samo je vječno, bivanje je vječno. Vječno vraćanje istog potvrđivanje 
je neteleološkog svijeta. “Kad bi svijet imao kakav cilj, on bi morao biti dosegnut”. 28 

Vječni povratak istog kazuje kako biće u cjelini jest. 29 Izgleda da Nietzsche na 
neki čudan način pokušava pomiriti Heraklitovu tvrdnju o stalnom kretanju i 
Parmenidovu tvrdnju o okretanju. Ovo jc njegovo nastojanje oko približavanja svijeta 
bivanja svijetu bitka. 

Vječnim vraćanjem istog, vječnim kruženjem, vrijeme se sabire u jednoj točki, 
vrijeme samo postaje bezvremenito. Volja za moć mora sad samo tu besciljnost, tu 
vječnost izdržati, štoviše, ljubiti takvu besciljnu vječnost. Vječno vraćanje istog cilj 
pretvara u sredstvo i sredstvo u cilj. Nietzsche dospijeva s onu stranu dobra i zla, a 
stajati s onu stranu dobra i zla, znači stajati ni u čemu. Vječno vraćanje istog 
perspektivističko je tumačenje biti svijeta i života. Drugim riječima, i ono je samo 
vrsta vjere. Nietzsche, dakako, odbija nazvati vječno vraćanje vjerom u strogom smislu 


26 Usp. E. Fink, nav. clj., str. 102. 

27 Volja za moć, str. 230. 

28 Isto. str. 489. 

29 Usp. M. Heidegger, nav. dj., str. 42. 

te riječi, jer, kad bi to učinio, tada bi opet završio u terminologiji tradicionalne 
metafizike i religije. Istovremeno, ako vječno vraćanje nije vjera, mora ga se racionalno 
pojasniti stoje neizvedivo. 

Stoga je Nietzsche silno težio za znanstvenom verifikacijom teze vječnog vraćanja 
istog, ali nije uspio. Danas bismo mogli povući neke paralele između vječnog vraćanja 
istog i hipoteze o trajno pulsiraj ućem svemiru. Taj se svemir širi do točno određene 
točke kad se počinje kontrahirati i onda opet širiti i tako svu vječnost. 

Vjera vječnog vraćanja, vjera nadčovjeka koji kaže “da” životu u njegovoj 
cjelovitosti, razlikuje se od vjere filozofa po tome što je predmet njezina obožavanja 
ništa. Ali ovdje moramo biti vrlo oprezni. Nietzsche ne veliča ništa zbog njega samoga, 
nego zbog toga što se može roditi iz ništa: nadčovjek. Ništa nije hipostazirano, već je 
prihvaćeno kao put k nečemu. I jedino nadčovjek može podnijeti to učenje. 

Težeći k nadčovjeku ljudi žele svoju propast. Ozbiljujući nadčovjeka, čovjek 
uništava sebe. Nadčovjek podrazumijeva najveću žrtvu čovjeka - žrtvu čovjeka kao 
čovjeka. Jedna od osnovnih razlika između nadčovjeka i Boga jest u tome što Boga 
nije moguće stvoriti, a nadčovjeka jest. Kako čovjek raste u veličinu i visinu, toliko 
tone i u dubinu i strahotu: ne treba htjeti jedno bez drugog. Tek će nadčovjek biti biće 
koje će moći živjeti bez Boga budući daje samo kao bog. To znači: nadčovjek neće 
imati ništa vrjednije iznad sebe. On sam jedini je smisao života. Njegovo stvaralaštvo 
bit će savršeno. 

Kako u kršćanstvu, tako i kod Nietzschea nailazimo kazivanju “Da” (“Amen”) 
bitku. Razlika je u tome što u kršćanstvu antiteza dobro - zlo nalazi svoje pomirenje u 
Bogu, savršeno dobrom biću, dok kod Nietzschea biće koje je izrazito dobro i zlo 
(nadčovjek) može pomiriti dobro i zlo. A najveća razlika leži u tome što je Isus 
konkretno živio i mi vjerujemo kako živi i danas, i da sudbinu svijeta drži u svojoj 
ruci. Nadčovjek je pak bio i ostao samo povijesna apstrakcija . 30 

2. ANTIKRIST 

U povijesti filozofije teško da postoji ijedan mislilac koji je toliko kritičkih, a 
često i gotovo psovačkih riječi uputio na račun kršćanstva, kršćana, Crkve, kršćanskog 
morala i svega što s kršćanstvom ima veze. Uostalom, napisao je i knjigu, čiji bi 
naslov, po svemu sudeći, trebao biti naznaka nekog programa protiv kršćanstva. Ali, 
spis ne donosi ništa novo što već ranije nije zapisano u drugim djelima. Jedino što je 
novo jest psovački ton prepun mržnje i pogrda. Nietzsche svojim mislima daje 
vrijeđajuću širinu, želi uvrijediti. I doista, za to ima stila. On je genij u mržnji. “Radi 
ženske gorljivosti na najistaknutije mjesto postavili su lijepa sveca, a radi muškaraca 


30 Usp. B. Bošnjak, Povijest filozofije Ili Nakladni zavod Matice hrvatske, Zagreb, 1993., str. 208. 

31 Antikrist, str. 35. 

Mariju .” 31 Ovo je još “blag” primjer! 

Početak službenog kršćanstva Nietzsche poistovjećuje s određenom osobom - 
Pavlom, samoproglašenim apostolom pogana. Nietzsche konzekventno razdvaja Krista 
i kršćanstvo. Izvorno je Kristovo učenje različito od naknadne interpretacije za koju 
je odgovoran apostol Pavao, a koja je postala vladajuća. “Već je riječ ‘kršćanstvo’ 
nesporazum - postojao je zapravo samo jedan kršćanin i on je umro na križu. Ono što 
se od toga trenutka naziva ‘evanđeljem’ već je bilo suprotno od onoga stoje on proživio: 
‘loša vijest’, dysangelium” n 

Sukladno tome, Pavao je dysangelist. Distinktivno obilježje kršćana nije u nekom 
vjerovanju, nego je to kršćanska praksa, odnosno život samog Krista. Njegov život, 
kao i njegova smrt, ne upućuju na pojmove krivice, kazne ili nagrade: “... ‘grijeh’, 
svaki odnos udaljenosti između Boga i čovjeka ukinut je - upravo to je ‘radosna 
vijest ’.” 33 Krist je, prema Nietzscheu, učitelj novog života, a ne vjere. Do Boga vodi 
jedino evanđeoska praksa - ne pokajanje ili molitve - i upravo je ona Bog. Isusov je 
život, jednako kao i njegova smrt, bio upravo ova praksa. On je, dakle, bio učitelj 
novog življenja, a ne nove vjere. Nietzsche tvrdi kako “.... još danas je takav život 
moguć, za neke ljude čak potreban: izvorno kršćanstvo bit će moguće u svako doba ...”. 34 

Ali, za Nietzschea je nedosljednost očito vrlina. “Vjerujte mi, braćo moja! Umro 
je (Isus m. o.) prerano, sam bi opozvao svoje učenje, daje dospio do moje starosti! 
Bio je dovoljno plemenit za opozivanje !” 35 Ukoliko je Nietzscheov odnos prema Isusu 
dvosmislen, njegovo je razumijevanje Pavlove uloge u povijesti kršćanstva jasno i 
neosporno. Prema njegovu mišljenju, Kristovu izvornu poruku prvi je izokrenuo i 
pokvario Pavao, koji je u evanđelje unio nauk o nagradi i kazni. Pojmovi krivnje i 
grijeha tada izbijaju u prvi plan, te se na njima utemeljuje kult i nova vjera na mjesto 
prakse koju je živio Isus. Na taj se način, prema Nietzscheu, uzdiže ono što je Krist 
porekao svojim životom. “ Crkva je točno ono protiv čega je propovijedao Isus - i 
protiv čega je učio da se bore njegovi učenici .” 36 

Nietzscheova kritika kršćanstva od ključne je važnosti za čitavu njegovu filozofsku 
poziciju. Ona se stalno provlači kroz to što Nietzsche ima reći o filozofiji. Kršćanstvo 
je razvodnjeni platonizam, učenje prihvatljivo za svjetinu. Kršćanstvo, kao i platonizam, 
pravi bitak stavlja s onu stranu dobra i zla i tako zapostavlja ovaj stvarni i jedini svijet. 
Kršćansko i metafizičko vjerovanje u moralni svjetski poredak, nametnulo je na inače 
moralno neutralan svijet - svijet koji nema nikakvih moralnih činjenica - stroga etička 
pravila koja sprječavaju životni tijek . 37 Njih su, dakako, izmislili svećenici kako bi 


32 Isto, str. 62. 

33 Isto, str. 54. 

34 Isto, str. 63. 

35 Zaratustra, str. 66. 

36 Volja za moć, str. 90. 

37 Usp. D. Buterin, Nietzsche: otkrivanje zablude. 


HFD, Zagreb, 1998., str. 104. 

lakše vladali “stadom”. 

Stoga je smrt Boga neophodna, jer ona sa sobom nosi glavnu prekretnicu u 
svjetonazoru dobra i zla. Nema više božanskog agenta koji može diktirati norme dobra 
i zla. Nihilizam, dakle, raskrinkava kršćanski moral kao negaciju života. Nihilizam 
ukazuje daje moralni zakon laž. “Namjesto moralnih vrijednosti same naturalističke 
vrijednosti. Oprirodnjavanje morala .” 38 Iako je kršćanstvo napadnuto kao moralna 
izopačenost, kao imoralnost, u temelju Nietzscheova napada počivaju kršćanske 
metafizičke (platoničke) postavke . 39 

Nietzsche ne kritizira toliko Isusa kao osobu koliko izvještaje njegovih učenika 
o njemu. Prema tome, prikladnije bi bilo Nietzschea zvati anti - kršćaninom negoli 
antikristom. Iako načelno dopušta egzistenciju “izvornog kršćanstva” u svako doba, 
čini se kako je po njemu izvorno kršćanstvo započelo i završilo s Isusom. Sve što je 
uslijedilo nakon Isusa, veliki je nesporazum. 

Na kraju, ne možemo ne ustvrditi kako Nietzscheovoj kritici kršćanstva 
nedostaje ono što je bit svake kritike, a to je ljubav prema istini. Nietzscheova kritika 
vođena je mržnjom prema svemu kršćanskom, a “čovjek ne uvjerava kad ima pjenu 
na ustima ”. 40 To više nije kritika nego kletva koja sažeta u jednoj rečenici glasi: Prokleto 
kršćanstvo! 

ZAKLJUČAK 


U ovom radu vidjeli smo kako Nietzsche sebe doživljava kao antimetafizičara, a 
u povijesti filozofije Heraklita vidi kao mislioca koji mu je najbliži. U Heraklitovom 
pojmu “igre” Nietzsche nalazi odgovor na pitanje o mogućnosti nesvrhovitog 
djelovanja, odnosno, glavni oslonac za iskorak iz metafizike. Upravo iz tog stava 
izranja i njegova kritika kršćanstva. Znao je kako je vjera u Boga duhovni temelj 
europske kulture. Ako se ruši vjera, ruši se i svijet. Filozofija od Sokrata do Hegela 
sustavno je trovana teološkom krvlju. Otuda i želja izići iz tog začaranog kruga. 

Nietzsche se nije predao ovom ili onom načinu razmišljanja. Znao je da svoj 
izabrani put mora utrti potpuno sam, ne znajući što taj put donosi. U to njegovo mišljenje 
nije se uklapalo kršćanstvo - kršćanska metafizika dvaju svjetova. Ali Nietzsche ne 
napada samo ono što sačinjava metafizički bitak. Svojim razdvajanjem Krista kao 
jedinog pravog kršćanina od ostatka kršćanstva, on ismijava i “kršćanski” život kao 
takav kroz cijelu njegovu povijest. 

No, Nietzsche nije samo nesuzdržani kritičar kršćanstva. U izvjesnom smislu, 
njegova kritika otvara put k onom iskonski religijskom. Ali uz svu njegovu oštrinu 


38 Volja za moć . str. 230. 

39 Usp. isto. str. 103. 

40 E. Fink, nav. dj., str. 166. 

prema vjeri, on je istovremeno i potpuno svjestan dostojanstva religioznog stava. U 
mladosti je odlučno odbacio religiju i prihvatio filozofski skepticizam i Schopenhauerov 
pesimizam do njegovih krajnjih granica. Kasnije je trebalo iznaći rješenje za izlazak 
iz duhovne krize. 

Eventualno rješenje Nietzscheove krize, kao i nadolazećeg nihilizma kojeg ona 
obuhvaća, bila je nada koju je on uložio u nadčovjeka i u oblikovanje vječnog vraćanja 
istog. Tko je zapravo nadčovjek; teško je ustvrditi? Jedna povijesna apstrakcija! 
Nekakvo božansko biće, koje nije ništa manje ljudsko. Cinik bi dodao kako je nadčovjek 
ono što Nietzsche nije, vrsta čovjeka kojom Nietzsche nije uspio postati. Ovo, međutim, 
ne šteti Nietzscheu. To ne ušutkava njegovu ozbiljnost. 

Na kraju, smatramo kako se Nietzscheov pravi religiozni stav nalazi u vječnom 
vraćanju - osjećaju vječnosti, pa čak i besmrtnosti. I sam Nietzsche u Ecce homo , čini 
se, potvrđuje religijsku težinu vječnog vraćanja istog. To je za njega ekstatičko 
iskustvo . 41 

Nakon što je “srušio” metafiziku, za nju je pronašao surogate. Ali i ti njegovi 
surogati nisu ništa drugo doli “vjera”. To je Nietzscheov najveći, zapravo, i jedini 
problem. Otuda i silna želja za znanstvenom verifikacijom teze o vječnom vraćanju 
istog. Čak je jedno vrijeme htio upisati i studij prirodnih znanosti. Po njemu, vječno 
vraćanje “ najznanstvenija je od svih mogućih hipoteza ”. 42 Bilo kako bilo, vječno 
vraćanje istog ostaje hipoteza koja se ne može niti opovrći niti dokazati. Ona je, u 
svakom slučaju, loša utjeha u odnosu na Boga. Sve te duhovne borbe kao i tjelesne 
slabosti, odveli su Nietzschea “s onu stranu” razuma. Ostala su njegova djela koja će 
trajno svjedočiti o snazi jednog duha. Naravno - svako djelo imalo je svoju cijenu. 

“Biti besmrtan, to se skupo plaća : 
za to se više puta umire za života .” 43 


Fra Goran Kalašević 


41 Usp. F. Nietzsche, Ecce homo. Kako se biva što se jest, u: “Uvod u Nietzschea”, priredio i preveo Šime Vranić, 
Znaci, Zagreb, 1980., str. 158. 

42 Volja za moć, str. 35. 

43 Isto, str. 1 64. 

DJELOVANJE CRKVE U PLURALNOJ KULTURI U HRVATSKOJ 

UVOD 

Šezdesetih godina prošloga stoljeća dogodile su se brojne promjene u zapadnom 
društvu te je nastala postmođema kultura. Budući daje temeljna odrednica postmodeme 
pluralnost koja zahvaća sva područja ljudskoga života, tu smo kulturu označili kao 
pluralnu. Pluralna kultura obilježena je mnogim pozitivnim pojavama, kao što su 
tolerancija, zauzimanje za mir, briga za ljudska prava, sloboda mišljenja, mogućnost 
bolje komunikacije među ljudima, porast ekološke svijesti itd. No, s druge su strane 
očite i negativne strane te kulture, poput hedonizma, pragmatizma, utilitarizma, 
de valorizacija vrednota, individualizma, indiferentizma, medijskog otupi jivanj a moći 
prosuđivanja itd. Posebno ističemo sveprisutni relativizam jer u društvu gotovo da 
više nema ni istine ni moralnih načela. 

Pluralnost je uočljiva i na religioznom području. Religiozni pluralizam na neki 
način stvara tzv. tržište religija na kojem različite religije nude pojedincu svoje istine. 
Na tom suvremenom tržištu religija pojedinac često ne prihvaća isključivo jednu 
religioznu doktrinu, nego iz više njih bira ono što mu najviše odgovara. Tako se stvara 
eklektična i sinkretična religioznost. 

U pluralnoj kulturi Katolička crkva očito više nije jedina i dominantna religijska 
institucija. Ona je postala tek jednom od mnogih religijskih opcija na tržištu religija. 
Unutar samoga društva ona više ne zauzima povlašteno mjesto, već je postala samo 
jednim od različitih područja pluraliziranog društva. To nije nipošto negativna stvarnost. 
Dapače, time je otvoren prostor istinskoj kršćanskoj vjeri. Naime, ljudi više neće biti 
kršćani zato što su podrijetlom iz kršćanske sredine, zato što su im roditelji kršćani, 
zato stoje to običaj, nego po osobnom uvjerenju i izboru. U pluralnoj kulturi kršćanin 
pred naletom religijskog pluralizma mora odgovoriti zašto je kršćanin, a to će moći 
tek kad sam osobno prihvati poruku i osobu Isusa Krista. 

Demokratskim je promjenama u Hrvatskoj započeo proces pluralizacije društva. 
Do tada je, naime, u društvu vladalo komunističko jednoumlje te nije bilo mjesta 
nikakvoj pluralnosti. Tek koncem osamdesetih godina dolazi do političkog 
višestranačja. Time je otvoren put rušenju komunističkog sustava, do čega je ubrzo i 
došlo. Nakon pada komunizma hrvatski je narod ostvario svoju samostalnost, ali raspad 
Jugoslavije nije prošao mimo. Na Hrvatsku je izvršena agresija, nastao je rat koji je 
odgodio, ili bolje rečeno, usporio procese pluralizacije zbog čega današnja kultura u 
Hrvatskoj nije do kraja pluralistička. 

U novim društvenim prilikama otvorio se prostor za djelovanje Crkve pa stoga 
ona mora odgovoriti na izazove pluralne kulture te pokušati unijeti evanđelje u sva 
podničja društvenoga života. Pokušat ćemo u sljedećim naslovima prikazati mogućnosti 
ostvarivanja nove evangelizacije u Hrvatskoj. 

1 .1 . Potreba nove evangelizacije 

1.1.1. Evangelizacija 

Pojam evangelizacija bio je sve do sedamdesetih godina prošloga stoljeća vrlo 
rijetko u uporabi. Tek je papa Pavao VI. počeo istaknutije rabiti taj pojam. 1 
Evangelizaciju valja razlikovati od misija. Misije su prvi navještaj evanđelja onima 
koji još nisu čuli za Krista. U tom je smislu evangelizacija širi pojam te u sebi uključuje 
i misije. Naime, evangelizacija “znači temeljno poslanje cijele Crkve da naviješta 
evanđelje”. 2 Radi se o procesu koji ide od početnog navještaja do sve dubljeg ulaska 
u otajstvo vjere. 

Cilj je evangelizacije obraćenje pojedinca, tj. navještaj evanđelja “dosiže svoju 
puninu kad se posluša, prihvati i usvoji te u onome koji gaje tako primio izazove 
nutarnji pristanak” (EN, br. 23). No, nije to jedini cilj: potrebno je “unijeti Radosnu 
vijest u svaku ljudsku sredinu i u tom srazu samo čovječanstvo iznutra preobraziti, 
učiniti ga novim” (EN, br. 18). Sadržaj evangelizacije jest nepromjenjiv. To je samo 
evanđelje, objava Boga u Isusu Kristu, a to je Bog ljubavi koji poziva čovjeka u 
zajedništvo sa sobom, nudi mu spasenje u Kristu (usp. EN, br. 26-27). 

Teološki je temelj evangelizacije Isusovo poslanje. Isus, “prvi i najveći 
blagovjesnik” (EN, br. 7), šalje svoje učenike da dalje nastave njegovo djelo u svijetu 
(usp. Mt 28, 18-20; Mk 16, 15; Iv 20, 21). To je poslanje danas povjereno Crkvi: ona 
treba nastaviti Kristovo djelo kao što su to učinili učenici na Pedesetnicu (usp. EN, br. 
1 6). Kad se govori o Crkvi, ne misli se samo na klerike i redovnike s posebnim misijskim 
zvanjima, nego na sve krštenike. Dakle, sva je Crkva pozvana da evangelizira. Ipak, 
tu postoje različite zadaće: “Ta različitost službi u jedinstvu istog poslanja bogatstvo 
je i ljepota same evangelizacije” (EN, br. 66). Na evangelizaciju su, dakle, pozvani 
svi članovi Crkve, počevši od pape, pa preko biskupa i svećenika, sve do redovnika i 
laika 3 , obitelji (koja je kućna Crkva) i mladih (usp. EN, br. 67-72). 

Evangelizacija “ima sveopće značenje” (EN, br. 49). Dakle, evanđelje nije upućeno 
samo ograničenom broju ljudi, nego svima. Adresate evangelizacije (prema EN, br. 
51-56) možemo podijeliti u nekoliko skupina: oni koji nikad nisu čuli za Krista i 


Kao plod III. općeg zasjedanja Sinode biskupa (1974.) nastao je dokument o evangelizaciji koji je i danas u tom 
smislu normativan: Papa Pavao VI., Evangelii nuntiandi. Naviješ tanje Evanđelja. Apostolski nagovor o evangelizaciji 
u suvremenom svijetu, (Dokumenti 50), KS, Zagreb, 2000. (Od sada u tekstu EN). 

2 N. A. Ančić, Nova evangelizacija. Neodgodiva zadaća Crkve našega vremena , u: Crkva u svijetu 35 (2000 ) 2 str 
195. 

' Posebnu pozornost valja posvetiti upravo ovome. Naime, sve do Drugog vatikanskog sabora vladala je ideja da su 
u Crkvi na svetost i misije pozvani samo odabrani crkveni “staleži”. Drugi vatikanski sabor razbija tu ideju u 
Dogmatskoj konstituciji o Crkvi Lumen gentium (5. poglavlje govori o općem pozivu na svetost: LG, br. 39-42). EN 
pak ističe da su svi pozvani na evangelizaciju. O istome usporedi kod: Ivan Pavao II., Christifideles laici. Vjernici 
laici. O pozivu i poslanju laika u Crkvi i u svijetu , (Dokumenti 93), KS, Zagreb, 1990., br. 23. 33.; A. Bozanić, 
Evangelizacija i sadašnja nova evangelizacija, u: Obnovljeni život 53 (1998.) 2, str. 146-147. 

nekršćanske religije (dakle, riječ je o misijama); kršćani koji ne poznaju ili ne 
prakticiraju vjeru; nevjernici (ateisti). No, evangelizacija je čak u prvom redu usmjerena 
samoj Crkvi, tj. ona je “podrška vjeri vjernika” (EN, br. 54): produbljuje, učvršćuje, 
brani i čini zrelom vjeru vjernika. 

“Pluralizam u društvu traži pluralizam pristupa u izvršavanju temeljnog crkvenog 
poslanja”. 4 Naime, načini evangelizacije mijenjaju se u različitim okolnostima. Stoga 
EN (br. 41-48) donosi više “putova evangelizacije”: svjedočanstvo života (prvi korak 
u evangelizaciji) 5 , živa propovijed, služba riječi, kateheza, mass mediji (sredstva 
društvenog priopćavanja) 6 , osobni kontakti (prenošenje drugome iskustva vlastite 
vjere), sakramenti, pučke pobožnosti. 7 

1.1.2. Nova evangelizacija 

Kao što je papa Pavao VI. promicao evangelizaciju, tako današnji papa, Ivan 
Pavao II., poziva na novu evangelizaciju. 8 Specifičnost nove evangelizacije jest u 
tome što se ona odvija u okružju pluralnog društva, gdje je Crkva tek jedna od 
društvenih institucija. U tom okruženju dosadašnja evangelizacija nailazi na velike 
probleme i poteškoće. Novost nove evangelizacije nije u sadržaju (istaknuli smo već 
daje on nepromjenjiv - evanđelje), nego u načinu, tj. u metodama i izrazu ” 

4 B. Z. Sagi, Sa svjetiljkom vjere u društvenoj zbilji. Promišljanja sadašnjeg crkvenog trenutka , KS, Zagreb, 1999., 
str. 136. 

5 Mnogi autori smatraju kako je upravo ova dimenzija evangelizacije presudna za budućnost kršćanstva. Bez 
svjedočenja evanđeoskih vrednota u životu kršćanski će navještaj biti neautentičan i prema tome neprihvatljiv 
današnjem čovjeku. O ovome usporedi kod: Ivan Pavao II., Christifideles laici ..., br. 34; N. A. Ančić, Crkva i moderna 
kultura , u: N. A. Ančić - N. Bižaca (ur.), Crkm između proročkog poslanja i konformizma (Zbornik radova teološkog 
simpozija), CuS, Split, 1999., str. 116.; K. Lehmann, Vjera kao privatni čin i javna stvarnost, u: N. A. Ančić - N. 
Bižaca (ur.), Cr/cva u uvjetima modernoga pluralizma (Zbornik radova teološkog simpozija), CuS, Split, 1998., str. 
2 1 .; F. Rode, Biti i opstati (Svezak 1 ). O kršćanstvu, demokraciji i kulturi , KS, Zagreb, 2000., str. 83.; B. Z. Sagi, Da 
sol ne obiju tavi. Kršćanski pristup društvenim problemima, KS. Zagreb, 1999., str. 10. 

h EN iznosi da evanđeoska poruka preko sredstava javnog priopćavanja mora “doprijeti do ljudskih mnoštava, ali 
opet tako da bude kadra taknuti savjest svakoga pojedinca, ući u srce... te polučiti pristanak i posve osobno zalaganje” 
(br. 45). U istom se broju kaže da bi se Crkva “osjećala krivom pred Gospodinom kad ne bi upotrijebila ta moćna 
sredstva” u naviještanju evanđelja. “Pomoću njih ona poruku koju čuva ‘propovijeda po krovovima’” (isto). No, 
mediji ne smiju biti samo sredstvo evangelizacije, nego i mjesto evangelizacije, tj. i njih treba evangelizirati. O 
upotrebi medija u evangelizaciji u Hrvatskoj- vidi kod: S. Vrhovski, Mediji ~ radno mjesto vjernika laika, u: Đ. 
Hranić (ur.), Mogućnosti organiziranog djelovanja vjernika laika u Hrvatskoj (Simpozij hrvatskih vjernika laika). 
KS, Zagreb, 2002., str. 305-312. 

7 Ovaj bi se put evangelizacije morao posebno vrednovati u našim krajevima jer je pučka religioznost kod nas izrazito 
prisutna. EN upozorava da je ona podložna različitim devijacijama (praznovjerju i si.), ali “ako se u evangelizaciji 
usmjeruje naročitom pedagogijom, pučka je religioznost veoma bogata vrednotama” (br. 48). 1 papa Ivan Pavao II. 
vrednuje pozitivno pučku religioznost: usp. Christifideles laici, br. 34. 

8 Usp. Ivan Pavao II., Novo millennio ineunte. Ulaskom u novo tisućljeće. Apostolsko pismo episkopatu, kleru i 
vjernicima na završetku Velikoga jubileja godine 2000., (Dokumenti 127), KS, Zagreb, 2001., br. 40; Isti, Potreba 
nove evangelizacije : izgradnja društva po mjeri čovjeka - baština koja obvezuje. Govor na znjanu u Splitu, 4. 
listopada 1 998. (br. 2), u: Isti, Bit ćete mi svjedoci. Govori za vrijeme pastoralnog pohoda Hrvatskoj od 2. do 4. 
listopada 1998., (Dokumenti 115), KS, Zagreb, 1998., str. 29.; Isti, Obnovljeno propovijedanje Kristova Evanđelja, 
kulture života i zajedništva svih ljudi - nada s obzora baštine. Govor Svetog oca hrvatskim biskupima, Nadbiskupski 
dvor u Splitu, 4. listopada 1998. (br. 3), u: Isti, Bit čete mi svjedoci..., str. 38. 

Tako se naviješta i evangelizira s novom energijom, te stilom i jezikom prilagođenim 
ljudima današnjega vremena”. 9 Shvaćena u ovom smislu, nova je evangelizacija 
zapravo inkulturacija Kristove poruke u postmodernu kulturu. 

Evanđelje i kultura međusobno su jedno na drugo upućeni (usp. GS, br. 57-58; 
EN, br. 20). Evanđelje ne postoji izvan neke kulture, ali se ni s jednom kulturom ne 
poistovjećuje. Ono je nastalo unutar određene kulture (židovske) te se dalje po 
evangelizatorima prenosi u druge kulture i to procesom inkulturacije. Naime, kultura 
nije sadržaj evangelizacije, već njezin adresat. Stoga je potrebno pri evangelizaciji 
pročistiti evanđeosku poruku od ruha kulture iz koje se ono prenosi. Nakon toga treba 
evanđeoski sadržaj prenijeti u pojmove druge kulture jer čovjek kao kulturno biće, 
može razumjeti Radosnu vijest samo u okviru svoje kulture. To je inkulturacija u 
pravom smislu riječi. 10 

Budući da je kultura suvremenoga čovjeka pluralna, potrebno je inkulturirati 
kršćansku poruku i u tu kulturu. Čovjek današnjice više ne razumije rječnik i retoriku 
prošlih vremena. On “očekuje i treba danas nešto posve drugo: jednu novu kulturu 
riječi, riječi jasne, jednostavne, pristupačne i vjerodostojne, kakva je bila Isusova 
riječ, riječi koje će uvjerljivo izricati evanđeoske sadržaje”. 11 

Inkulturaciju ne smijemo svesti samo na prevođenje evanđeoske poruke u pojmove 
kultura koje se nisu srele s njom ili u pojmove suvremenog čovjeka. Ona je puno širi 
proces, proces kršćanskog oplemenjivanja i preobražavanja kulture evanđeljem. Stoga 
u njoj ne sudjeluje samo institucionalna Crkva, već i vjernici laici koji svojim životom 
mogu inkulturirati evanđelje u suvremenu kulturu. “Vlastito polje njihova 
evangelizacijskog rada je veliki i složeni svijet politike, društvenog života, gospodarskih 
odnosa, ali i svijet kulture, znanosti, umjetnosti, međunarodnog života...” (EN, br. 
70). Stoga ćemo u nastavku ovoga rada pokušati pokazati kako je Crkva u Hrvatskoj 
(i institucionalno i po laicima) oplemenila evanđeljem neke dijelove društva i kako to 
još može činiti. Ograničili smo se na područje odgoja i obrazovanja, politiku i socijalne 
probleme. 


9 A - Bozanj ć, nav. djelo , str. 145. O potrebi nove evangelizacije usporedi kod: N. A. Ančić, Nova evangelizacija. 
Neodgodiva zadaća Crkve našega vremena..., str. 201-202.; B. Z. Sagi, Sa svjetiljkom vjere u društvenoj zbilji..., str. 

10 O pojmu i stvarnosti inkulturacije usporedi kod: Ivan Pavao II., Novo millennio ineunte, br. 40; A. Bozanić, 
Kultura i vjera - korijeni civilizacije i put nove evangelizacije, u: Bogoslovska smotra 67 (1997.) 4. str. 541-542.; L. 
Nemet, Inkulturacija u suvremenoj evangelizaciji, u: Obnovljeni život 52 (1997.) 6, str. 515-516.: Š. Nimac, 
Evangelizacija kulture . Biblioteka “Ravnokotarski Cvit”, Lepuri, 2003., str. 52-53.; F. Rode, nav. djelo, str. 169-176. 

" I* Supičić, Kršćanin i kultura u Hrvatskoj, u: Bogoslovska smotra 70 (2000.) 3-4 str 630 O istome govori i EN 
br. 63 i 65. 

1.2. Katehizacija u novim društvenim okolnostima 

Katehizacija je vrlo važno sredstvo evangelizacije. To je sustavna vjerska pouka 
kojom se vjerniku, naročito u mlađoj dobi, prenose “osnovne činjenice, živi sadržaj 
istine koju nam je Bog htio priopćiti i koju je Crkva tijekom duge povijesti nastojala 
uvijek obilatije izraziti” (EN, br. 44). Cilj je evangelizacije obraćenje. Stoga možemo 
reći kako početni navještaj evanđelja čovjeka upućuje na obraćenje, a kateheza nastavlja 
i pomaže rad dotičnog pojedinca na svom obraćenju. U današnjoj se kulturi, koja je 
pluralna, osjeća sve veća potreba za doktrinamim odgojem vjernika, “ne samo radi 
dinamizma produbljivanja njihove vjere, nego također zbog zahtjeva da ‘obrazlože 
svoju nadu’ koja je u njima... Zato je apsolutno neophodno sustavno katehiziranje..”. 12 

Ponajprije se osvrnimo na odgoj kao takav. Drugi vatikanski koncil ističe da svi 
ljudi, “bilo kojeg podrijetla, položaja i dobi, imaju na temelju dostojanstva svoje osobe 
neotuđivo pravo na odgoj... Pravi odgoj ide za izgradnjom ljudske osobe u vidu njezine 
konačne svrhe i ujedno u vidu dobrobiti društva”. 13 Budući da pravi odgoj ide za 
izgradnjom osobe u vidu njezine konačne svrhe, on u sebi mora uključivati i religioznu 
dimenziju. Za religioznu dimenziju odgoja zadužene su religiozne institucije, pa tako 
i Katolička crkva, koja svoju službu odgoja ispunja prvenstveno katehizacijom. 

Katehizacija, kao i odgoj općenito, počinje u obitelji jer su roditelji po sakramentu 
ženidbe osposobljeni za to. 14 Zatim se katehizacija vrši u Crkvi, tj. u župnim 
zajednicama, te u školama. U ovom nas radu prvenstveno zanima katehizacija u 
školama, i to u smislu same katehizacije, tj. vjerskog odgoja, ali i u smislu evangelizacije 
škola. Naime, zadaća je Crkve unijeti evanđeoske vrednote u prostor odgoja i 
obrazovanja. 

U hrvatskom društvu neki danas nameću ideju kako većina ljudi smatra da Crkvi 
nije mjesto u školskom sustavu. No, statistike pokazuju daje stvarnost drukčija. Naime, 
većina hrvatskih stanovnika (bez obzira na vjeroispovijest) smatra vjeronauk u školi 
legitimnim pravom Crkve da naviješta vjeru svojim vjernicima, a nešto manje njih 
smatra da taj predmet daje temelj za razvoj čovjeka u zrelu osobu. 15 Čini se daje u 
Hrvatskoj na djelu radikalni liberalizam koji ne dopušta javno ispovijedanje vjere, 
već je smješta u sferu privatnosti, pa stoga neki uporno pokušavaju izbaciti vjeronauk 
iz škole. No, vjeronauku je mjesto u školi i to iz više razloga. Ponajprije, javna vlast 
mora roditeljima omogućiti “da za svoju djecu izaberu odgoj i obrazovanje koje će 


12 Ivan Pavao II., Christifideles laici..., br. 60. 

13 Drugi vatikanski koncil, Deklaracija o kršćanskom odgoju Gravissimum educationis, br. 1 (Od sada u tekstu GE). 

0 istome usporedi kod: GS, br. 60; A. Hoblaj, Crkva i školstvo: religiozna dimenzija sukonstitutivni element odgoja 

1 obrazovanja , u: Bogoslovska smotra 65 (1995.) 3-4, str. 612. 

I4 Usp. Ivan Pavao II., Christifideles laici..., br. 34. 

15 Usp. A. Hoblaj-G. Črpić, Bitne vrednote u odgoju mladih naraštaja s posebnim osvrtom na školski vjeronauk, u: 
Bogoslovska smotra 70 (2000.) 2, str. 376-377. Upućujem posebno na Tablicu VIII. na str. 376. 

odgovarati njihovim opravdanim razlozima ”. 16 Dakle, kršćani imaju pravo na kršćanski 
odgoj i to baš u školi jer svi građani u odgoju svoje djece ozbiljno računaju na školu, 
pa ona stoga mora biti i mjesto religioznog odgoja. S druge strane, sama Crkva ima 
pravo na aktivno djelovanje na raznim područjima u društvu, a posebno u školstvu. 
“Riječ je o pravu Crkve na slobodu djelovanja u javnosti, a ne o povlasticama...” 17 , 
premda neki to danas u Hrvatskoj pokušavaju tako interpretirati. 

Zadaća je školskoga vjeronauka osposobiti mlade kršćane za orijentaciju u 
postmodernom društvu. Danas su, kako smo već više puta istakli, mnoge religijske 
opcije prisutne u kulturi. Stoga kateheta u školi treba upoznati učenike sa sadržajem 
kršćanske vjere, ali i drugih religija kako bi se znali ispravno postaviti prema njihovim 
predstavnicima, te i njima navijestiti i ponuditi Kristovo evanđelje, u isti mah 
uvažavajući i poštujući njihove religijske tradicije. Takav će školski vjeronauk biti 
istinska kateheza jer će osposobiti kršćanina da obrazloži nadu koja je u njemu te je 
drugima dalje navijesti . 18 

Kateheza je u pokoncilskom razdoblju doživjela silan napredak jer je teologija 
ušla u dijalog s pedagogijom i psihologijom te je tako kateheza obogaćena i 
osuvremenjena rezultatima tih dviju znanosti . 19 Na području Hrvatske kateheza je 
također doživjela napredak i to u smislu osnivanja ustanova za organiziranje 
katehetskog djelovanja (npr. Vijeće za katehizacija HBK, Nacionalni katehetski ured 
i si.). Osnovani su teološki instituti u većim gradovima, održavani su brojni znanstveni 
i stručni teološko pastoralno-katehetski skupovi, izdaju se brojni časopisi (“Kateheza”, 
Katehetski glasnik” itd.), tiskaju se udžbenici, provodi se dcklerikalizacija vjerskog 
odgoja jer u njemu sudjeluju laici itd . 20 

S druge strane, kateheza u Hrvatskoj ušla je u krizu na nekim područjima. 
Ponajprije mislimo na ulogu obitelji jer, prema novijim istraživanjima, vjera ljudima 
u Hrvatskoj spada među najmanje potrebne vrednote koje bi djeca trebala učiti kod 
kuće . 21 Nadalje, u krizi je i kateheza inicijacije jer se nakon sakramenta potvrde veliki 
broj mladih kršćana otuđi od Crkve; govor vjere često nije razumljiv mladima; malo 
se vodi računa o katehizaciji odraslih itd . 22 


16 A. Hoblaj, Crkva i školstvo ..., str. 613. 

17 S. Baloban, Pitanje laikata u Hmatskoj u posljednja tri desetljeća, u: Bogoslovska smotra 65 (1 995.) 3-4, str. 569. 
U GE, uz nekatoličke škole, posebno se ističu katoličke škole kao prisutnost Crkve u školstvu (GE, br. 7-8). Smatramo 
da kod nas još nije dovoljno promovirana katolička škola u društvu. U tom smislu treba još raditi na ostvarenju 
koncilskih ideja. 

J. Baloban kaže da suvremena katehizacija odgaja za ekumenski, međureligijski i kulturni dijalog i za dijalog 
svakodnevnog života” (J. Baloban, Društveno-kultumo ozračje u kojem se događa katehizacija , u: Bogoslovska 
smotra 68 (1998.) 3, str. 424.). 

|l) Usp. A. Hoblaj, Katehetska pokoncilska kretanja , u: Bogoslovska smotra 70 (2000.) 3-4, str. 587-596. 

20 Usp. isto, str. 591. 614-615. 

21 Usp. A. Hoblaj-G. Črpić, nav. djelo, str. 365-366. 

22 Usp. A. Hoblaj, Katehetska pokoncilska kretanja..., str. 608-609. (bilješke 83-85). 

Navedeno nas upozorava da pred katehizacijom u Hrvatskoj stoje teške zadaće. 
Potreban je ponajprije osobniji pristup u katehizaciji, tj. kateheta mora svjedočenjem 
predstaviti evanđeosku poruku koju naviješta, zatim treba poraditi na modelu kateheze 
inicijacije - ona mora uistinu biti to što njezino ime kaže, tj. uvođenje u vjeru, a ne 
kraj vjerske prakse, nadalje, vrlo je važno uskladiti programe školske i župne kateheze, 
dosljedno provoditi katehezu odraslih, osposobiti vjeroučitelje za korištenje sredstava 
javnog priopćavanja u katehizaciji, vrednovati neverbalni govor (slika, geste, simboli 
i si.) itd. 23 

1.3. Odnos Crkve i politike 

U promišljanju odnosa Crkve i politike u Hrvatskoj poći ćemo od samog fenomena 
politike. Politika je “mnogostruko i raznovrsno gospodarsko, društveno, zakonodavno, 
upravno i kulturno djelovanje koje teži suvislom i institucionalnom promicanju općeg 
dobra ”. 24 Svrha joj je, dakle, opće dobro, ona teži uspostavljanju suživota između 
ljudi različitih svjetonazora. Budući da teži općem dobru, ona je stvar svih građana. 
Ljudi imaju različita mišljenja i poglede na život. Stoga je u državama potrebna “vlast 
koja će snage svih građana upravljati prema općem dobru, ali ne mehanički ni despotski, 
nego prije svega kao moralna sila, koja se oslanja na slobodu i svijest odgovornosti” 
(GS, br. 74). Većina je današnjih država uređena demokratski, a u demokraciji se vlast 
“konkretno ostvaruje kao vlast stranaka ili - partitokracija”. 25 Crkva ne smije biti 
nezainteresirana za kvalitetu demokracije u društvu, već mora imati izraženi stav prema 
temeljnim političkim tendencijama. 

Drugi vatikanski sabor naučava autonomiju ovozemnih stvarnosti (usp. GS, br. 
36). Stoga je jasno da su politička zajednica i Crkva, “svaka na svom području, neovisne 
jedna o drugoj i autonomne” (GS, br. 76). U isti mah, one su pozvane na suradnju jer 
su obje u službi čovjeka. Politička zajednica, kako smo već naglasili, omogućuje suživot 
ljudi u društvu, a Crkva pridonosi širenju pravde i ljubavi, promiče političku slobodu 
i odgovornost građana (usp. GS, br. 76). Kršćanska zajednica, dakle, nije politička 
zajednica, nego duhovna zajednica, “znak” i “čuvar transcedentnosti ljudske osobe” 
(GS, br. 76). No, ona je sastavljena od istih ljudi od kojih i politička zajednica. Stoga 
se čini kako službama Crkve “u odnosu na državu jedva ima granica. Jedva da ima 
neke državne djelatnosti koja se ne bi također ticala crkvenih osoba ili ustanova...”. 26 

23 O perspektivama i zadaćama katehizacije usporedi kod: J. Baloban, nav. djelo..., str. 425-426.; A. Hoblaj, Katehetska 
pokoncilska kretanja..., str. 61 1-613. ; S. Kušar, Vjera Crkve i pluralizam, u: N. A. Ančić - N. Bižaca (ur.), Crkva u 
uvjetima modernoga pluralizma..., str. 83. 

24 Ivan Pavao II., Christifideles laici..., br. 42. O istome usporedi kod: GS, br. 74; Za rehabilitaciju politike. Izjava 
povjerenstva francuskih biskupa za socijalne pitanja , (Dokumenti 118), KS, Zagreb, 1999, br. 8-9; ž. Bezić, Crkva 
i politika, u: Obnovljeni život 56 (2001.) 1, str. 60. 

25 Š. Marasović, Crkva u procesu demokratskih promjena u Hrvatskoj, u: N. A. Ančić (ur.), Koncil u Hrvatskoj 
(Zbornik radova Teološkog simpozija u povodu 30. obljetnice Drugog vatikanskog sabora), CuS, Split, 1996., str. 99. 

26 V. Zsifkovits, Sloboda i odgovornost Crkve u državi i prema političkim strankama, u: Bogoslovska smotra 65 
(1995.) 3-4, str. 350. 

Iz upravo iznesenih činjenica proizlazi kako je politička zajednica također mjesto 
evangelizacije. I u nju je potrebno unijeti evanđeoske vrednote kako bi uistinu mogla 
djelovati u službi čovjekova razvoja. Evanđelje “ulazi u politiku preko kršćana i preko 
kršćanske zajednice koji su u svijetu, u društvu gdje stupaju u odnose s drugim 
ljudima”. 27 

Ponajprije želimo iznijeti kako se Crkva mora postaviti prema politici. Služba 
Crkve u odnosu prema politici jest moralna kritika političkog života, počevši od vlasti, 
pa sve do najmanje utjecajne stranke. Naime, politička vlast nije neovisna o etičkim 
načelima, nego ih je dužna poštivati. Crkva “koja na svijetu predstavlja Božju vlast 
(Lk 10, 16) ima pravo podsjećati zemaljsku vlast na apsolutnu prirodu etičkih 
zahtjeva”. 2 " Dakle, Crkva je dužna prosuđivati političko djelovanje i političke programe 
s pozicija morala, uvijek imajući na umu da je ona zaštitnica dostojanstva ljudske 
osobe. U svim ostalim pitanjima, poput profesionalno političkih, pitanja odnosa između 
vlasti i oporbe i si. Crkva mora ostati neutralna jer ona poštuje autonomiju političkog 
života. O postavljanju Crkve prema socijalnim problemima govorit ćemo više u 
sljedećem naslovu. 

Kršćanin mora razlikovati političko i vjersko u političkoj praksi. Politika ima 
svoje zakonitosti koje on kao građanin treba poštivati. S druge strane, vjernik se u 
politici mora voditi i evanđeoskim načelima, tj. evanđelje mu mora biti inspiracijom 
za ispravno, moralno djelovanje u politici. Nadalje, on se mora truditi da samo područje 
politike, kako smo već istakli, oplemeni evanđeoskim vrednotama. Često čujemo razne 
prigovore politici, pripisuju joj se svakovrsni nazivi, kaže se da se u njoj ne može 
uspjeti poštenim radom i si. Takva razmišljanja kršćanin mora odbaciti. I politika, kao 
i svako drugo područje života, može biti mjesto istinske kršćanske egzistencije. 
Kršćanin može biti i praktičan vjernik i uspješan političar. Stoga on ne smije izbjegavati 
politiku, dapače, kad se radi “o općem dobru, svi se građani, bez iznimke, trebaju 
baviti politikom. Čak im je to kršćanska dužnosf’. 29 


B.Z. Šagi, Da sol ne obljulavi..., str. 1 84. O istome usporedi kod: Ivan Pavao II., Chrislifideles laici, br. 42; K. 
Cerovac, Treba li stvarati kršćanske stranke, ili da kršćani idu u stranke, u: Đ. Hranić (ur.), Mogućnosti organiziranog 
djelovanja vjernika laika..., str. 272. 

- s F. Rode, nav. djelo , str. 58. O istome usporedi kod: GS, br. 76; Kongregacija za nauk vjere, Doktrinalna nota o 
nekim pitanjima vezanim uz sudjelovanje katolika u političkom životu, I KA, Zagreb, 2003., br. 3 i 6; Za rehabilitaciju 
politike, br. 37; S. Baloban, Pitanje laikata u Hrvatskoj u posljednja tri desetljeća..., str. 569.; Ž. Bezić, nav. djelo, 
str. 63-64.; S. Marasović, nav. djelo, str. 120-121.; D. Ocvirk, Nova evangelizacija u novim društvenim okolnostima, 
u: Bogoslovska smotra 65 (1995.) 3-4, str. 546.; V. Zsifkovits, nav. djelo, str. 351. Posebno o ovoj problematici piše 
B. Z. Sagi koji u više navrata ističe potrebu da se Crkva (posebno u hrvatskom društvu) postavi kao etička instanca 
koja će donositi svoj sud i o zakonima i o pravnim rješenjima, bolje rečeno, o aktualnim društveno-političkim 
procesima (usp. B. Z. Sagi, Sa svjetiljkom vjere u društvenoj zbilji..., str. 39., 58., 110-111., 193.; Isti, Da sol ne 
obljulavi..., str. 166. itd.). Naime, politika se lako može izroditi, deformirati, kao npr. interes pretpostaviti etici, 
privatno dobro izdići iznad općega, laži i nepoštenje, nepotizam itd. (Usp. Ž. Bezić, nav. djelo, str. 61.; Ivan Pavao 
U., Christijideles laici, br. 42). 

29 Ž. Bezić, nav. djelo, str. 62. O istome usporedi kod: Ivan Pavao II., Christifideles laici , br. 42; Isti, Obnovljeno 
propovijedanje Kristova Evanđelja, kulture života i zajedništva svih ljudi - nada s obzora baštine..., (br. 3) str. 39.; 
Kongregacija za nauk vjere, nav. djelo, br. 3; B. Z. Šagi, Da sol ne obljutavi..., str. 163-164. U navedenom djelu 

Nameće nam se problem odnosa Crkve prema političkim strankama. Već smo 
istakli da Crkva nije politička organizacija. Stoga “niti jedna politička stranka, ili 
politička platforma, ne može sebe ekskluzivno proglašavati katoličkom. Ne postoji 
kršćanska politika, jer kršćanska vjera dopušta različite političke modele ”. 30 Ipak, 
Katolička crkva nema isti odnos prema svim političkim strankama. Odnos Crkve prema 
nekoj političkoj opciji ovisi prvenstveno o temeljnim vrijednostima koje ta stranka 
ima u svom programu. “U onoj mjeri u kojoj se pojedine stranke slažu ili ne slažu o 
pitanjima koja Crkva drži osnovnim, sama od sebe nameće se diferencirana bliskost 
prema strankama ili udaljenost od njih ”. 31 Stoga je potrebno i poželjno da političke 
stranke u javnosti očituju svoj svjetonazor, posebno svoj odnos prema vjeri kako bi 
kršćanin znao kakav stav zauzeti prema dotičnoj političkoj opciji. Sama bi, pak, Crkva 
na hijerarhijskoj razini morala prosuđivati programe svih stranaka u društvu s moralne 
strane. Ako bi neka stranka imala program ili htjela donijeti zakon koji se ne može 
uskladiti s evanđeljem, vjernik koji ima ispravno oblikovanu kršćansku savjest ne 
smije svojim glasom poduprijeti takvu stranku. Dapače, vjernik je dužan boriti se 
protiv donošenja nemoralnih zakona uvijek podsjećajući društvo na dublji smisao 
života i na dostojanstvo ljudske osobe . 32 

U vrijeme političkih izbora Crkva ne smije pozivati vjernike da glasuju za ovu ili 
onu stranku. Crkva, naime, podržava politički pluralizam u društvu, posebno kod nas 
u Hrvatskoj jer se za to i zalagala u vremenu komunističkog jednoumlja. Različitost 
opredjeljenja u politici jest legitimna. Tu bi se, stoga, kod kršćana morao primijetiti 
odnos poštivanja onih koji imaju različito mišljenje. “Kršćani se u pluralističkoj 
demokraciji moraju trsiti da budu međusobno braća, da međusobno dijele vječna dobra, 
da zajedno, primjerice, budu na euharistiji, iako pripadaju različitim političkim 
strankama... Oni time mogu biti primjer suživota, dijaloga i traganja za etičkim 
konsenzusom u pluralističkom društvu ”. 33 Kršćani tako svjedoče i inkulturiraju 
evanđelje. 


Kongregacije za nauk vjere ističe se kako vjernik laik treba biti “moralno dosljedan u svojoj savjesti, koja je jedna i 
nepodijeljena” (br. 6). Dakle, on smije sudjelovati u političkom životu, ali uvijek vodeći se kršćanskom savješću, 
“ž ivjeti i djelovati po svojoj savjesti u političkim pitanjima nije ropsko pokoravanje stajalištima koja nemaju veze s 
politikom niti neka vrsta konfesionalizma, već način na koji kršćani daju stvarni doprinos da, kroz politički život, 
društvo postane pravednije i primjrenije dostojanstvu ljudske osobe” (isto). 

30 K. Cerovac, nav. djelo , str. 274. O istome usporedi kod: ž . Bezić, nav. djelo , str. 62. J. Jukić, Lica i maske svetoga. 
Ogledi iz društvene religiologije, KS, Zagreb, 1997., str. 457. 

31 V. Zsifkovits, nav. djelo , str. 354. 

32 Usp. Kongregacija za nauk vjere, nav. djelo, br. 4-5. U broju 4. navode se različiti zakoni koji se kose s moralnim 
redom: zakon o pobačaju i eutanaziji kojim se ruši pravo svakoga na Život, zakon o rastavi braka kojim se ugrožava 
obitelj itd. 

33 B. Z. Sagi, Da sol ne obljutavi..., str. 185. O opravdanosti različitih političkih opredjeljenja i toleranciji usporedi 
kod: GS, br. 75; Š. Marasović, nav. djelo, str. 103. 

Kršćanske stranke ne postoje niti bi Crkva smjela osnivati svoje stranke. 
“Dosadašnje iskustvo nije opravdalo njihovo postojanje. Sve one loše poteze i njihove 
posljedice koje proizvedu takve stranke javnost obično pripisuje Crkvi”. 34 Danas je u 
Hrvatskoj učestala pojava tzv. demokršćanske opcije. Na žalost, često te stranke ostanu 
demokršćanske samo po nazivu (radi propagande), a ne i po djelovanju. Sigurno bi 
bilo poželjno da takva opcija istinski zaživi u Hrvatskoj. Naime, takva bi stranka 
svojim programom uspjela još bolje unositi evanđeoske vrednote na političku scenu, 
posebno na planu socijalnog djelovanja. 35 

Crkvi u Hrvatskoj mnogi danas prigovaraju daje sada kritičnija prema politici, 
nego za vrijeme prijašnje vlasti. Možda je to dijelom i istina, ali Crkva je i za prethodne 
vlasti svojim intervencijama upozoravala tadašnju vlast na sve negativnosti koje su se 
pojavljivale. 36 Danas je pred Crkvom prilika da napokon zauzme mjesto koje joj u 
odnosu prema politici pripada, a to je etička instanca društva. Zabrinjavajući je podatak 
da mnogi katolici u Hrvatskoj (preko 60 %) smatraju kako se Crkva ne bi smjela 
miješati u politički život. 37 Očita je neupućenost vjernika u socijalni nauk Crkve, pa 
bi se stoga moralo raditi na edukaciji vjernika na tom području. Crkva se mora zalagati 
uvijek i pred svima za dostojanstvo i prava svakog čovjeka (usp. GS, br. 73), a posebno 
danas, u pluralnoj kulturi te tako svjedočiti i naviještati evanđelje i u političkom životu 
društva. 

1.4. Socijalna osjetljivost Crkve 

Socijalno djelovanje Crkve bitno je za vjerodostojnost kršćanstva u društvu. Radi 
se, dakle, o mjestu svjedočenja za Crkvu, tj. na tom se području vidi koliko Crkva u 
odleđenoj kulturi uistinu živi evanđeoske vrednote. Svjedočenje je prvi i najvažniji 
put evangelizacije. Stoga, djelo evangelizacije ne smije “zanemariti krajnje ozbiljna i 
uznemiravajuća pitanja pravde, oslobođenja, razvoja i mira u svijetu” (EN, br. 31), 
odnosno ne smije zanemariti socijalnu problematiku. 38 


14 i - Bezić ’ nav - djelo, str. 66. B. Z. Sagi upozorava da kad se neka stranka i “nazove kršćanskim imenom, to je 
isključivo akcija građana na njihovu samostalnu građansku odgovornost...” (Sa svjetiljkom vjere u društvenoj zbilji.... 
str. 167. 

35 0 đemokršćanstvu usporedi kod: K. Cerovac, nav. djelo, str. 275-276. Isti autor na str. 274. donosi ideju po kojoj 
kršćani ne moraju politički djelovati samo u političkim strankama. Naime, i izvanstranačkim djelovanjem može se 
utjecati na politiku, kao npr.: nevladine udruge, razne tribine, tekstovi u tisku, radio-postaje i si. 

36 Usp. A. Milardović, Politologijski prinos promišljanju odnosa Crkve i političke vlasti , u: Đ. Hranić (ur.), Mogućnosti 
organiziranog djelovanja vjernika laika u Hrvatskoj..., str. 248-25 1 . Autor na tim stranicama navodi reakcije Crkve 
na situaciju u društvu u razdoblju od 1993.-2000. 

2 Usp. S. Baloban. Socijalna (neosjetljivost hn>atske Crkve , u: Bogoslovska smotra 70 (2000.) 3-4, str. 673. (Vidi 
Tablicu 16.). 

37 0 istome usporedi kod: Ivan Pavao II., Sollicitudo rei socialis, (Dokumenti 89), KS, Zagreb, 1988., br. 41 (Od sada 
u tekstu skraćeno kao SRS). 

3 “ Ivan Pavao 11 •’ Novo millennio ineunte , br. 50. Papa u istome broju kaže daje danas vrijeme nove “maštovitosti 
ljubavi”, tj. vrijeme traženja novih oblika pomaganja siromasima pri čemu se oni neće osjetiti poniženima. 

Pođimo najprije od socijalnog nauka Crkve. Temeljno je načelo u socijalnom 
nauku Crkve dostojanstvo ljudske osobe. “Čovjek je naime začetnik, središte i svrha 
svega privredno-društvenog života” (GS, br. 63; usp. br. 64). Dakle, sve što spada u 
područje socijalnoga života, mora voditi afirmaciji čovjekova dostojanstva. Sljedeće 
je važno načelo katoličkog socijalnog nauka daje Bog “zemlju i sve što ona sadrži 
namijenio svim ljudima i svim narodima, tako da bi stvorena dobra morala pritjecati 
po pravičnosti svima” (GS, br. 69). Ovim se ne niječe pravo pojedinaca na privatno 
vlasništvo, ali se ističe kako bi to privatno vlasništvo trebalo biti u socijalnoj funkciji, 
odnosno, na dobro svim ljudima. Čovjek koji samo zgrće bogatstvo ne obazirući se na 
potrebe bližnjih, nema pravo na takvo ponašanje. Zemlja je stvorena za sve ljude. 
Stoga bi imućniji morali voditi računa o potrebama onih koji nisu u materijalnim 
mogućnostima. Tako dolazimo do sljedećeg načela, a to je solidarnost. Naime, danas 
u društvu vlada sve veći osjećaj uzajamnosti svih ljudi, tj. svijest da svi pripadamo 
ljudskoj obitelji te smo stoga dužni pomoći jedni drugima. Solidarnost je stoga “ čvrsta 
i postojana odlučnost zauzeti se za opće dobro ” (SRS, br. 38). Kao takva, ona je 
vrlina. 

Crkva naučava daje istinski čovjekov razvoj bitno vezan uz moral. Svjedočimo 
danas sve većem napretku ljudskog društva na području znanosti i tehnologije, što 
uvjetuje i sve veći gospodarski napredak. Pravi razvoj “uključuje prije svega kod onih 
koji djelatno sudjeluju u tom procesu i za njega su odgovorni, živu svijest o vrijednosti 
prava svih i svakoga pojedinca, kao i nužnost poštivanja prava svakoga” (SRS, br. 
33). Na žalost, takva svijest u današnjem društvu rijetko dolazi do izražaja. Brojni su, 
naime, oni koji da bi ostvarili uspjeh gaze preko prava drugih. Zato enciklika Sollicitudo 
rei socialis ističe kako ni pretjerani razvoj ne odgovara istinskom dobru i sreći jer 
lako učini “ljude robovima ‘posjedovanja’ i neposrednog uživanja” (br. 28). Drugi 
vatikanski koncil na poseban način ističe odnos prema radnicima u današnjem društvu. 
Ponajprije se zalaže da se “svakome osigura dostatno i prikladno zaposlenje kao i 
mogućnost odgovarajuće tehničke i stručne spreme” (GS, br. 66). Nadalje, ljudi danas 
često prisilno postaju “robovi vlastitog rada... Treba stoga sav proces proizvodnje 
prilagoditi potrebama osobe i njezinim životnim odnosima... neka svi imaju dovoljno 
odmora i slobodnog vremena za obiteljski, kulturni, socijalni i vjerski život” (GS, br. 
67). 

Isus se u svom djelovanju posebno zauzimao za siromahe i obespravljene. U 
Govoru na gori proglasio ih je blaženima (usp. Mt 5, 3-10). Stoga je i Crkva u svom 
djelovanju posebno osjetljiva za siromahe. Siromasi nisu samo oni koji materijalno 
oskudijevaju. Nijekanje ljudskih prava, kao npr. prava na vjersku slobodu, prava na 
slobodu udruživanja i si., također, osiromašuju ljudsku osobu, možda čak više nego 
materijalna neimaština (usp. SRS, br. 15). Kršćanin se, dakle, mora opredijeliti za 
siromahe, pokazati primjerom ljubavi prema njima oživotvorenje evanđeoske poruke. 


25 


FILOZOFSKO-TEOLOŠKI POKUŠAJI 


POČECI , 2004. 


Siromasi se u kršćanskoj zajednici trebaju osjećati “kao ‘u svome domu’”. 39 Nadalje, 
Crkva ne samo da se treba opredijeliti za siromahe, već i sama mora biti takva. Ona 
mora svojom pojavom svjedočiti da nije sav život u posjedovanju, već u zajedništvu s 
Bogom. 

Danas se u Hrvatskoj, u vremenu tranzicije, događaju brojne nepravde na koje su 
ljudi nakon pretrpljenog rata posebno osjetljivi. Gorući su problemi nezaposlenost 
(oko 400 000 radno sposobnog stanovništva nema posla), vanjski dug Hrvatske koji 
iznosi gotovo 20 milijardi američkih dolara, nemoral u gospodarskom životu (korupcija, 
potkupljivanje, nepošteno stjecanje imovine i si.), gaženje prava nekih skupina u 
društvu (npr. vojnika Domovinskog rata), stambena kriza (mnogi žive u neljudskim 
uvjetima), ekološko pitanje itd. 

Moramo se pitati gdje jc u svemu tome Crkva. Mnogi su izrazito kritički 
raspoloženi prema njoj te tvrde kako ona “otežava konstituiranje modeme laičke države; 
dopušta zloupotrebu crkvenih skupova, ne uviđa dovoljno životne probleme ljudi i ne 
očituje se o njima - previše je koncentrirana samo na intimni moral (seksualnost, 
pobačaji i si.) a ne promatra dovoljno široko te istinske probleme u socijalnom 
kontekstu, ne diže snažno glas protiv nemorala, korupcije u društvenoj sferi...”. 40 U 
posljednje se vrijeme prigovara Crkvi zbog gradnje brojnih crkava i drugih sakralnih 
objekata. Gradnja crkava može se opravdati činjenicom da Crkva u vrijeme komunizma 
nije smjela graditi crkve, pa stoga u urbanim sredinama nema dovoljno prostora za 
slavljenje liturgije. Nadalje, u proteklom ratu mnoge su crkve razorene te je zato nužna 
njihova obnova. No, time ne možemo opravdati sve gradnje koje je Crkva izvela ili 
izvodi. Naime, mnoge crkvene građevine impozantnim izgledom sugeriraju ljudima 
golemu količinu novca koja je uložena u njih, a ponekad su ti podaci dostupni javnosti 
u novinama (npr. u slučaju gradnje Vojnog ordinarijata). Stoga, mnogi iz tih 
građevinskih pothvata Crkve zaključuju daje Crkva u Hrvatskoj bogata, 41 premda 
ona to u stvarnosti ne mora biti. Jasno je kako bogata Crkva ne može svjedočiti 
siromaštvo, odnosno Kraljevstvo Božje. Na koncu valja spomenuti zabrinjavajuću 
činjenicu: čak 34,7 % katolika smatra da su svećenici skloniji imućnijim ljudima, 
nego siromasima. 42 Je li to u stvarnosti tako, teško je kazati jer se ovdje radi tek o 
mišljenju naših vjernika. No, i to je dovoljno da se upozori na opasnost gubitka 
svjedočke moći Crkve u našem društvu. 

Pred Katoličkom crkvom u Hrvatskoj stoje važne zadaće u socijalnom djelovanju. 
Ponajprije ona mora braniti dostojanstvo svakog čovjeka u društvu i neprestano 

* B. Z. Sagi, Sa svjetiljkom vjere u društvenoj zbilji..., str. 328. 

40 Usp. S. Baloban, Socijalna (ne) osjetljivost hrvatske Crkve..., str. 675. Tu autor donosi podatak da čak 40,4 % 
katolika u Hrvatskoj smatra Crkvu bogatom, a tek 16,6 % siromašnom (ostali se ne mogu odlučiti). O istome usporedi 
kod: Š. Marasović, nav. djelo, str. 119.; B. Z. Sagi, Sa svjetiljkom vjere u društvenoj zbilji..., str. 170-171. 

41 Usp. S. Baloban, Socijalna (ne) osjetljivost hrvatske Crkve..., str. 676. (Vidi Tablicu 18.). 

Usp. B. Z. Sagi, Da sol ne obfjutavi..., str. 256. U tom kontekstu N. A. Ančić upozorava da biskupi trebaju 
angažirati stručnjake kao savjetnike koji će ih uvesti u problematiku tranzicijskog gospodarstva kako bi govor Crkve 
o tim problemima bio što kompetentniji i konkretniji (usp. N. A. Ančić, Tranzicijski stradalnici u- Crkva u svijetu 
37 (2002.) 2, str. 117-118. 

upozoravati kako je svrha gospodarskog života ljudska osoba. Budući da je briga 
Crkve konkretni čovjek u konkretnoj životnoj situaciji, govor Crkve u odnosu na 
probleme u društvu mora biti konkretan, a ne ostati apstraktan, na razini općih načela . 43 
Crkva mora biti glas svih onih koji su u očima ovoga svijeta nevažni (siromaha, 
odbačenih itd.). Nadalje, Crkva bi morala senzibilizirati i organizirati vjernike laike 
da djeluju na korist svojih bližnjih. Ankete, naime, pokazuju da su hrvatski vjernici 
osjetljivi na potrebe drugih ljudi i da su spremni pomoći, ali, s druge strane, mali je 
broj njih uključen u organizacije ili pokrete za pomoć ljudima . 44 Tu je očito potrebna 
hijerarhija Crkve koja će organizirati te vjernike da konkretno ostvare svoje kršćansko 
poslanje u društvu. 

Dakle, Crkva u Hrvatskoj treba socijalno djelovati na dvije razine. S jedne strane, 
hijerarhija (učiteljstvo) treba jasno izricati moralni sud o društvenim pojavama, a, s 
druge strane, cjelokupna se kršćanska zajednica treba senzibilizirati i organizirati za 
konkretno djelovanje. 

Na kraju donosimo razmišljanje B. Z. Šagija koji kaže: “Kako sada stvari stoje u 
Hrvatskoj, Crkva će najbolje očitovati svoje autentično lice ako pokaže da joj nije do 
nekadašnjeg vanjskog sjaja i materijalne moći, daje radije siromašna ali slobodna u 
slobodnom društvu koje poštuje svakog pojedinca, daje osjetljiva za socijalni moral, 
socijalnu pravdu, za solidarnost sa svima koji trpe bilo koju nepravdu, da je prije 
svega na strani siromaha i onih koji su poniženi aktualnom tranzicijom ”. 45 

Biti katolikom znači prihvaćati Crkvu takvu kakva jest, sa svim njezinim ljudskim 
slabostima... Razumije se da stvarno stanje Crkve moramo uspoređivati s onim što bi 
ona morala biti i dosljedno tome poduzimati sve ne bi li se što više približila idealu... ”. 46 

Fra Kristian Stipanović 


43 Usp. S. Baloban, Socijalna (ne)osjetljivost hrvatske Crkve..., str. 664-671. 

44 Usp. N. A. Ančić, Tranzicijski stradalnici..., str. 118. 

45 B. Z. Sagi, Sa svjetiljkom vjere u društvenoj zbilji..., str. 334. 

46 F. Rode, nav. djelo, str. 85. 

ZAVJET ČISTOĆE 

Uvod 

Kao što je, ako ne odmah, onda nakon kratkog promišljanja jasno da je zavjet 
poslušnosti neophodan za normalne međuljudske odnose i održavanje mira u svijetu, 
kao što se dade zaključiti da siromaštvo između ostalog može biti i jest divan primjer 
solidariziranja redovnika i redovnica s velikom većinom ljudskog roda koja živi u 
neimaštini i kojoj se pusti govori imućnika čine besmislicama ili omalovažavanjima; 
isto bi se tako moralo promatrati čistoću kao sredstvo nekom višem cilju, cilju koji je 
na prvi pogled dalek i nejasan i mnogima apsurdan. Spremnost tolikih ljudi da se 
potpuno predaju zavjetima nepobitno svjedoči o postojanju nekakvog višeg cilja zbog 
kojeg se isplati “potrošiti” neke od mnogobrojnih ljudskih sastavnica. 

Ovdje ćemo pokušati taj cilj približiti ne samo skepticima i onima koji prema 
njemu osjećaju bilo kakvu averziju, nego i onima koji su ga bespogovorno prihvatili i 
koji ga nastoje svakodnevno sebi i drugima posvješćivati. Spoznaja činjenice kako je 
čistoća samo oblik traganja za nečim mnogo uzvišenijim nije dana nikome tko se 
potpuno nije otvorio božanskoj milosti, a samo to otvorenje ne događa se u jednome 
danu ili tjednu, nego je to dugotrajan proces suživljavanja čovjeka s Božjim promislom, 
što može biti veoma bolno. 

Da bi se svrha i smisao čistoće uopće pokušali shvatiti, nužno je najprije progovoriti 
o samoj čistoći. Štoviše, ovaj rad će se temeljiti isključivo na zavjetu čistoće s blagim 
naznakama njezina usmjerenja. Nećemo u njemu pokušavati dati smisao čistoći, jer je 
on postojao i prije, nego ga samo uočiti i eventualno ga shvatiti i prihvatiti kao takvoga. 

Što se budemo primicali kraju, naglasak će prelaziti na praktični vid življenja u 
djevičanstvu, ali nećemo generalizirati nijedno “sredstvo” koje bi pomoglo u 
obdržavanju, jer, iako bi se moglo svrstati svakog zavjetovanika pod neku skupinu, 
ipak ćemo ostati pri činjenici kako je svatko osoba i da svakome treba prići kao individui 
koju ne možemo karakterizirati promatrajući drugoga, premda i to promatranje može 
pripomoći vlastitoj izgradnji. 


1. ŠTO JE ČISTOĆA? 

Sto reći o stvarnosti koja je stara gotovo tisućama godina? Kako na nekoliko 
stranica papira sažeti nešto čemu su mnogi posvetili čitave živote, nešto o čemu su 
napisane mnoge studije i knjige, nešto u čemu mnogi posrću, što je kamen spoticanja 
mnogima? Krenimo najprije od samoga pojma. 

Pojam čistoće nam u pamet doziva nekoliko asocijacija koje su sve međusobno 
povezane analogijom. Čist je čovjek koji se okupa i obuče novo odijelo. Čist je onaj, 

koji se u nedužnosti srca potpuno priklanja Bogu te kojemu se Isus obraća u Govoru 
na gori (Mt 5, 8). Čist je i onaj koji je dugo bio pod ropstvom bilo kojeg poroka, ali 
koji seje uspio othrvati čeličnom zagrljaju. Čist je na koncu i onaj kojemu nije dokazana 
nikakva krivnja, onaj koji je nevin pred zakonom. Međutim, čist je i čovjek koji se 
dragovoljno odriče bilo kakvog tjelesnog kontakta s drugom osobom u svrhu 
zadovoljavanja nekih svojih potreba, poradi nečeg drugog, mnogo uzvišenijeg. 

Sve ove “čistoće” povezane su, ali ih isto tako dijeli bitna odrednica koja svaku 
čini njom samom, a ne nekom drugom. Sve one znak su da prljavština, bilo od prašine, 
poroka ili grijeha ne vlada osobom te daje osoba konačno slobodna. Nama je ovdje 
najzanimljivija ona zadnja, djevičanska čistoća. Ako je ona oslobođenje, ako je ona 
sloboda, znači li to da je osoba koja živi životom u braku zapravo rob? Pitanje koje je 
na mjestu, ako se ne bi dalo tumačenje gore napisane rečenice. 

Osoba koja živi svetu čistoću zaista je slobodna. Slobodna je pod vidom slobode 
“za”, a ne slobode “od”. Slobodna je da potpuno prihvati Kristov zaručnički poziv jer 
“veza s njime prva je, ispred svih drugih, obiteljskih ili društvenih veza”. 1 Slobodna je 
da se cijelim svojim bićem preda Kristu bez opasnosti da joj bilo što drugo “zasmeta” 
u tom činu predanja. Čistoća je, naime, “osobit znak nebeskih dobara i najprikladnije 
sredstvo po kojem se redovnici 2 nesebično posvećuju božanskoj službi i djelima 
apostolata”. 3 

Ovim nipošto nije omalovažen život u obiteljskoj i društvenoj zajednici, nego je 
samo s pravom naglašena važnost suživljavanja Kristu jer zajedništvo s njim predstavlja 
najveću zrelost koju čovjek u svom životu može postići. Odricanje “veza” s drugima 
nije osnovni pokretač ili motiv celibata. “Više nego li odricanje, celibat je izbor: izbor 
novog oblika ljudskih odnosa, dubokih i općih, koji se, nadilazeći bračnu vezu, žele 
otvoriti svima.” 4 

Zavjet čistoće, kao i uostalom sve velebne duhovne i materijalne gradine, mora 
biti izgrađen na jakim temeljima, koji će odolijevati svim napastima i pomamama 
svijeta. Temelj koji će izdržati sve bure i oluje koje sa sobom nosi “život u svijetu” i 
suživot s drugim ljudima. Nadasve, temelj koji će odagnati sve napade vlastitoga ja, 
možda najvećeg i najteže savladivog neprijatelja. 

Taj temelj jest jaka vjera. Vjera daje Gospodin Bog potpuno ispunjenje ljudskog 
života, ne samo onog na Zemlji, već, što je mnogo važnije, onog vječnog na nebesima. 
Tu i takvu vjeru treba odgajati da se ona iz božanskog sjemena koje je usađeno u nas 
razvije do onog stupnja kada “živim, ali ne više ja, nego živi u meni Krist” (Gal 2, 20). 
Upravo na tom temelju moguće je izdržati sve poteškoće i kušnje koje zavjeti nose sa 


1 Hrvatska biskupska konferencija, Katekizam Katoličke Crkve, Glas Koncila, Zagreb, 1994., 1618. (dalje KKC) 

2 Piše redovnici, ali se svakako misli na sve koji su dragovoljno prigrlili život u čistoći, i na svećenike i na laike. 

1 II. vatikanski koncil, Perfectae caritatis, Dehet o prilagođenoj obnovi redovničkog života, KS, Zagreb, 1998., 12. 

4 L. Guccini, Karizma osoba i zajednica u redovničkom životu, KS, Zagreb, 2000.. str. 38. 

sobom. Nemojmo se zavaravati misleći kako se potpuna vjera jednom eventualno 
stečena ne može izgubiti pa daje u tom smislu ne treba svakodnevno njegovati svetim 
životom. Naprotiv, stoje u čovjeka jača vjera, jača je i njegova potreba za svetošću te 
se na taj način i vjera i svetost proporcionalno razvijaju. 

Drugi važan zahtjev življenja u čistoći jest već spomenuta zrelost. Toliki su 
psiholozi pokušavali okarakterizirati zrelost i tolike su studije o njoj napisane, pa ipak 
se potpuna zrelost, i psihološka i duhovna, usprkos svim smjernicama, veoma teško 
postiže. Osoba koja sebe i koju drugi karakteriziraju zrelom, između ostaloga, posjeduje 
izvanrednu milost da se u teškim trenucima, kada se više ne može pouzdavati u svoje 
sile, prepusti drugom u nadi da će taj drugi uspjeti ondje gdje ona sama nije mogla. 
Odlika, dakle, zrele osobe jest povjerenje. Biti svjestan svojih granica i biti ponizan 
zatražiti i prihvatiti pomoć drugoga, vrline su koje može posjedovati samo duhovno 
zrela osoba. 

Tek na tim temeljima, na vjeri i duhovnoj zrelosti, mogu se graditi prekrasna 
zdanja poslušnosti, siromaštva i čistoće, koja će u širokom krugu svijetliti svima 
unaokolo. Pa ipak, sami temelji nisu dostatni da zavjeti u srcu zavjetovanika izniknu 
u prekrasan grad. Oni su podloga bez koje ništa drugo ne bi vrijedilo, ali još nedostaju 
zidine, tornjevi, citadele, vrata kroz koja će biti omogućen pristup drugima, veliki 
prozori da prikupljaju svjetlo i svježi zrak. Bez svega ovoga ne bismo mogli govoriti 
o zavjetima. 

Cijeli taj zamak čistoće zapravo je vjerna kopija nečega što je zavjetovanik u 
svojemu srcu ugledao i u čemu je prepoznao eshatološki Jeruzalem u kojemu “niti se 
žene niti udavaju” (Mt 22, 30), a koji nudi posvemašnje smirenje u Isusu Kristu i 
posvemašnju utjehu u njegovoj ljubavi. Djevičanstvo je znak nebeskih dobara, slika 
nečeg uzvišenog, što tek ima doći. Ono je priprava, ali ujedno i izvor snage za 
iščekivanje Zaručnika te je kao takvo znak jedne altruističke ljubavi koja ima 
“sposobnost izabiranja jednog dobra iznad svih drugih dobara”. 5 

Nadalje, djevičanstvo je kroz sva vremena, a na poseban način danas, jedan veliki 
izazov koji “dolazi od hedonističke kulture koja oslobađa seksualnost od svake 
objektivne moralne norme, svodeći je često na igru i na potrošnju, uz sudioništvo 
sredstava javnog priopćavanja popuštajući nekoj vrsti idolopoklonstva instinkta. 
Posljedice toga su pred očima svih: nastranosti svake vrste, kojima se pridružuju 
bezbrojne psihičke i moralne patnje za pojedince i obitelji”. 6 Iz tog i takvog svijeta 
izrasta kao otok u moru redovnička praksa savršene čistoće kojom svaki zavjetovanik 
pokazuje, razbijajući tako iluzije mnogih, da i ono što naoko izgleda nemoguće i 
neizdrživo, postaje snagom Božje ljubavi, itekako, realno izvedivo. 7 


s J. Ridick, Zavjeti, KS, Zagreb, 1988., str. 56. 

6 Ivan Pavao II., Vita consecrata, apostolska pobudnica o posvećenomu životu i njegovu poslanju u Crkvi i svijetu 
KS, Zagreb, 1996., 88. (dalje VC). 

7 Usp. Isto, 88. 

Na kraju se opet možemo upitati što je čistoća ili što ona nama zavjetovanicima 
znači ili što ona uopće znači. Na ovakva ili slična pitanja ne možemo sebi dati adekvatan 
odgovor bez daljnjeg razmišljanja o njezinom smislu o čemu ćemo se pozabaviti u 
narednom poglavlju. 


2. ZAŠTO ČISTOĆA? 

Pitanje zašto? na prvi nam pogled može djelovati zbunjujuće. Naime, ono u sebi 
sadrži dva vida pod kojima se može obrađivati tema: pod vidom uzroka tj. zašto? 
može označavati uvjete koji dovode do ostvarivanja čistoće; i pod vidom smisla, što 
znači da zašto? želi doznati cilj zbog čega se čistoća obdržava. Naslov je namjerno 
ovako formuliran kako bismo mogli obraditi oba ova vida jer jedino na taj način 
možemo u potpunosti sagledati čistoću sa svim što uz nju ide. 

2.1. Uzroci zavjeta čistoće 

Svaki od zavjeta ima svoje utemeljenje u Isusu Kristu, u njegovu životu i djelovanju 
pa je logično da tu potražimo i uzroke nastanka djevičanske čistoće. Da bi postigao 
potpuno jedinstvo s Ocem, Krist je odlučio prinijeti samog sebe, svoju dušu i svoje 
tijelo te na taj način biti slobodan od svake navezanosti s bilo kakvom materijom koja 
bi mogla zasjesti na tron njegove ljubavi prema Ocu. Odabravši beženstvo, Isus 
pokazuje veliku nadu u činjenicu da će ljubav Očeva zadovoljiti njegovu potrebu za 
ljubavlju i tako nam ostavlja primjer kojeg su mnogi nasljedovali ili pokušali 
nasljedovati . 8 

Međutim, još je jedan motiv odabiranja djevičanske čistoće koji je Krista 
vodio. Postavivši ljubav prema Bogu u prvi plan i odlučivši da se ne veže uz određene 
osobe, Isus je otvorio svoje srce prema svim ljudima, ne ostavivši mogućnost da mu 
neki ljudi budu važniji od drugih. Na taj je način mogao svima bez predrasuda, koje 
su onodobni “navjestitelji” Zakona imali prema određenim slojevima društva, prilaziti 
svakome i svakome obznanjivati Kraljevstvo Božje. Takav stav zadržao je kroz cijeli 
život, što je mogao postići jedino u zajedništvu s Ocem u ljubavi, ojačan svakodnevnom 
molitvom. 

I na koncu, celibat označava sliku Kraljevstva nebeskog za koje je Isus svojim 
životom već svjedočio na Zemlji. 

Ovi motivi koji su Isusa vodili prema savršenstvu u čistoći jedini su i moraju biti 
jedini motivi koji će današnjeg redovnika ili svakog onoga koji se odluči na djevičansku 
čistoću voditi kroz sve nevolje kroz koje mora proći do vlastita ostvarenja. 

Uzrok, dakle, obdržavanja čistoće jest nasljedovanje Krista. Zavjetuje se celibat 
jer gaje Krist do kraja živio, a njegovi motivi postaju motivi redovnika kojima su oni 
ujedno i cilj i smisao. 


Usp. J. Ridick, nav. dj., str. 59. 

2 . 2 . Smisao zavjeta čistoće 

Posljednja rečenica prethodnog poglavlja može nam besmislenom učiniti 
nakanu da smisao zavjeta čistoće pokušamo iznjedriti u sljedećim redcima. Ako su, 
naime, izneseni Kristovi motivi ujedno i uzroci i cilj svakog zavjetovanja čistoće, 
uistinu je uzaludan ovaj podnaslov. Međutim, on je ovdje stavljen iz razloga što smo 
uzroke čistoće promatrali više kristološki, u smislu da su oni motivi koji su Krista 
potakli da živi beženstvo, a iz ljubavi prema Kristu, mnoge kako bi njega nasljedovali, 
dok ćemo smisao čistoće promatrati kao ono u što se čistoća razvija, jer nije cilj samoj 
sebi, tj. potražit ćemo motive koji svakog od nas iz bliže ili dalje budućnosti zovu na 
nasljedovanje Kristove čistoće. 

Kao što smo već naglasili da je posvećena čistoća vid “slobode za”, bolje 
rečeno jedan izbor, moramo isto tako istaknuti koje to vrednote daju smisao življenju 
čistoće. Najprije je to radi Kraljevstva nebeskog koje neodoljivom željom privlači 
svakog istinskog kršćanina. Iz želje da se ono očituje i živi već na Zemlji mnogi 
prianjaju uz svetu čistoću svjedočeći poput Krista o snazi i sili Kraljevstva. 

Nadalje, celibat se živi i poradi zajednice i u zajednici i sa zajednicom. On je 
uzrok, '"tvorac zajednice. Zajednice u kojoj su međusobni odnosi življeni istom snagom 
kao i u obitelji, a možda i jače; zajednice koja je ‘sam cilj i razlog postojanja istinske 
bezbračnosti ’”. 9 

Isto tako celibatom se želi postići gospodstvo nad samim sobom što je “djelo 
duga nastojanja. Nikad ne možemo reći da smo ga stekli jednom za svagda. Ono 
pretpostavlja uvijek novu obvezu u svim razdobljima života ”. 10 Obveza je to koju ne 
smijemo nipošto zanemariti, jer dozvoliti strastima i nagonima da upravljaju nama 
srozavanje je čovjeka na razinu životinje te gaženje vlastita dostojanstva. A upravo 
čovjekovo dostojanstvo zahtijeva da on radi po svjesnom i slobodnom izboru, to jest 
potaknut i vođen osobnim uvjerenjem, a ne po unutarnjem slijepom nagonu ili po 
čisto vanjskom pritisku. Do takva dostojanstva čovjek dolazi kada, oslobađajući se 
svakog robovanja strastima, ide za svojim ciljem odabirući u slobodi dobro te svojom 
umješnošću i zdušnošću nastoji sebi pribaviti prikladna sredstva ”. 11 

Vidimo da su i uzroci čistoće: ljubav Kristova prema Ocu i poradi Kraljevstva 
te zbog otvorenosti svim ljudima, a i njezin smisao: zbog Kraljevstva i za zajednicu te 
radi samosvladavanja, zapravo jedna duga, koja u svakoj osobi izaziva izraženiji osjećaj 
neke boje, ali u kojoj se sve te boje isprepliću u jednu cjelinu čiji sklad uočavamo tek 
kad je sagledamo kakva ona uistinu jest - raznobojna. Zato i uzroke i smisao možemo 
popratiti pitanjem zašto? koje u različitim kontekstima daje slične, ali ne i iste odgovore. 


9 L. Guccini, na\>. dj., str. 38. 

10 KKC, 2342. 

11 II. Vatikanski sabor, Gaudium et spes, KS, Zagreb, 1998., 17. 

3. KAKO ČISTOĆA? 

U vremenu polupromiskuitetnog društva kojemu je tendencija da se do kraja 
ostvari kao kvaziliberalno ne vodeći pri tom računa o vrednotama koje je povijest 
provjerila i ostavila u nasljeđe, nepobitna je činjenica da se življenje u čistoći samo 
herojskim naporima svakog zavjetovanika može održati na nivou koji Krist zahtijeva 
od svojih nasljedovatelja. Pitanje kako? onda nam uistinu golica maštu namećući 
razumu dvojbu koju mora riješiti ako doista želi razumjeti zavjet posvećene čistoće. A 
sama dvojba proizlazi iz raskoraka života svakog zavjetovanika i načina “kako se 
živi” u današnjem vremenu. 

Vrijeme koje ne podnosi drugačiji način života od onog kapitalističko- 
hedonističkog svim se silama trudi poraziti neistomišljeničke neprijatelje pokušavajući 
hitlerovski “pročistiti” društvo od “inferiornijih” stavova i svjetonazora. Svakodnevna 
“bombardiranja” slikama i govorom preko svih, ili barem velike većine medija ne 
ostavljaju ravnodušnim nijednog člana ljudskog društva iz čega nisu izuzete ni Bogu 
posvećene osobe. Takve sofisticirane metode rata i borbe protiv neprijatelja ne 
ostavljaju prostora za uzmak jer čitavi svijet je danas jedno “globalno selo” kojeg 
informacija obiđe za samo jedan trenutak, a izdržati sve nalete već spomenutog društva 
i vremena zaista zahtijeva nadljudske napore koje čovjek sam od sebe ne može pružiti. 

Odakle onda ljudima koji su odlučili živjeti čistoću snaga i volja za takvim 
“nepopularnim” i “nemodernim” životom? Ponajprije ta snaga dolazi iz molitve i to 
svakodnevne molitve, svakodnevnog razgovora s Gospodinom Bogom koji u tom 
razgovoru “puni akumulatore” duše kako bi se mogla othrvati napastima. Osim molitve, 
svaki koji “hoće ostati vjeran obećanjima svoga Krštenja i oprijeti se napastima nastojat 
će upotrebljavati potrebna sredstva za to: upoznati sebe, voditi asketski život već 
prema prilikama u kojima se nalazi, slušati Božje zapovijedi, vježbati se u moralnim 
krepostima i biti vjeran molitvi ”. 12 Sva ova “sredstva” su međusobno povezana i 
isprepletena tako da će svaki onaj koji vrši asketski život intenzivnije moliti da ustraje, 
a time će upoznati svoje mogućnosti, svoje sile i granice. Naravno da će živjeti prema 
zapovijedima i moralnom zakonu. Ovdje se nadasve očituje zrelost svakog 
zavjetovanika koji, stavljajući svoje povjerenje u Boga, tj. oslanjajući se na Njegovu 
milost, s pravom očekuje svu potrebnu snagu za život u čistoći. 

Ipak, Milost ne može ući u zatvorena srca o čemu svjedoči porazna činjenica 
da i među onima, koji su sebi za cilj postavili nasljedovanje Krista preko zavjeta 
čistoće, ima i takvih kojima sam zavjet ne predstavlja gotovo ništa pa se ponašaju kao 
da ga i nema. Ima, nažalost, i onih koji, iako zavjete smatraju od Boga posvećenima, 
ipak zbog svoje slabosti ne ustrajavaju u njima. Svjedočanstva koja i jedni i drugi 
pružaju samo potvrđuju činjenicu da bez svih onih spomenutih sredstava, a na poseban 
način bez kvalitetne molitve, nijedan od zavjeta neće biti moguće obdržavati. 

12 KKC, 2340. 

Na kraju još spomenimo i to da, razmatrajući u molitvi otajstva trojstvenog 
Boga, posvećena osoba u se osjeća sposobnom za radikalnu i sveopću ljubav, koja joj 
daje snagu vladanja sobom i disciplinu, koji su nužni da se ne upadne u ropstvo osjetila 
i instinkata 1 ’. 13 

Svi se, dakle, analitičari slažu da bi mogle postojati neke univerzalne metode 
koje bi svakomu mogle pomoći u obdržavanju posvećenog djevičanstva, ali, u skladu 
s onim stoje rečeno u uvodnim mislima, nećemo nipošto svesti svakog zavjetovanika 
na ove ili samo na ove metode. 

ZAKLJUČAK 

Nakon ovog promišljanja o zavjetu posvećene čistoće, o uzrocima i smislu 
toga zavjeta, o načinima na koji se može obdržavati, ne možemo a da ponovno s 
dozom skepse ne promatramo sve ovdje napisano, ali isto tako i učinjeno na tom 
području, jer bez obzira na sve uzvišene vrednote, teško je prihvatiti činjenicu odricanja 
od vlastitih potreba, i to od potreba tako duboko ukorijenjenih u cjelinu ljudskog bića. 
Ipak nas sva ta vojska zavjetovanika potiče na razmišljanje, kako već spomenusmo, 
jer vidjeti osobu, ljude kako iz vlastita uvjerenja žive za nešto više, nešto neusporedivo 
uzvišenije od puke materije, ne ostavlja ni najokorjelije protivnike duhovnosti 
ravnodušnima. 

Iako postoje brojni problemi i kod zavjetovanika i kod ljudi oko njih, oni nisu 
nerješivi. Ucjepljivanje vlastitog Ja u Isusa Krista, što ipak nije lako postići, može 
nadvladati sve poteškoće koje vjernički život uopće, a tako i život u celibatu, sa sobom 
nosi. 

Svjedočanstva koja svi zavjetovanici svojim životom prikazuju ostavljaju divan 
primjer nesebičnog darivanja sebe drugima, a na poseban način Gospodinu Bogu. 
Ona u ovom svijetu svjedoče o ljudskim i vjerničkim idealima, koji ni nakon dvije 
tisuće godina nisu izgubili sjaj i vrijednost. I usprkos činjenici opadanja broja 
zavjetovanika i kvalitete njihova života, vrednote koje Krist pruža i za koje svjedoči 
nikada se neće ugasiti, a njihova svjetlost nikada neće potamniti. 


Fra Filip Mimica 


13 VC, 88. 

Svi smo imali priliku promatrati akrobatske vještine u nekom luna parku. Jedna 
od njih je i hod (možda točnije ples) po žici na određenoj visini. Izvođač utroši godine 
i godine vježbanja samo u tome da sve svoje sile i svu svoju pažnju usmjeri na točan 
položaj svoga stopala i ispravno držanje svojega tijela kako bi održao ravnotežu. Budno 
razmišlja o svakom trzaju svojih mišića i svakom sljedećem pokretu, o strujanju zraka 
oko svojih udova i o zategnutosti žice po kojoj hoda. Sve to, jer i najmanji trzaj i 
nepromišljen korak, može biti poraz za njega. 

I ljudski život mi se nekada čini sličnim hodu po žici. Čovjek puno puta treba 
uložiti sve svoje sile kako bi održao ravnotežu na tankoj liniji kršćanskih načela koja 
se probija kroz šumu svega što nudi ovaj svijet sklon relativizmu, hedonizmu, 
nestalnosti i makijavelizmu svake vrste. 

I dok sinovi ovoga svijeta vode nesmiljenu borbu proračunatosti i smišljenosti 
svakog svoga sljedećeg koraka kako bi održali ravnotežu tamo gdje jesu, meni se čini 
kako je za nas jednostavnije: Biti zagledan u oči božanskoga Učitelja koji bodri svaki 
naš korak i čeka nas na kraju puta. 

Biti zagledan u Njegove oči! Rekoh, najlakše je tako slijediti Ga! Ali, ne čini li 
nam se da je često teško biti zagledan u nečije oči. Ima trenutaka kada cijeli život 
dobije smisao samo u jednom pogledu. Trenutaka u kojima sve ono što nam je život 
bio ili govorio, stane onamo gdje se susretnemo s pogledom drugoga koji nas razumije. 

Nasuprot tomu ima i takvih trenutaka kada ne možemo izdržati pogled koji nam 
je usmjeren, kada ne znamo kuda bismo sa sobom i s njim. Pri tome mislim čisto na 
razinu naših ljudskih odnosa. Tu puno puta znamo biti majstori u izmišljanju zaštitnih 
maski. U traženju vlastitih odgovora i istina o sebi ne dopuštamo pogledu drugoga da 
nam kaže barem jedan djelić istine o nama. 

Susret s Njegovim pogledom puno je složeniji (ili jednostavniji ovisno o tome 
što očekujemo). 

Pred Njim maske ne pale i toga smo jako svjesni. Ali tu i nije problem jer u stvari 
i ne želimo pred njega s maskama. Problem se javlja kada, svjesni vlastite nestalnosti, 
krhkosti i puno puta nesposobnosti da se održimo “na razini” nasljedovanja Isusa, ne 
možemo izdržati Njegov pogled. Osjećamo se tromima, molitva postaje mučna i tišina 
nam ništa ne govori. Svi naši pokušaji dobrih djela ne čine nas radosnima i kao da u 
sebi čujemo glas koji nam govori kako je sve to uzalud kad uvijek ostajemo oni isti, 
skloniji sebičnosti i uskogrudnosti nego širini Isusova duha. I zar se takvi usuđujemo 
zagledati u Njegove oči? Ne! Češće prihvaćamo poraz, polazimo putem osrednjosti i 
linijom manjeg otpora i životarimo u svojoj svakodnevnici. A negdje duboko cvilimo 
u čežnji za onim drugačijim, za radošću “zamilovanosti u ljubljenome” (usp. Ef 1, 6) 
koja daje krila našemu duhu i čini nas poletnima za svako dobro djelo. 

Ili - ako smo borci po prirodi, možemo sve svoje sile upregnuti u borbi da ostanemo 
besprijekorni pred Isusovim pogledom što redovito završi razočaranjem u samoga 
sebe. Ipak je najbolje što u takvom duševnom raspoloženju (ili povlačenja ili 
razočaianja) možemo učiniti to da u poniznosti ustrajemo pred Isusovim pogledom, 
da ga ljubimo i čeznemo za njegovom prisutnošću u našem životu. Ne moramo od 
života činiti hod po žici kako bismo zaslužili Njegovu ljubav. “Ta u Ljubavi nas 
predodredi za posinstvo, za sebe...” (usp. Ef). Njegov pogled će nam reći kako nas 
ljubi neizmjerno savršenije, čistije, jače nego što to možemo i zamisliti. Ljubi nas 
ljubavlju koja stvara, liječi i usavršuje. Ljubi nas kako samo Bog može ljubiti i 
vjerojatno u ovom zemaljskom životu ne bismo izdržali puninu spoznaje veličine te 
ljubavi. 

Hod kroz život u zagledanosti u Njegove oči tada postaje avantura otkrivanja još 
nepoznatih predjela vlastitog nam bića otkupljena krvlju Njegovom. . . 

. 9 . M. Dijana Mihalj 

U OBRANU NEDUŽNOG I GREŠNOG 

Isus pred Pilatom - pod optužbom da prisvaja sebi naslov «kralja ž idovskoga». 
Pilat uviđa neosnovanost optužbe. Pokušava izvući Isusa. Lukavi tužitelji udaraju na 
njegovo uporište — njegovu vladalačku stolicu. Između sigurnosti svoje vladalačke 
stolice i nepravedno optuženog Isusa on se odlučuje sačuvati stolicu a Isusa posla u 
smrt. Pobijedilo je lukavstvo zlobe, kukavičluk osobnih interesa i rušilačka snaga 
zaslijepljene mase. Osuđen je Nedužni. 

Taj isti osuđenik našao se, nedavno prije toga, u ulozi Pilata, Suca. Doveli su mu 
ženu zatečenu u preljubu, grešnicu. Zakon je jasan — kamenovanje. I ona se našla u 
mreži lukav osti zlobe i pod rušilačkim kotačem zaslijepljene mase. Ne dokazuje svoju 
nedužnost. Možda bi bila priznala svoju krivnju, daje Sudac od nje to tražio. Možda 
je zanijemila u osjećaju nemoći da dokaže svoju nedužnost. Svejedno. Njezin Sudac 
je u njoj razlikovao čovjeka od grijeha. Upro je pogled u njezine tužitelje. Bili su 
izvan sebe. Spremni rastrgati sve oko sebe. Trebalo ih je vratiti samima sebi. Dao im 
je priliku. Odvratio je svoj pogled od njih. Zatim ih pozvao da svmu pogled sami na 
sebe. Razdvojio je čopor. Lukavstvu zla ispali su iz ruku konci mreže u kojoj su držali 
uplašeno ljudsko stvorenje. «Grešnica» nije osuđena. 

Ukidanjem smrtne kazne nije čovjek izgubio rušilačku snagu svojstvenu krdu, 
nije se oslobodio utjecaja mase, nije zaštitio svoj osobni stav, nisu potrgane spletke 
lukavosti, mreže zavisti i mržnje, nisu se umanjila sredstva zasljepljivanja. Naprotiv, 
sve to može biti perfidnije u načinu djelovanja, skrivenije u svojoj zloći, razomije u 
svojoj prekrivenosti. Dan za danom možemo prekrivati oči posve prozirnim zavjesama, 

ali nakon određenog broja tih, svake za sebe prozirnih zavjesa, mi doista više ne 
vidimo, postajemo slijepi, postajemo plijenom svake manipulacije. 

Stati u obranu nedužnoga!? To se ne može bez stajanja uz osobni stav. Izdvajanje 
iz mase često plaćamo skupom cijenom. Ali možda tu vrijedi tržišna logika: što veća 
cijena, to vrjednija roba, i obratno. Učitelj je za svoj stav platio najvišom cijenom: 
život za prijatelje! 

Koliko se hvastam osobnim stavom, osobnom neovisnošću?! Možda me 
oslobađanje od jedne ovisnosti samo neprimjetno uvuče u drugu. Ako, pak, baš tako 
čvrsto stojim, koliko pazim da ne padnem? Jer, ako su nam noge doista čvrste, vrlo je 
sklizak teren, premazan svim mogućim mastima. Jednom izrečen «da» kad u dnu srca 
i duše osjećam «ne», i obratno. I dva-tri puta tako i već se nađem u vrtlogu iz kojega 
ne prepoznam strane svijeta. Ako šutnjom odgovorim na jednu laž o drugome, laž je 
pronašla pukotinu. Ako smijehom odgovorim na svima nedužnu a ismijavanom bolnu 
šalu, doskočicu ili primjedbu, ponižavanje i poticanje na nj naći će se u istom loncu. 
Ako jednom okrenem glavu od onoga od koga je svi okreću, i drugi i treći put, ili će 
mi se vrat ukočiti ili glava neprestano vrtjeti. Jednim kupljenim predmetom koji mi 
doista nije neophodan kupujem novi i uskoro se nađem zatrpan. Jedan privilegirani 
položaj po vezi, veza po vezi i brzo mi način ophođenja postane «po vezi», a to me, 
pak, prije ili kasnije učini bezveznim. Jedan novčić primljen bez zasluge i potrebe 
lako otvara ruku za drugi, ali tamo gdje pružim mali prst lako će me uhvatiti i za ruku. 
Jedan komad odjeće zbog marke a ne potrebe, vodi me u društvo u kojem odijelo čini 
čovjeka. Jedno izvlačenje od kazne (primjerice, prometne) na račun uniforme, službe, 
zavodi me na stranputice zloporaba. Jedan orden na grudima traži drugi, drugi treći i 
uskoro ni sam a ni drugi ne gledamo na lice već na ordene. Jedan alibi za izricanje 
suda i osude, rađa desecima novih. Uskoro mi potom prestane važiti: Ne sudite da ne 
budete suđeni! 

Stati u obranu grešnoga!? To može onaj koji razumije kako je lako pasti. Bog to 
razumije bez pada, a mi to učimo na padovima. Stati u obranu grešnoga!? To može 
onaj koji nema potrebu braniti svoju svetost. Stati u obranu grešnoga!? To može onaj 
koji zna da se čisti ne rađamo, već se peremo - i tijelo u dušu. U obranu grešnoga ne 
staje snažni, već slabi - nošen Božjom snagom, koji i sam nosi ožiljke grijeha ali 
sretan zahvaljuje za iscijeljene rane. Stati u obranu grešnoga može onaj tko razlikuje 
grijeh od grešnika, koji živo vjeruje daje Isus došao pronaći izgubljenu Očevu djecu, 
koji živo vjeruje da se Bog živo, brižno i brižnije zanima za grešnike i da je život dao 
ne za pravednike već za grešnike. Stati u obranu grešnoga može onaj tko se danomice 
ugrize za jezik na svaku riječ osude, tko se zacrveni na svaku pomisao izricanja suda 
drugome i o drugome, kome se zgade čiste ruke oprane u nedužnosti pred nečistoćom 
ovoga svijeta, pred siromaštvom, ovisnostima i svakom vrstom ljudske bijede. 

Gospodine Isuse, smiluj se meni grešniku! 

Fra Bože Vuleta 

PRIJATELJSTVO 

Ako je Čovjek društveno biće, znači da ne može biti sam na ovome svijetu, da ne 
može ispuniti svoj život u zadovoljstvu sam sa sobom. Potreban mu je partner, drug, 
osoba s kojom će podijeliti to zadovoljstvo, s kojom će biti sretan - inače taj život gubi 
smisao. To mogu biti: muž, žena, roditelji, brat, sestra, prijatelji... 

Čovjek kao osoba nije nikada sam za sebe, nego je dijaloški strukturiran. Osoba 
se ostvaruje tek onda kad stupi u komunikaciju s drugom osobom. 

Sam Bog na početku stvaranja svijeta vidi kako čovjek ne može sam te kaže: 
“ Nije dobro da čovjek bude sam: načinit ću mu pomoć kao što je on ” (Post 2, 1 8-19). 
Bog tada dodijeli čovjeku družicu kako ne bi bio sam. I njega i nju stvori na svoju 
sliku i priliku. On je utemeljio čovjeka na svom prijateljstvu, ali nažalost, čovjek je to 
prijateljstvo iznevjerio. Mi, također, Često puta iznevjerimo to prijateljstvo svojim 
grijehom, ali Božje milosrđe je neizmjerno, Njegovo je prijateljstvo beskrajno te nam 
daje priliku izmirenja s Njim. 

Bog je naš Otac, Stvoritelj - ali i prijatelj. Uz život poklonio nam je najljepši i 
najvrjedniji dar, a to je prijateljstvo. Mi to prijateljstvo širimo dalje te tražimo 
ovozemaljskog prijatelja s kojim ćemo dijeliti trenutke svoga života. 

No, pravog prijatelja teško je pronaći. To se ne može u malo vremena - za to je 
katkad potreban cijeli život. Treba se dobro osvjedočiti u to prijateljstvo. Kako uopće 
dolazi do prijateljstva? Do prijateljstva dolazimo spontano, ispitujući kod drugoga 
ponajprije stavove koji su nama jako važni. Prvo provjeravamo to prijateljstvo, a 
potom na tom provjeravanju gradimo povjerenje koje je temelj pravom i istinskom 
prijateljstvu. Dakle, prijateljstvo je slobodno, spontano i iskreno, ali ako ono postane 
prijateljstvo samo u smislu interesa, osuđeno je na propast. 

U knjizi Sirahovoj čitamo: “Ako želiš imati prijatelja, steci ga kušanjem, i nemoj 
se prebrzo u nj pouzdati. Jer netko je prijatelj samo onda kad to njemu odgovara, i taj 
ne ostaje vjeran u dan nevolje ” (Sir 6, 7-8). To se vjerojatno znalo i nama dogoditi, a 
možda smo i sami znali tako postupili s drugima. Jesmo li se upitali - zašto? Možda 
zato što smo ljubomorni i preplavljeni egoizmom pa radije želimo primati nego davati. 
Piavi prijatelj ljubi do kraja, a u nevolji i bratom postaje. Nadalje, možemo pročitati u 
knjizi Sirahovoj: Nije li sama smrtna žalost kad se drug ili prijatelj pretvori u 

neprijatelja? U sreći se lažni drug raduje s prijateljem, a u času nesreće okreće se 
protiv njega. A pravi drug dijeli nevolju s prijateljem, i kad do boja dođe, Štita se 
laća” (Sir 37, 2-5). 

Ove riječi, iako spadaju u “tvrd govor ”, zaista nam puno govore. Sva prijateljstva 
nisu onakva kakvima se čine. Ima mnogo i onih lažnih, onih koji gledaju samo osobne 
interese i čim treba učiniti štošta dobroga za prijatelja, promeću se u neprijatelja. 
Svatko je to, zasigurno, doživio i u pozitivnom i u negativnom izdanju. Koliko smo 
puta prijatelju okrenuli leđa, a možda smo mu baš tada bili najpotrebniji. Ovdje možemo 

spomenuti rečenicu iz Ivanova evanđelja: “Nitko nema veće ljubavi od ove: položiti 
vlastiti život za svoje prijatelje" (Iv 15,13). 

Treba početi od onih najbanalnijih stvari, jer kaže se kako život čine male stvari. 
S vremenom naša opcija “biti za prijatelja” može doći do punine uzrasta kojeg Krist 
od nas traži. To je za sve nas već učinio naš veliki prijatelj - Isus Krist. On nas i dalje 
beskrajno ljubi te svoj život svakodnevno predaje za nas. 

Prijateljstvo je nešto prekrasno, jedan predivan osjećaj. Sam Isus je imao svoje 
prijatelje. U tom prijateljstvu nije isključivao nikoga: Lazara, Martu, Mariju, apostole... 
To će reći kako je pravo prijateljstvo otvoreno i drugima. Naše prijateljstvo treba biti 
upravo takvo. Prijateljstvo ima i određene zadaće. Jedna od njih sastoji se u tom da u 
vrijeme i prostor svoga srca puštamo svoga prijatelja, da zajedno s njim dijelimo sve 
dobre trenutke i one manje dobre, ostavljajući uvijek prostora trećem. To je tajna 
našeg Trojstvenog Boga. 

Godine nam trebaju da izgradimo ono pravo istinsko prijateljstvo, a katkad je 
dovoljan samo jedan trenutak da sve padne u vodu te se uruši prijateljstvo. Iskrenost 
i pomaganje hrani prijateljstvo. Najbolji primjer i pravo lice prijatelja imamo u Isusu 
Kristu. On ljubi bez očekivanja uzvrata, te nam oprašta iako ga teško vrijeđamo. Pravi 
prijatelj ne prekida prijateljstvo iako je koji put uvrijeđen, nego traži i dalje ono “pravo 
lice” svoga prijatelja. 

Kako bismo nešto postigli, trebamo u to uložiti mnogo truda i napora. Steći pravo 
prijateljstvo i biti pravi prijatelj je teško, ali kad se to postigne - sve je lakše. Lijepo je 
negdje u dubini srca ćutiti kako imaš nekoga na koga se uvijek možeš osloniti, bez 
obzira na to gubiš li ili pobjeđuješ u igri života. 

Isus nam kao i uvijek daje najbolji primjer. Slijedimo ga! 


Fra Josip Sušić 

PRAVO I PRAVEDNOST 

Cesto puta u svakodnevnom govoru čujemo nešto slično rečenici: Pravo i 
pravednost nemaju veze! I pri tome se misli, kako zakoni koji uređenju različite 
društvene odnose, cešce ne ostvaruju ideal pravednosti nego što ga ostvaruju. Ne 
namjeravam ovim kratkim razmišljanjem ulaziti u kompleksnu (ne)istinitost takve 
tvrdnje, već mije cilj, barem načelno, osvrnuti se na značenje jednog i drugog pojma, 
onako kako ih susrećemo u svakodnevnom životu. Ostvaruje li pravo ideal pravednosti 
u jednoj pravnoj državi, u našim svakodnevnim odnosima i u odnosima pojedinaca s 
državom? 

Svaki pokušaj preciznog definiranja pojma “pravo” izaziva teškoće jer precizna 
definicija koja bi ukazivala na točno određen sadržaj toga pojma nije niti moguća. 
Vrijedi ona Kantova misao da ‘pravnici još traže definiciju za svoj pojam prava”. 
Poteškoće su u tome što pravni teoretičari od najstarijih vremena nisu jedinstveni u 
odgovoru na pitanje gdje je zapravo izvor pravnih normi, tko ih stvara i čemu služe te 
nonne. Ono što je nedvojbeno jest to da je pravo sustav pravnih pravila kojima se 
uređuje život u državnoj zajednici kao i njezino uređenje. Jedna od definicija tvrdi 
kako jc pravo poredak društvenih i državnih normi kojima se u važnim međuljudskim 
odnosima ostvaruju ideje pravednosti i druge vrijednosti zajedničkog života. 

Radi se dakle o: 

1 . zakonima, 

koji normiraju 

2. važne društvene odnose 

i njima se ostvaruje 

3. vrijednost pravednosti 

i druge vrijednosti. 

Koji su to društveni odnosi toliko značajni i konfliktni da zahtijevaju društveno 
uređenje? 

Kada neki društveni odnos postane recimo konfliktan toliko da zahtijeva 
reguliranje pravnim normama, postavlja se pitanje na koji način ga urediti? Čime se 
zakonodavac rukovodi prilikom normiranja tih važnih društvenih odnosa? 

Na gornje pitanje idejnog izvora pravnih normi teško je dati odgovor. Tim više 
što na suvremenim pravnim učilištima ne postoji nešto poput kolegija aksiologije 
prava tako da nakon završenog studija imamo pravnike koji će biti savršeni dogmatisti 
i normativisti uvježbani u tumačenju i primjeni postojećih zakona, ali koji su s premalo 
spremnosti i pravnih mehanizama u nemogućnosti pozvati se na “nešto više” od puste 
nonne koju imaju pred sobom u situacijama kada njena primjena može dovesti i do 
nepravednih rješenja. 

Ovdje valja spomenuti da u engleskom pravnom sustavu, koji se preko oceana 
preselio i na američki kontinent, vrijedi sustav presedana, tj. sudskih odluka koje 
postaju “zakon” za sve kasnije slične slučajeve. To bi ugrubo izgledalo ovako: Sudac 
se u pojedinim slučajevima ne poziva na zakone već na pravičnost (suđenje ax aequo 
et bono) i njegova je odluka obvezujuća za sve kasnije slične slučajeve. Sudac je u 
ovakvom pravnom uređenju ključna osoba i nije vezan zakonima pri odlučivanju. Ali 
koliko god ovo izgledalo privlačno, jer sudac nije “ograničen” zakonima koji u 
pojedinim slučajevima mogu biti i nepravedni, puno je veća opasnost od njegove 
samovolje i prepuštenosti njegovom uvjerenju o pravičnosti. 

Za pravičnost koja je u stvari “korektivna pravednost”, osjećaj stoje pravedno u 
svakom konkretnom slučaju, u europskom pravnom sustavu ima mjesta jedino u 
odnosima koji još nisu sazreli za normu, tj. tamo gdje postoje pravne praznine i gdje 
pozitivni pravni poredak dopušta izvjesnu samovolju u tumačenju propisa. To će 
najčešće biti u međunarodnim odnosima u kojima su pravila koja ih reguliraju još u 
procesu nastajanja. 

Dakle, kad je zakon tu mora ga se poštovati. Ono što suvremena demokratska 
uređenja smatraju napretkom je činjenica da u njima donošenje zakona nije prepušteno 
monarhu koji može biti ovakav ili onakav i nametnuti svoju volju putem zakona, već 
to čine izabrani predstavnici naroda - skupštine. A u skupštinama sjede predstavnici 
stranaka koji zastupaju različite ideologije tako da se i u donošenju zakona malo 
pitaju oni koji će ih tumačiti i primjenjivati. 

Pitanje jesu li vrijednosti objektivne i apsolutne ili subjektivne i relativne graniči 
s etikom i ono je rađalo i rađa različite pravne škole, od prirodnopravnih teoretičara 
do pravnih pozitivista i već tu se ogleda sva kompleksnost ideologija koje su u pozadini 
jednog zakona. 

Poslije svega, na primjedbu kako pravo nema veze s pravednošću, može se samo 
reći da često i jest tako, ali drukčije ne može ni biti, jer se u samim temeljima donošenja 
i primjene zakona radi o pojedincima s različitim interesima i uvjerenjima. 

Po onome što je Isus rekao apostolima: “Ne bude li vaša pravednost veća....”, 
možemo razumjeti kako su se pravednima smatrali oni koji su se u svemu držali 
Zakona čija ispravnost nije bila dvojbena. I taj zakon je obvezivao one koji su gajili 
jednako uvjerenje o povijesnoj prisutnosti jedinstvenog Zakonodavca kojemu su 
vjerovali. U onome što nazivamo pozitivnim pravnim poretkom, nemoguće je postići 
konsenzus svih pripadnika državne zajednice. 

Isus poziva one koji ga slijede na jednu “višu” pravednost, a to “više” ideal je 
ljubavi i milosrđa. Zakon da, ali ne samo on, nego i prije njega zapovijed ljubavi. A ta 
zapovijed ljubavi pripada jednom drugom redu koji uređuje cjelovit život svakog 
čovjeka, htio on to priznati ili ne 


s. M. Dijana Mihalj 

Naš sugovornik u ovom broju 
“Početaka” je fra Špiro Marasović, 
izvanredni profesor na Katoličkom 
bogoslovnom fakultetu Sveučilišta u 
Splitu pri Katedri moralnog 
bogoslovlja. Kao profesora rese ga 
epiteti iznimno duhovitog i zanimljivog 
predavača. Široj crkvenoj javnosti 
poznat je osobito kao propovjednik te 
kao dugogodišnji kolumnist Veritasa, 
Glasnika Sv. Antuna Padovanskog. 
Tomu svakako treba pridodati i brojne 
znanstvene članke koji redovito izlaze u raznim katoličkom revijama. Jedan dio tih 
članaka pronašao je svoje mjesto i u knjizi Demos ante portas , izdanoj 2002. Ipak, 
najviše od svega, zadivljuje fra Špirina originalnost i jasnoća. Sve je to temelj naše 
nade kako će ovaj razgovor biti obogaćenje, kako nama tako i našim čitateljima. 

Počeci: Fra Špiro , Vi ste dijete grada Splita. Možete li nam za početak reći kako 
Vi vidite disproporciju s obzirom na broj duhovnih zvanja iz urbanih i ruralnih sredina 
i kakav trend možemo očekivati u budućnosti? 

Fra Špiro: Disproporcija o kojoj govorite više je nego očita, ali ne i iznenađujuća. 
Dugo, naime, traje proces udaljavanja klera od grada. Ne govorim o udaljavanju Crk\’e 
od grada - jer Crkva danas i u nas živi, u statističkom pogledu, ako već ne većinski, a 
ono barem podjednako na selu i u gradu - govorim o udaljavanju klera od grada. To je 
udaljavanje za katolicizam zapravo globalna pojava čiji početak leži u svojedobnoj 
zatečenosti kleričkoga staleža pojavom građanskoga društva, kao alternative onomu 
feudalnom. “Građansko društvo”, međutim, nije isto što i “gradsko stanovništvo”, što 
nažalost u Hrvatskoj još uvijek svi ne znaju, no istina jest da građansko društvo svoj 
socio-psihološki topos nalazi u prvom redu među onim dijelom urbanoga stanovništva 
koji je po svojem životu i radu tipičan za razvoj urbanoga mentaliteta, a to je tzv. 
srednji stalež koji će se kasnije nazvati “buržoazija”. Činjenica, pak, daje taj stalež 
interesno stajao nasuprot feudalnom i kleričkom staležu, odnosno, činjenica kako je u 
svojemu početku taj stalež zagovarao i zastupao radikalno liberalne ideje koje kao 
takve, s kršćanskom vjerom nisu bile spojive, kler je grad sve više doživljavao kao 
svoje mjesto boravka, ali ne i kao vlastito obitavalište Crkve. Za istinsko crkveno 
obitavalište, naime, prihvaćena je neka idilično zamišljena seoska sredina sa svojim 
patrijarhalnim ustrojem kojemu je liberalno građanstvo sa svojom demokracijom 

interesno suprotstavljeno. Nije se, dakle, pojavi građanskoga društva prišlo analitički 
diferencirano, kako bi se već u početku usvojilo one vrednote koje je to društvo sa 
sobom nosilo, a odbacilo one ekstreme koji nisu bili prihvatljivi - što se dogodilo tek 
na Drugom vatikanskom saboru! - već se kler pred tim društvom jednostavno zatvorio 
te je “s prljavom vodom i dijete izbacio iz korita”. Osim toga, i druga epohalna pojava 
onoga vremena usko povezana s prvom, tj. radništvo i radničko pitanje, također se 
pojavljuje u gradu tako da spomenuto nesnalaženje samo još više potencira. Bilo je 
stoga i za očekivati da će se pri regrutiranju novih svećenika prednost davati onima 
koji već samim svojim podrijetlom jamče kako će se u odnosu prema gradu i njegovu 
mentalitetu ponašati na očekivani način. Time se onda tumači i činjenica da se kontakt 
između klera i grada uglavnom sastoji u tome da kler u određenim situacijama “obavi 
traženu uslugu”, a običan vjernik da za tu uslugu, na ovaj ili onaj način, plati predviđenu 
novčanu naknadu. Kler je u vjerničkom životu urbanoga stanovnika prisutan naglašeno 
tangencijalno, tj izvanjskim okrznućem kroz opus operatum - sakramenti inicijacije, 
vjenčanje i sprovod - bez nekoga izrazitijeg sudjelovanja u tipično građanskoj 
duhovnosti. Kao da između grada i klera već stoljećima vlada zlokobni muk, nešto 
poput korektne šutnje među supružnicima prije nego što se definitivno raziđu. Stoga, 
rebus hic stantibus, tj. dok je grad podstanar u Crkvi, a Crkva podstanar u gradu, ne 
možemo očekivati ništa dobra. Međutim, kako Bog i po krivim crtama znade ravno 
pisati, nadu bude suvremeni vjerski pokreti - kao reakcija i tipični izraz zapretene 
gradske duhovnosti - iz čijih se redova već regrutiraju brojna svećenička i redovnička 
zvanja. 

Počeci: Kršćani i politika! Mogu li kršćani vratiti dostojanstvo politici i ako 
mogu - kako? Naime, dosadašnja praksa apstinencije nije se pokazala baš najsretnijim 
rješenjem. 

Fra Špiro: O odnosu kršćana i politike govore jasno i jednoznačno svi koncilski 
i pokoncilski socijalni dokumenti Crkve. Sukladno tim dokumentima kršćani ne samo 
da se smiju baviti politikom, nego se u demokratskom društvu oni njome i moraju 
baviti. U demokratskom društvu, naime, političko djelovanje nije toliko vlast nad 
drugima koliko aktivna skrb oko općega dobra , do kojega se dolazi demokratskim 
načinom ostvarivanja vlastitoga interesa usklađenog s interesima svih ostalih. No, 
ono što kršćanima pritom nije dopušteno jest to da svoje osobne ili neke grupne interese 
prikazuju kao crkvene interese, i da onda svoj politički angažman plasiraju kao izričito 
crkveni angažman. Oni to ne smiju jednostavno stoga što Crkva kao Crkva - pa onda 
i ova naša lokalna - niti ima neki svoj specifični politički interes, niti, pak, s tim 
interesom povezan svoj politički program. A nema ih jednostavno stoga što nema niti 
političkoga mandata: ni od Boga, čije Kraljevstvo nije od ovoga svijeta, ni od naroda, 
koji svoj mandat povjerava samo demokratskim izborom. Stoga i Koncil i crkveni 

dokumenti neumorno ponavljaju kako su Crkva i država odvojene i međusobno 
autonomne veličine. Nema, dakle, “kršćanske politike” u smislu “crkvene politike”, 
ali ima kršćanske politike kao političkoga djelovanja pojedinih katolika na temelju 
njihove ispravno formirane kršćanske savjesti. A kako je savjest oduvijek bila 
subjektivna norma djelovanja, ni ispravno formirana kršćanska savjest ne postulira 
jednoobraznost i monolitnost, nego pluralnost, analogno onoj “koliko glava, toliko 
mišljenja”. Upravo ta pluralnost političkih interesa, koji postoje i među samim 
vjernicima, priječi povezivati Crkvu s politikom, jer bi se u protivnom Crkva ili morala 
pretvoriti u jednu jedinu stranku, što bi bila teološka karikatura i besmislica, ili bi se, 
pak, unutar sebe morala raspasti po “partijskoj liniji”, što bi bila tragedija. No, ma 
koliko to bilo jasno kao sunce, ne može se oteti dojmu kako oni u Hrvatskoj koji 
stalno govore o tome kako se mi katolici moramo izrazitije politički artikulirati, jer da 
nas u Hrvatskoj ima oko cea 90%, zaboravljaju, kao prvo, da taj postotak označava 
pripadnost Crkvi, a ne nekoj određenoj političkoj opciji koju bi jamačno oni trebali 
konkretno artikulirati i, kao drugo, da i ti katolici svoje političke opcije već izražavaju 
kroz političke stranke i udruge. O tome bjelodano svjedoče ne samo prakticirajući 
vjernici katolici angažirani u raznim strankama i na raznim odgovornim dužnostima, 
nego na svoj način, nažalost, i oni svećenici koji više i uvjerljivije rade kao partijski 
remete, nego kao Božji svećenici. 

A što se “povratka dostojanstva politici” tiče, prvo valja postaviti pitanje: tko je 
to dostojanstvo politici oduzeo? Vaše pitanje kao da sugerira tezu kako su nekršćani 
doveli politiku na zao glas, a sad bi trebalo da joj svojim angažmanom kršćani to 
nekako poprave. Takvo što, međutim, jednostavno nije istina, jer, kao što “biti kršćanin” 
samo po sebi još ne znači biti ujedno i dobar kršćanin i dobar čovjek, tako i “ne biti 
kršćanin” samo po sebi ne znači ujedno i ne biti dobar i pošten čovjek, što je, uz 
traženu stručnost, za političko djelovanje jedino važno. Uostalom, zar u nas nisu na 
odgovornim položajima bili upravo deklarirani katolici kad su se donosile one političke 
odluke kojih se danas ama baš svi izrijekom stide, kao što su to, primjerice, zakoni o 
privatizaciji i njezino provođenje u samom jeku Domovinskoga rata, kad su se jedni 
enormno bogatili dok su drugi krvarili i slično. Ne mogu, dakle, kršćani kao takvi, 
vratiti dostojanstvo politici, nego samo oni kršćani koji ozbiljno drže do svoje vjere i 
koji vrlo dobro znaju kako nije moguće biti dobar kršćanin, a loš, tj. nepošten čovjek. 
Samo ovi potonji — ako su usto i stručni! - mogu tu pomoći, i to sa svim ljudima dobre 
volje. A što se apstinencije tiče, kako na tom području nemamo adekvatnih istraživanja, 
ne možemo sa sigurnošću znati među kojim je građanima Hrvatske ta pojava 
najraširenija: jesu li to, primjerice, prakticirajući katolički vjernici, odnosno, neki 
drugi kršćani, ili su to uglavnom ljudi drugih uvjerenja. Moj je, naime, dojam da 
apstinente u prvom redu treba tražiti među frustriranim, anonimnim građanima, a ne 
među svjesnim kršćanima. 

Počeci: Koja je politička opcija najbliža kršćanstvu: lijeva, desna ili centar, i 
postoji li uopće (< dobra opcija ”? 

Fr. Spiro: Ozbiljni ljudi danas s pravom odbijaju o političkim opcijama govoriti 
na tako formalističan način koji je nekada možda i imao svoje opravdanje, no danas 
više ne. A teološki govor se nikada takvom podjelom nije ni služio, jer teološke 
kategorije nisu “lijevo” i “desno”, nego “dobro” i “zlo”, “ispravno” i “neispravno”, a 
te i takve vrednote nisu isključivo vlasništvo nijedne strane i nijedne stranke. Pa kad 
je i o tipičnim vrednotama nekoga stranačkoga bloka riječ, ne možemo više pronaći 
neku ozbiljniju “desnu” stranku koja ne bi u svoj program ugradila nekadašnje “lijeve” 
vrednote, kao što su dostojanstvo ljudske osobe, sloboda mišljenja i opredjeljenja, 
socijalna pravda, demokracija i si., kao što nema ni “lijeve” stranke koja u svom 
djelovanju ne bi stavljala naglasak i na nekoć tako “desne” vrednote kao što su obitelj 
i domovina, sloboda savjesti i vjeroispo vješti i si. Uostalom, ako se već inzistira na 
jednoj takvoj podjeli političkih opcija, tj. najednom takvom formalizmu, onda valja 
naglasiti da su za kršćane i Crkvu podjednako neprijatelji i “ljevičari” i “desničari”, s 
tom razlikom da su ljevičari vanjski, a desničari nutarnji neprijatelj. Desničari, naime, 
Crkvu tretiraju kao neki “Treći red” čijaje prva i jedina zadaća pomagati i opskrbljivati 
“Prvi red”, točnije određenu političku opciju i stranku svime što joj je potrebno, od 
skrbi za kadar do adekvatne propagande i trajne podrške. No, ako netko ipak bez tih i 
takvih shematskih podjela ne može, onda odgovor glasi da je kršćanima najbliža 
politička opcija “centar”, u skladu s onom in medio virtus , ali samo pod uvjetom da se 
“sredina” ne tumači kao “osrednjost”, tj. kao bljutavost. I socijalni dokumenti Crkve 
uporno naglašavaju da taj nauk nije neka vrsta “srednje veličine” ili pak kompromisa 
između lijevih i desnih, nego da on predstavlja izvornu i samostalnu metodologiju 
promišljanja društvenih problema i način njihova rješavanja koji bi trebao biti vlastit 
svim strankama i svim političkim opcijama. To i jest razlog zašto se danas 
demokršćanstvo ne svrstava ni u lijevi ni u desni blok, nego ga se navodi kao zasebnu 
kategoriju političkoga centra. Time ne želim reći kako je prava politička opcija za 
kršćane ona koju zastupaju formalno i deklarativno demokršćanske stranke. 

Počeci: Govor o ulasku Hrvatske u Europsku Uniju postao je gotovo svakodnevna 
tema. Kako “ zasade ” kršćanskog socijalnog nauka utjeloviti u jednu hladnu, 
kapitalističku Europsku Uniju? 

Fra Spiro: Ne treba razbijati glavu oko toga kako zasade katoličkoga socijalnog 
nauka unijeti u kapitalističku Europsku Uniju, jer taj je nauk začet i rođen upravo u, 
kako kažete, “hladnoj, kapitalističkoj Europi”. To što se Europa priprema i na političke, 
a ne samo, kao do sada, na ekonomske i vojne integracije, za aplikaciju ovoga nauka 
ne predstavlja dodatni problem, nego olakšavajuću okolnost. Uostalom, socijalni nauk 

Crkve je zapravo jedna vrst društvene i političke moralke te, kao i kod svake druge 
moralne grane, glavni čimbenik je subjekt djelovanja, a ne okolnosti. A subjekt su 
ljudi, pojedinačno i organizirani u državu i društvo. Mislim kako je prerano, štoviše i 
nemoguće odgovoriti na pitanje “kako” s negativnim osobinama kapitalizma izići na 
kraj, dok još ne postoji “kritična masa” onih koji drže da bi u tom smjeru uopće 
valjalo poraditi. 

Počeci: živimo u vremenima ekumenizma , globalizma, međureligijskog 
pluralizma... u vremenima dijaloga. Jesu li te raznorazne dijaloške inicijative ostavile 
kakav trag u zbližavanju " triju grana" franjevačkog stabla? Kako Vi kao franjevac 
konventualac gledate na još uvijek aktualnu podjelu prvog reda sv. Franje na 
opservante, konventualce i kapucine , i je li danas taj govor o prevladavanju tih podjela, 
uopće, smislen govor? 


Fra Špiro: Držim daje, zahvaljujući pozitivnim osobinama ovoga vremena koje 
spominjete, a koje obilježava život naše Crkve i na unutrašnjem i na vanjskom planu, 
barem njezinu fundamentalnu opciju, ako ne već i trajnu i svakodnevnu praksu, došlo 
i do zbližavanja među ograncima nekoć jednog franjevačkoga reda. No, intenzitet 
toga zbližavanja još uvijek mi ne miriše i na opciju za ponovnu uspostavu jedinstva 
reda. Cisto ljudski način razmišljanja i vrednovanja, koji je bio na djelu i prilikom 
kidanja reda, na djeluje i kroz svu povijest perpetuiranja te podjele, što će reći daje 
on na djelu i danas. Hoću reći daje i previše toga čisto ljudskoga u našim redovima, a 
da bi se moglo prići ponovnom ujedinjenju. Ja osobno u duši nisam tu podjelu nikada 
prihvatio, jer ni sv. Franjo nije osnovao tri, nego jedan prvi red, te i ne držim daje neki 
od ta tri ogranka “pravi”, a drugi “krivi” red, već držim kako je svaki od ta tri ogranka 
na svoj način defektna varijanta jednoga franjevačkoga reda. Defektna utoliko što se 
od druge dvije varijante i teorijski i institucionalno distancira, tražeći već stoljećima 
opravdanje za takvo stanje, ali bezuspješno. To najbolje znaju magistri novaka koji 
moraju novacima tumačiti povijest franjevačkoga razdora, ali tako da iznoseći istinu 
novake ne sablazne. A to jednostavno nije moguće, jer ako je istina da su sva tri 
ogranka prvoga reda pravi franjevci, onda nema razloga da ih bude tri, a ako su već tri, 
onda nije u pogledu karizme svejedno tko je tko. Za mene, stoga, nema pravoga 
franjevačkoga reda, nego u svakom franjevačkom ogranku ima pravih franjevaca. 
Ono “pravi”, stoga, ne jamči formalna pripadnost ovom ili onom ogranku, nego duh 
koji netko živi u bilo kojemu od njih. Jedan sam od njih koji žali što papa Leon XIII., 
kad je već svojedobno ujedinjavao ondašnje brojne frakcije franjevačkoga reda, nije 
ujedinio i ova preostala tri, i time olakšao vjerodostojnost našega života i rada. Da se 
mene pita, to bi već odavno opet bio samo jedan jedini prvi franjevački red. 

Počeci: Čini se kako današnje redovništvo gubi svoju , možda najvažniju, 
obnoviteljsku karizmu Crkve?! Kako ono kao takvo danas može doprinositi ostvarivanju 
principa Ecclesia semper reformanda? 

Fra Spiro: Ne vjerujem da svako i svakakvo redovništvo može pridonositi načelu 
Ecclesia semper reformanda , kao što ne vjerujem i da etablirano redovništvo ima 
uopće svoju svrhu postojanja. Baš stoga i jesmo svjedoci kako pred našim očima 
zapravo vene etablirana vrsta redovničkoga života, tj. ona u kojoj je do najvišega 
stupnja razvijena spoznaja i znanje o svemu i svačemu samo ne o tome što da čovjek 
započne sa sobom kao redovnikom. Tužno je promatrati redovničke osobe kako 
nedostatak ove svijesti nastoje kompenzirati bijegom u struku, u dokono pametovanje 
ili pak u nadri-politiku. Stoga Bog uvijek iznova podiže u Crkvi nove redovničke 
zajednice. I danas je tako, te ne mislim da Crkva u tom pogledu gubi najvažniju 
obnoviteljsku karizmu. Možemo govoriti o tome kako te nove i svježe redovničke 
zajednice nisu možda tako goleme, brojne i moćne, no tko kaže daje korisno i za njih 
i za Crkvu da uopće ikada postanu i budu takve? Zar upravo takvo što nije mnoge 
postojeće redovničke zajednice dovelo u sadašnju krizu? Ima Crkva i danas svetih 
redovnika i redovnica, a to što više muški samostani i župnici nemaju u redovnicama 
svoje kuharice i sakristanke, to i nije problem redovništva, nego vođenja njihova 
kućanstva i uređenja crkve. Ja sam svoje viđenje stvari u tom pogledu izrazio potrebom 
da se redovničke zajednice preobraze u zajednice redovnika. 

Počeci: Često Vas se s južne strane samostana sv. Frane može vidjeti kako hranite 
golubove. Isto tako, posjedujete i neke schopenhauerovske manire - ljubav prema 
pudlicama! Možete li nam nešto reći o svemu tome? 

Fra Spiro: Pa ne znam što bi zapravo o tome čovjek trebao reći, poglavito netko 
tko je sebe prepoznao unutar franjevačke duhovnosti i koji se trudi da u njoj bude i 
ostane kod kuće. Ljubav prema prirodi, a posebice prema svim živim bićima, u meni 
je prisutna od samoga rođenja tako da sam na neki način uvijek bio zavidan djeci na 
selu koja su, za razliku od nas u gradu, imala priliku družiti se s mnogo više vrsta 
životinja i susretati se s mnogo više vrsta biljnoga svijeta. Stoga sam ja, kad mije bilo 
moguće, dakako, u svojoj samostanskoj sobi znao imati vrlo mnogo papigica i 
kanarinaca, po trideset vrsta malih kaktusa, više vrsta raznoga cvijeća i si. A psić o 
kojem se u vezi sa mnom pričaju priče nije bila pudlica, nego čiuaua. Ne mislim, 
dakle, da su to u mene prisutne schopenhauerovske manire, nego da je na djelu 
jednostavno franjevačka karizma koja više voli janje, nego janjetinu, i više voli konja, 
nego “konjsku snagu”, što mnogi nažalost nikako ne mogu razumjeti. Naši su stari 
znali reći: “Tko ne voli beštiju, ne voli ni čovika!” Dosadašnje me životno iskustvo 
uvjerilo da su imali pravo. 

Počeci: Koju biste knjigu , naravno uz Bibliju , izdvojili kao nešto posebno? 

Fra Spiro: Ima ih jako mnogo, no u kontekstu s upravo rečenim, izdvajam Maloga 
princa. Tko ne razumije Maloga princa , taj ne razumije ni maloga brata. I obratno. 

Počeci: I na kraju , što biste na temelju svoga redovničkog iskustva savjetovali, 
poručili... mladim redovnicima? 

Fra Spiro: Moje je životno pravilo bilo i ostalo: Zbog drugoga u samostan ne 
ulaziš, zbog drugoga iz njega nećeš ni izići! U samostan te nije pozvao čovjek, nego 
Bog, stoga se u redovničkom životu i ne obaziri na to što i kako rade drugi, nego na 
ono za što vjeruješ da od tebe Bog očekuje! Svoje zavjete si položio ti, a ne drugi 
umjesto tebe, ti, a ne drugi umjesto tebe, snosiš i odgovornost kako s njima postupaš 
i po njima živiš. A znam - toga se jako dobro sjećam! - da sam se zavjetom odrekao 
svega, sa željom da se Bog u potpunosti posluži sa mnom, gdje god hoće i kako god 
hoće, za stvar svojega Kraljevstva. Iza toga stojim i dan danas i to je onaj punctum 
referentiae u odnosu prema kojemu se mjeri stupanj (ne)mira moje savjesti. Budući 
da je to sukus moje redovničke filozofije, ne mogu niti mlađoj subraći savjetovati 
nešto drugo, jer kad bih im savjetovao nešto drugo i drukčije od onoga što i sam 
mislim i vjerujem, to ne bi bilo iskreno. 


Pitanja priredio: 
Fra Goran Kalašević 

Unatoč svemu 

Unatoč svemu - 
ne zaboravi 
da si voljen. 

Moj karitate ima 
kutak za te. 

Ne zaboravi 

da smo zajedno na gozbi. 

Naš agape traje 
unatoč svemu. 

Ne zaboravi 
da si voljen ! 


Isus čistač 

Danas me posjeti 
i prošetaj ulicama 
moga srca. 

Vidjet ćeš gomile 
smeća i - pijanice. 
Surađivat ću s Tobom 
i bit ću budan 
dok budeš čistio. 

Kad završimo s radom, 
poći ću na počinak 
da se i Ti možeš 
malo odmoriti. 

Ujutro, 

prije no što se probudim, 
opet dođi u čisto srce 
kako bismo krenuli iznova. 


Pogled u Sunce 

Kada osjetiš 
kako ti suza klizi 
niz lice, 
okreni lice 
prema Suncu 
da se suza pretvori 
u biser. 
Spomeni ime 
zbog kojeg suza teče. 
Pretvori se u molitvu 
i zavapi Gospodinu: 
OČE NAŠ...! 


Fra Mijo Šabić 

ALELUJA 

ZAPIS NA PERGAMENI SUTRAŠNJICE 

U kojoj čahuri leži istina, i da li se smisao batrga u nama 
Kao nemirom upokojena ličinka? 

Ovo vrijeme ima bič budnosti za nas sanjare 
Čak i čas i čast nose znamen prolaznoga 
I umnost je za neke igrarija luđaka i pelivana riječi. 

Čaša pelina i čavao raspela i uza grcšnička, bez tjemena posutih pepelom, 

Nude nam se na banketu svijeta. 

Priznajmo da smo samo ljudi i dobit ćemo božanski oreol, 

A drač koji nas probada u romarska stopala 

Jest drač drukčiji od naviknute boli, jest drukčiji grč 

( kao vrč natočen gorčinom, optočen besmislom). 

Putujem iza zatvorenih trepavica nalikujući na lopoč 
Bačen usred pijeska i sad tlapnjom zaziva oblake, jesen i kiše. 

Ali, nema više čovjeka koji čuje i čuva istinu. 

Danas je gigant genij od dva pedlja i on kroči u ruhu oholosti, 

Patuljci zemaljski jesu njegovi transparenti, 
a slovke plaše obojane zloćom, žučju i žabokrečinom. 

Ovdje je kočoperenje gesta osovljenih ljudi, 

dok zublju nade prenose ludi kroz umove, kroza drumove. 

Očaj mi stavlja omču, a ja obesnažen ne mogu odagnati glad za srećom. 

Počinjem pričati a svaka priča počiva u meni na ploči nesvršenoga, nesavršenoga. 
Završavam priču a onda počinje pučina neiskazanog. 

Načinjeni sebe da ispod slojeva laži i himbe nazrem: 

Sebe nemoguća da sebe isplačem, 

Sebe nemoguća da sebe iskažem, 

Sebe nemoćna da moću ovladam, 

Sebe nesnosna u spilji svojih sljepoća, 

Sebe nevažna među poredanim glavama ljudstva, 

Sebe bez sebe i ovitka vrline, snage, 

Sebe lišena Tebe i daleka od svih. 

Davni su dani kad sam Tvorca u tvorenom zreo i ukazom djetinjeg prsta 
Doticao zviježđa, udivljcn micao koprene bajki, nalazeći na kraju, tužan, 
Okrutnost svega i laž uvijek čutu, odvajkada viđenu. 

Sada me ništa ne dira i bivam eter smješten u prazninu gluhu i bezličnu. 

Treba sabrati dijelove sebe dajući duhu priliku da se smiri kao jezero o sumračju, 
poput umrlog valovlja za utihe. 1 stoik je ime puno nemira. Daleko od bonace. 

Kozmogonije nas bodu upitnicima, Demiurg se cereka iza misterija. 

Narodi u neznanju hrabre se znanjem da se po slabosti dovinu jedinstvu. 

Vjera je motka za preko sunca, za uvrh oblaka, za naći skriveno. 

Bol što peče kovačkim žarom iskovalo je štit mjeden od neba nesmiljena. 

Mene je svod obnevidio i sad tapkam po mraku zemlje. 

Nema pjesme kerubina, nebo zar je pustoš i tišina izmišljena lepeta anđeoskih krila, 
A tronovi, tajne i boštva tek strahom ispredana svila? 

Ta se topi pred zbiljom i nahrupom bezumnika na krivinama. 

A mi očiju umrljanih od zemljina praha, snatrimo o visinama. 

Zar misao laže i zar samo srce vara? 

Gorak je kruh, još mučnija je suza sanjara. 

Ovi dolje sumanuti tresu stupovlje morala. Moja je božica Hagor, 

Nju prezire običajem obesnažen svijet. 

Za hatoi istine - i ja sam stranac na kojeg upiru prstom. Pametan sebi a svijetu lud. 
Pjesma ovog mnoštva jest jarost i rug, a put kojim kroče varljiv je pravac, upravo 
krug. 

I ja se obmanjujem; moja je vjetrenjača Ljepota, ja nosim stigme fantaste i tugu Don 
Quijota. 

Tražim sebe na karti urezanih svrha. Nigdje spomena. Nije važno. 

Mene voli udes, ja sam mignon kobi, 
koja mi u njedrima nudi grob i epitaf orljiva smijeha 
i zanos ispuhana mijeha .. 

Prestadoh disati ljudski, pisati strofe i pitati filozofe. 

Šutnja se pokazala najmudrijom, mada sama bubri od govora, prepunjena zatomljenim 
glasom nutrine. 

Sada sam jedino matroz na arci što brodi kroz nove, nedirnute sfere. 

Umje spoznao svoj posljednji korak, uvidio zadnji svoj kat. 

Trese se um kao razlupana barka, 

sve osim plamena strasti u čovjeku je varka. 

Sad za buđenje pravih vremena samo još nada navija sat. 

Sutra, u vedro sutra je na nama reći kako se brodi 
Na pramcu hrabren u svojoj slobodi. 

A danas samo slušati je, kako na stazi ječi lišće 
Dok jesen života strepnjom stišće. 


Hrvoje Petrušić 

Mariji Majci 

Josip Susič 

VITA MYSTICA 


Fra Tino Labrović 


* * * 

O, daje dignuti kamen? 
Pritišće jako. 

Sunce ne može unutra: 
u moju tamu, vlagu i plijesan. 
Mnogo toga je zamrlo, 
a ništa se ne rađa nova. 

Ti... pomozi mi 
dignuti kamen 

s grobnice srca. 

* * * 


* * * 

Tko je kao Bog?! 

Ti si to znao 
i ne dvoumeći 

spremno si stao na Njegovu stranu. 
Nisi Ga izdao, jer - 
tko je kao Bog! 

Zato ti se utječem: 
kao što si ostao na Njegovoj strani, 
budi i uz mene 
kad nemir navali 
u želji da mi zarobi srce 
i zatruje glavu. 

Pomozi mi! 
Vojskovođo! 

Ratnice! 

Pomozi mi u borbi protiv zloga! 
Ne dopusti da se udaljim od Boga. 
Jer - tko je kao Bog. 

* * * 

Gledam Te u Tvojoj tjeskobi. 

Klečiš. Ruke su sklopljene. 

Krvavi znoj teče niz Tvoje lice: 

“Oče, ako je moguće...” 

No - nije bilo moguće. 

Morao si ispiti kalež bola. 

Sam! Do dna! 

... a oni su spavali. 

Kao i uvijek - 
Ti si i za njih molio i bdio. 

Domalo ćeš i život za njih dati. 

O, Isuse! 

Ti koji si pobijedio patnju, 
smiluj se svima koji pate, 
koji prolaze getsemansku uru 
svoga života. 
I pomozi im... 
Pomozi! 

PATNIK ORFEUS 

«Poezija je bol» - ne, nije ovo 
sentenca leopardijevskog pera, već 
teoretičara književnosti A. Barca. Bilo da 
kruži oko osi svoje patnje i pilji u rane, 
bilo da traži izlaza šimićevskim putem 
oslobođenja od «prostora okovanih 
tugom» , oko korijenja stihova ornata se 
zemlja boli. Bol se ukazuje kao mučni 
način dospijeća do bitnosti. Bol 
potresajući iznosi pred oči zbiljsko i daje 
prepoznati težinu važnoga, kao i 
ništavnost naših kumira, otuđenja, 
prohtjeva. Bol uči najdublje zarezujući 
pouku. Ožiljci su najpouzdaniji svjedoci, 
oni najbrže dozivlju svijest sjećanja. 
Patnja i memorija su nerazdvojni rivali. 
Patnja otežava i vrijeme, čini ga teškim i 
sporim jer bubri od proživljenog iskustva. 
Indiferentna vremena teku nevidljiva i 
nestvarna zbog bcsađržajnosti. Izvor iz 
egzistencijalnoga, sa stalnim osvrtom na 
smrt, na bolest, ljubav, glad, siromaštvo, 
zdravlje.. .čini od poezije nezamislivu 
bliskost i neposrednost sa samom 
nutrinom čovjeka i njegove mnogoznačne 
uraslosti sa svijetom u kojem postoji. Stih 
je glasnik duše, vjesnik koji na usnama 
nosi poruku patnje. Lirika opjevava na liri 
usko subjektivnoga, u koncepciji, u dojmu 
i pojmu. I bol je isto tako omeđena 
subjektom patećega, teško nalazeći riječi 
svojega što opipljivijega prevođenja na 
vani. Jedna od takvih bolećivih duša 
ožednjelih svjetla, što povazdan zbore s 
tminom, bijaše i hrvatski pjesmi Đuro 
Sudeta. Sav združen s bolju, «i pjesnik i 
patnik» moren mračnošću zbilje, umoran 


od tijela, svoj ranjeni stih, svoje trudne 
misli, svoje martirske osjećaje, «blijede 
ruke» i ispijene oči, sve je svoje uperio 
nadom, koja biva onkraj, da se dogodi 
«blaga, dobra smrt u toplo jedno veČe». 

Začudo, mnogima, koji smisleno 
potražiš e u religiji zatrovanoj korišću ili 
strahom, zlo je jobovski izazov i velika 
stijena spoticanja, čak razlog za glasno: 
Zbogom Bogu. Vjerniku je zlo teški 
razgovor opravdanja svoje slobode i 
razložnosti, koji se nadahnjuje jedino 
ljubavlju u kojoj, unatoč svemu, nalazi 
sidrište. Ljubav koja izuzima korist, 
bezuvjetnošću jedina može odgovarati na 
mučni upit patnje i zla. Pjesnikova nada 
nalazi polazište u imanenciji, raste iz 
bolesti i patnje, time kao lukom odapeta 
istom stremi umirenju i iš čeznuću 
« tražeći mjesto, gdje ću s Njime biti sam: 
da mu (srce) dam.» Jednak Šimiću u 
bolesti, no različita, gotova antipodska 
stava prema njoj, on ne boji spoznaju 
mr klinom svega, gorčinom naspram 
svijeta i života, no, ipak u jednome sličan 
pjesniku Preobraženja, i Sudeta nazire 
«izdaju vlastitog tijela». Za razliku od 
pogrebnog, kadaverskog tona Krležine 
ratne lirike, Sudetin zvuk, glazbeno 
komornički, prevodi kranjčevićevske 
trzaje razlomljene duše posred realnog i 
idealnog, s bolju u ratu tijela i bolesti, 
trpljenja i patnje, koji jedni mogući smiraj 
od surovosti realnog života nalazi u 
iskrenoj, dubokoj vjeri proizašloj iz 
agonije i dugotrajnih, mučnih rana što 
zjape neuminučem. On ne priznaje 
sadašnjost, jer nju je opkolio bol. Vlasnik 

njegove zbiljnosti je bolest, koja priziva 
neminovnost smrti. Bol je u ovom «sada», 
ona tu raste i otud se pruža okrutno 
izničući, sve životno bojeći sobom. Jedini 
izlaz iz boli, omogućuje refleksivno 
pribjegavanje vraćanju u idiličnost 
djetinjstva, proustovskim motivom 
otputovanja svijesti u minulost, koja sva 
oživljava u dojmovima memorije, 
sjećanja ili, drugotno, spas donosi let 
nadom u vječnost, u budućnosno, vjerom 
u Boga, kojem poneseno pjeva: «Oče, 
Bože, Ti nam sve si.» 

U pjesmi Teško doba , opisuje se sa 
svom melankolijom, težinom i 
tjeskobnošću ozračje u kojem je Sudeta 
živio, u egzistencijalno propitkujućem, 
svakodnevnom razgovoru sa svojom boli: 

Hladne sobe moje, nijeme, tupe zure, 
monotono teku dosadne minute. 
Teško doba kida vrisak stare ure 
duša plače, misli raskidane šute. 

Pjesnik nastupa s mislima, kojima 
sučelice stoje bolest i smrt. To su stihovi 
koraka k smrti, doziva i priziva umiranja. 
To su stihovi na smrt. Uzak spektar boja, 
jednoličnost zapažanja odaju nam 
ambijent u kojem je pjesnik proživio 
susrete s bolju. To su vlažne bolesničke 
sobe, s posteljom kao katafalkom, s 
aluzijom na odar otpočinula tijela, 
zagušljive i zaglušne. Riječi nose 
sumornost, suton i sivilo, kasnu jesen 
umrlosti, uvelosti i čame. Zacijelo, bez 
biografske autentičnosti Sudetini bi 
stihovi nosili biljeg dekadencije, 


romantičarskog pesimizma i 
kvazipoetskog pozerstva. Uz to ističe se 
i težnja glazbenosti ritmova tog štimunga 
nalik verlaineovskim dočaravanjima 
zvukovnosti stiha sa sadržajnošću 
Sagesse, molitvene i skrušene 
intoniranosti uz jednu izraženu a la 
Pascolijevu trepetljivu dječačku 
osjećajnost. 

* 

Kobna, strepeća tišina. Pjesnik u sebi 
osluškuje zboreću bol, u njemu se bliži 
smrt. Vrijeme izmiče a «pos/ije smrti 
Vrijeme ( taj svemoćni Protej) se povlači 
iz tijela» piše jednaki znalac bolesti M. 
Proust. U nama je vrijeme, u njemu 
živimo, ono nas ispunja, ispražnjava, 
prolazi kroz nas. Vrijeme nas vremeni. U 
nama rastući, sužava nas i čini nas teškima 
od iskustva i proživljenosti. Plaši nas 
tjeskobom, obećava nam nadom, umiruje 
nas sjećanjem, i tvori življenjem u njemu. 
No, za Sudetu je vrijeme okrutni Prokrust. 
Ono ga polagano razvlači, raznosi svojom 
protegom, ali ga ne ubija niti privodi 
koncu trenutkom već ga dugim, gotovo 
pa vječnim urama navraća na bol, spore 
sate puni trpljenjem i okreće ga sobom 
kao inkvizitorsko kolo, neprestance i bez 
milosti. Ta dugotrajnost ophođenja s 
bolju ne daje više patetiku, bunt, prijekor, 
vokative bakovskih zanosa i himnodija, 
kakvu zna posjedovati poezija, uzmimo 
npr. Anakreonta i Hafiza. Bol diktira 
tempo i zvukovnost pjesme. Sve je tu 
potiho, puno straha i hropca, kao kad se 
muklo i mučaljivo očekuje nečija smrt, 
pomalo plačno, s uzdasima, crnilom, ali s 
izbavljanjem u vjeri, s odagnanjem 

besmisla u nadi, s pologom vjere ponad 
trošnog, izjedenog tijela ruševine. 
Dvojnost tijela i duše, kod pjesnika se 
očituje prevlašću bolesti nad tijelom, tu 
je on nemoćan i sav pasivan u podnošenju, 
no ono važnije, ono idealnije i vrjednije 
- dušu koju pjesnik ima, on hrabri i hrani 
vjerom. Iza zatvorene sobe, pritiješnjen s 
boli izmučeni poeta opjevava proživljeni 
teret iskustva, pjesmom Moje tijelo: 

Moje je tijelo umorno, 

Od bolova , svijeta i puta; 

Ono je tako malo, krhko i slabo 
A java tako kruta. 

Tako, osnažene duše, a ispaćena 
tijela, na njemu se vidi tragičan uteg boli, 
ali i optimistično krilo nade. Tu 
paradoksalnost, dvovrsnost čovjeka koja 
protuslovi idući iz tragičnosti prema 
smislenosti, a kojoj se egzistencijalna 
filozofija podosta uvidima obraća (npr. 
Kierkegaard, Šestov, Unamuno) izriče 
stihovima: 

Od tebe da me dijele mirijade 
Godina, - ja znam da si u blizini 
I da ruka tvoja povrh mene bdije, 

Da se čudi svijet-pitajući: kako 
Sred najvećih boli ipak svejednako 
Blijeda rana moja prkosno se smije? 

Uvraćen u sebe, solilokvijski piše 
poetsko-patnički dijarij. Pišući o boli, sav 
zagledan u nju, Sudeta piše de nobis 
ipsimus kao M. Aurelije, zamišljen 
tlapnjom k daljinama izbavljenja. Jedan 
konkretan ljudski život preljeva se 
rijekom mučnih stanja, doživljaja jedne 


antejske duše, koja oprijeta o svirepo tlo 
drži vjerom nebo ponad sebe, priječeći 
mu da se obruši u grotlo ništavila. Bez 
odviše racija, lišen umovanja, koje se 
proti tih paradoksa života što ruše zdanja 
izučenih, preuzetnih i pukih teoretskih 
mnijenja, mogu tek poraženo s vinuti, 
«okovan lancima vječnoga bola» Sudeta 
se nalazi zatočen u tamnici muke. Um ga 
otud ne oslobađa, sustav činjenica ga ne 
izbavlja, nikakva logika, iscrpna summa 
ne krijepi, nikakav silogizam ne ulijeva 
povjerenje, pogotovo ne školnička 
spekulacija, tek jedna vjera, tako 
naizgled malena u običajnosti života a 
tako snažna nad smrću, tako trajna, 
svjetlosna, okrilaćena i pobjedonosna. 
Vjera vraća tuberkuloznom mladiću, tek 
na pragu svog života, stoje obećavao «z 
ljubavi, i pobjede, i lovore i darove... » 
zar osmjeha na lice, dok mu tijelo zastire 
tajnovit veo smrti, i on tek tada kliče ( 
Na rastanku), on koji život tihim jecajima 
pjevaše: 

S Bogom, malena Eli, 

S Bogom! 

Ne plačem ruke, koje su cvale, 
Oči od plača šuplje, 

Plačem tek dane, koji će doći, 
Noći što bit će još gluplje. 

S Bogom, malena Eli, 

S Bogom! 


Hrvoje Petrušić 

NAZNAKE TEMELJA I GRAĐE ZA KRŠĆANSKU DUHOVNOST 

PRIRODE 

«Tko nije prosvijetljen sjajem stvorenih stvari, slijep je; koga ne bude glasni 
pozivi prirode, gluh je; tko zadivljen čudom prirode ne hvali Boga, nijem je; koga ovi 
znakovi u svijetu ne upućuju na Boga, glup je. Otvori stoga svoje oči, prikloni im 
svoje duhovno uho, razveži jezik i otvori svoje srce kako bi u svim stvorenjima otkrio 
svoga Boga, kako bi ga čuo, hvalio i ljubio. . . da se ne bi čitav krug zemaljski podigao 
protiv tebe» (Bonaventura, Itinerarium, I, 15; Opera Omnia, 229.). 

Mogli bismo reći daje ovaj tekst sv. Bonaventure sažetak srednjovjekovne teološke 
misli o stvorenom. Uz Knjigu riječi Božje, Sveto pismo, posrednik ljudske spoznaje i 
iskustva Boga jest i «knjiga» stvorenoga. U jednoj istoj riječi Bog izriče sebe i ono što 
je stvorio («uno eodemque verbo»), kako se izrazio Anselm Canterburyjski. Stvorenje 
je riječ Riječi («verbum Verbi») a sve stvari riječ u Riječi i od Riječi («verba in Verbo 
et de Verbo»). To je zapravo izrečeno u prologu Ivanova evanđelja. 

Unatoč tijesnoj povezanosti Boga i stvorenoga, stvorenje ostaje posve «drugo» 
naspram Boga, radikalno drugo kao što je Bog radikalno drugo naspram stvorenju. 
Unatoč tome, stvorenje je stvarni izričaj Boga. Sam se Bog pokazuje u stvorenju. Sam 
Bog se daje stvorenju - sam Bog, a ne nešto što bi bilo različito od Boga (usp. Rim 
1,19). Sam se Bog objavljuje stvorenju i u stvorenju. On mu se daruje i daruje mu 
spoznaju o Sebi. 

To je ono što možemo nazvati temeljnim blagoslovom Božjim. Blagoslov se sastoji 
ponajprije u spoznaji Boga u stvorenome. Stvoreno je sredstvo Božje objave. Bez 
ovakve spoznaje svijet postaje bezbožni svijet. Posljedično, to je osnova čovjekove 
bez-božnosti, jer i čovjek, iako «kruna stvorenja» ipak je u redu stvorenoga - stvorenje. 
Ako odnos prema stvorenom ne uključuje odnos prema Bogu, a čovjek i dalje ima 
odnos prema Bogu, taj Bog je izvan-svjetski Bog. Gdje je svijet bez Duha, i Duh bez 
svijeta, logična posljedica jest bez-božno poimanje i jednoga i drugoga. «Zaborav 
Boga» možemo pripisati «zaboravu stvari» i «zaborav stvari» «zaboravu Boga». 
Gubitkom strahopoštovanja prema stvorenom gubi se spoznaja Boga u stvorenom. 
Gubitkom spoznaje Boga u stvorenom, gubi se strahopoštovanje pred stvorenim. 
Stvoreno postaje puki objekt ljudskih «potreba». Dezintegracija ovog međuodnosa 
temeljni je uzrok ekološke krize. Posljedice te dezintegracije gotovo je proročki označio 
sv. Bonaventura, u gore navedenom tekstu, upozoravajući na opasnost da se «čitav 
krug zemaljski)) podigne protiv čovjeka. Danomice smo svjedoci sve češćih i snažnijih 
«ustanaka prirode)) protiv čovjeka. Njima možemo pripisati «obrambenu)). 

«osvetničku» ili pak upozoravaj uću narav. No, to «proroštvo» istovremeno ukazuje 
na mogući put «izmirenja». To je put reintegracije koji, već nas iskustvo uči, ne vodi 
samo kroz znanstvenu spoznaju jer se pokazalo daje čovjek zlorabio znanstvena i 
tehnička dostignuća ili su, pak, izmaknula njegovoj kontroli. Teško će se ostvariti 
reintegracija spomenutih odnosa bez duhovnosti, jer zapravo je duhovnost ono što 
nazivamo spoznajom srcem. To se suvremenom čovjeku na ovom stupnju razvitka 
znanosti i tehnologije može činiti ludošću. Međutim, postavit nam je pitanje nismo li 
već došli do granice na kojoj se život može spasiti samo «ludošću srca», kao što se 
Bogu Svemogućemu svidjelo spasiti svijet «ludošću križa». 

«Ludost srca» ipak nije pokušaj povratka u predznanstvenu i predtehnološku eru. 
Nema povratka unatrag. Ali samo onaj tko polazi od vrijednosti samih stvorenja, kome 
premisa nije dobitak i lagoda, može razvijati znanost i tehniku koji će biti u službi 
života, a ne u službi njegova zatiranja. 

Strastvena vjera sv. Franje u jedinstvo stvorenja 

Gotovo sve što je sv. Franjo radio i što je govorio bilo je prožeto vjerom u jedinstvo 
stvorenja. Puno toga je bilo «neobično» njegovim suvremenicima. Prosvjetiteljima, 
pak, njegov je način bio nelogičan, «neprosvijetljen». Odvaži se upoznati (sapere 
aude ), glasio je Kantov prosvjetiteljski moto. Danas kad govorimo i o emocionalnoj 
inteligenciji ne možemo se ne prisjetiti onoga što Paskal piše o odnosu srca i uma u 
kontekstu spoznaje: «Srce ima svoje razloge, potpuno nepoznate glavi. Razum ima 
svoj način razboritosti, dok je razboritost srca drukčija». Franjo se odvažio spoznati, 
ali ne samo glavom već i srcem. Stoga je otkrio da u ovom svijetu postoji «fluid» «s 
one strane svijeta», postoji Ljubav roditeljica svega, Ljubav uzdržavate ljica i 
objediniteljica svega ovostranoga. 

U svojoj Oporuci Franjo piše kako mu je Bog bio izvorom svega. Predao se Bogu, 
odvažio se na «ludost» iz ljubavi prema Ljubavi, bio pokrenut do suza «jer Ljubav 
nije ljubljena)). Odrekao se posjedovanja bilo čega, jer čitav je svijet bio njegov dom 
(samostan). «Vratio se prvotnoj nevinosti)) (Ćelano). U Zeffircllijevu filmu pojavljuje 
se kao predsmrtni čovjek, prirodan, slobodan, nesputan odjećom ide u zalazak sunca 
kako bi obnovio izgubljeni raj («oplijenio samog sebe)), usp. Fil 2, 6-7). Njegova 
izvorna osobnost bila je frustrirana konvencionalnim uzorcima. Zato napušta sve: i 
trgovinu i vojsku i vlastitu obitelj. Napuštajući sve, prema evanđeoskoj logici, obećanju, 
zadobiva sve: čitav svijet postaje njegovom obitelji, sva stvorenja mu postaju braćom 
i sestrama, otkriva srodstvo sa svime. U predanju svemu, što se očitovalo u služenju 
braći ljudima i svim stvorenjima, ostvaruje jedinstvo sa svime. Usporedo s njegovim 
osjećajem univerzalnog bratstva sa svim stvorenjima, ide i njegova praktična svijest 

individualnosti svih stvari. Totalno prihvaćanje svoje «podsvijesti» o jedinstvu sa svim 
stvorenjima dovodi ga do više razine svijesti o jedinstvenosti vlastite osobnosti. Svijest 

0 cjelovitosti svega i o jedinstvenosti vlastite osobnosti u izravnoj su proporcionalnosti. 
Stoga se može reći da njegova stigmatizacija dolazi istovremeno iznutra i izvana. 
Svijest o sebi i svijest o Bogu u sebi u Franji su bile u intimnom odnosu. 

Taj njegov put nije bio nimalo romantičan. Mističnom iskustvu u Spoletu, 1205., 
prethodilo je zarobljeništvo i bolest. To mistično iskustvo, koje je konzumiralo čitav 
njegov život, slijedila je noć tapkanja za Božjom voljom: popravljanje crkvice sv. 
Damjana i spoznaja da se poziv ne odnosi na to; napuštanje očinskoga doma; zagrljaj 

1 poljubac s njemu najodvratnijim - s gubavcem; višemjesečno zalaženje u pećine 
oko Asiza kako bi izvikao muku svoga obraćenja. Bila je to borba na život ili smrt. 
Borba je rezultirala smrću «starog čovjeka» i rađanjem novoga. Ni «novi Franjo» nije 
bio oslobođen borbe. Originalnost njegove borbe sastoji se u imitiranju Krista. Franjo 
se želio poistovjetiti s Kristom, ali nikada se nije pozivao na poistovjećenost s Njim. 
Samo je mistično participirao u životu Raspetoga. No, Franjino iskustvo milosti nije 
samo «duhovna» stvarnost, jer čovjek nije samo duhovna stvarnost, već i materijalna, 
psihička, emocionalna, imaginativna. Njegovo nastojanje da se poistovjeti s Kristom 
bilo je nastojanje oko vlastita integriteta. A čovjekov integritet ne ostvaruje se bez 
odnosa: odnosa prema Bogu, odnosa prema čovjeku i prema svim drugim Božjim 
stvorenjima. 

Kulminaciju svog mističnog iskustva jedinstva Boga i stvorenoga Franjo 
doživljava u kulminaciji životne agonije. Njegovo vrlo krhko zdravlje, 1225. pogađa 
i teška bolest očiju koja rezultira sljepilom. Slijep, Franjo pjeva svoj Hvalospjev 
stvorenja. Time istovremeno potvrđuje i opovrgava pučku uzrečicu prema kojoj je 
«ljubav slijepa». Franjo je doista mistik koji se bezuvjetno zaljubio. «Slijcpo)) je 
poslušan volji Očevoj - «budi volja Tvoja)). Iako je Franjo slavio Boga u svakom 
obliku pojavnosti ovozemaljske stvarnosti, on ga slavi ne prvotno i samo zato što je 
svijet takav kakav jest, već što uopće jest, a jest Božjom voljom. Za takav «pogled)) na 
svijet nisu potrebne tjelesne oči. Kroz «duhovne oči)) u srce ulazi čitav svijet. Srce 
postaje mikrokozmos. Okretanjem pogleda na kozmos u vlastitom srcu prestaje potreba 
tjelesnog vida. Time se na jedan način čovjek oslobađa napasti želje za posjedovanjem. 
Kozmos u srce može stati i opstati samo u ljubavi. A ljubav je zapravo pjesma kozmosa, 
pjesma stvorenja, Franjin Hvalospjev stvorenja. Mogli bismo reći da je ljubav oslijepila 
sv. Franju. Ljubavlju je sabrao čitav kozmos u svoje srce i s njim ostvario tajanstvenu 
i jedinstvenu komunikaciju. Sa stvorenjem se u njegovo srce uselio i Stvoritelj, ili 
pak, možda još bolje rečeno, sa Stvoriteljem su se u njegovo srce uselila i sva stvorenja. 
Tjelesne oči su mu postale nepotrebnima. Time je prestao svaki oblik napasti za 
posjedovanjem. Ali istovremeno, možda paradoksalno, iz tog stanja oslobođene ljubavi, 


61 


VELIKANI DUHA 


POČECI , 2004 . 


Franjo je vidio sve, ne samo u sebi nego mu je ljubav omogućila da vidi svako stvorenje 
iz njega samoga, iz njegove nutrine. Zato je mogao ispjevati hvalospjev zahvalnosti i 
pohvala Stvoritelju za sva stvorenja i sa svim stvorenjima. 

Franjo se duhovnim intemiziranjem materijalne stvarnosti nije odvojio od nje. 
On ostaje «vjeran zemlji». Svoj osjećaj jedinstva sa stvorenjima potvrđuje svojom 
željom, izraženom nekoliko dana prije smrti, da ga legnu na zemlju. Ležeći na zemlji 
pjeva Hvalospjev stvorenja i dodaje kiticu o Sestrici smrti. Moli braću da ga kad umre 
gola polože na zemlju i da ga tako ostave jedno vrijeme. Tako je na rukama svoga 
duha, koji je bio spreman za susret sa Stvoriteljem po smrti koju je očito slutio, htio 
ponijeti i prikazati čitavu ovozemaljsku stvarnost Bogu na slavu. 

Franjino pomirenje suprotnosti i ujedinjenje alternativa 

Nije baš sve o Franji atraktivno. Njegov negativan odnos prema vlastitom tijelu 
nespojiv je s njegovom ljubavlju prema drugim ljudima i drugim Božjim stvorenjima 
pa u najmanju ruku zbunjuje. Njegovo ispričavanje «bratu magarcu», kako je nazivao 
svoje tijelo, ne opravdava ekscese koje je činio prema njemu. Ipak, ova nas 
paradoksalnost dovodi bliže njegovu karakteru koji ga čini «čovjekom među svecima», 
kako se izrazio Paul Gallico u svom djelu o sv. Franji, Malo čudo. Naime, svece se, 
kako primjećuje Francois Mauriac, često oslikavalo više kao anđeoska nego ljudska 
stvorenja. To je razlog neuspjeha brojnih romanopisaca u portretiranju svetačkih likova. 
Svetost ne isključuje srušenost ljudskih elemenata. Naprotiv, ona to dopušta, dapače i 
pretpostavlja. Milost uspijeva koegzistirati s grijehom, nedostacima i neuspjesima. 
Ona pretpostavlja narav i uspijeva je učiniti vrijednom ljubavi unatoč nedostacima i 
grijesima. Možda upravo spomenute paradoksalnosti u Franjinu karakteru i životu 
objašnjavaju činjenicu da je on kao katolički svetac voljen među ljudima različitih 
životnih opredjeljenja i osiguravaju mu istaknuto mjesto u društvu svetih, «čovjek 
među svecima». 

U tom svjetlu treba vidjeti i Franjino radikalno siromaštvo. Nije Franjo svojim 
siromaštvom odbacivao ovaj svijet i njegove vrijednosti. Siromaštvo je bilo način 
Franjina izražavanja svog odnosa prema Bogu. Svoj život doživljava kao dar Božje 
ljubavi. Jednako tako vidi i sva druga stvorenja. Iz spoznaje daje stvorenje, zaključuje 
kako njegovo značenje nije u potpunosti utemeljeno u njemu samome već prvotno u 
Stvoritelju. To ga dovodi u specifičan odnos prema stvorenjima. Vrijednost stvorenja 
jednako tako je utemeljena u Bogu pa je on brat među mnogom braćom i sestrama. 
Stoga je odricanje od vlasništva posve logična posljedica takvog odnosa. Takvo 
poznavanje samog sebe omogućilo je Franji specifično poznavanje i komunikaciju sa 
svim drugim stvorenjima, živim i neživim. 

Franjo pomiruje suprotnosti: ovaj svijet - onaj svijet; akcija - kontemplacija; 
priroda - milost; savjest - zakon; sloboda - autoritet. Ti odnosi za Franju nisu 
suprotnosti ili alternative. Oni se stapaju u jedinstvo. Ljudskost i svetost u njegovu 
život nisu samo bile proporcionalne već i međusobno izmjenjive. Izvornost Franjina 
odnosa prema prirodi sastoji se u uspješnoj sintezi između unutarnjega i vanjskoga. 
Njegovi životopisci naglašavaju njegovu sposobnost duboke empatije sa svim 
stvorenjima. Možemo reći daje osjećao srce svake stvari. To mu je omogućilo dešifrirati 
ontološku poruku svakog stvorenja: međusobno srodstvo i povezanost s Ocem. Franjo 
nije živio samo u djetinjem (sinovskom) odnosu prema Ocu. On je iz tog odnosa 
razvio teološki zaključak: ako smo mi djeca Božja, onda smo također braća i sestre. 
Tako Franjo otkriva srodstvo sa svakim stvorenjem, živim i neživim, bez iznimke. 
Njegov odnos prema njima, ispunjen jedinstvenom nježnošću, kako izvještavaju 
njegovi životopisci, ne ostaje samo na vanjskoj relaciji prema njima. On ih nosi u sebi 
kao simbole i arhetipe potpune integracije. 

Mistično iskustvo u stvaralačkom susretu sa stvarnošću 

Postoje iskustva koja se jednostavno ne mogu komunicirati. Ono o čemu se ne 
može govoriti, o tome se jednostavno šuti. Ali takva iskustva manifestiraju sama sebe. 
Sama manifestacija tih iskustava jest ono što nazivamo mističnim. Postoje iskustva 
koja nije nemoguće komunicirati, ali ih ne možemo komunicirati «običnim» jezikom. 
Većina ljudi se ipak mora pomiriti s nemoću pronalaženja pravog izričaja ili jezika 
kako bi opisali određena iskustva. Međutim, to ne znači da su oni prikraćeni mogućnosti 
samog mističnog iskustva. 

Pojam mističnoga označava tajnu. U svakodnevnoj uporabi pojmom mistično ili 
tajanstveno izriče se nemogućnost objašnjenja određene stvari ili pojave racionalnim 
mogućnostima ili pak nešto što je običnim smrtnicima skriveno. Tim istim pojmovima 
može se izreći i zanimanje za pojedinu osobu, stvar ili pojavu zbog nečega osobitog 
što ona «skriva»: «Ima nešto tajanstvenoga, misterioznoga)) na dotičnoj osobi, stvari 
ili pojavi. Ali pojam mističnoga ne iscrpljuje se, i ne mora imati prvotno značenje u 
opisu onoga što prelazi razumske mogućnosti čovjeka. Tim se pojmom može izreći i 
izriče stvarnost svake spoznaje, tj. da svaka spoznaja u sebi sadrži nešto neograničenoga, 
dakle tajanstvenoga. Ali ne radi se samo o granicama i sadržajima spoznaje, radi se o 
samoj stvari. Ni kod stvari, odnosno bića, svega onoga što postoji, nije mističan samo 
oblik i način postojanja, već je mistično da uopće postoje. Stoga se u susretu sa svakim 
oblikom postojanja događa susret s tajanstvenim. Svaki oblik postojanja mjesto je 
mističnoga iskustva. To je ona druga strana stvarnosti do koje prije dolazimo srcem 
nego umom. Umom otkrivamo strukture stvarnosti, a srcem spoznajemo da iza struktura 

stvarnosti ne vlada apsurd praznine, već životni odnos uspostavljen i održavan 
Ljubavlju. Srce je veza odnosa s Ocem svega stvorenoga. Ova «spoznaja» ili stav 
pokreće odnose u kojima je susret izvor radosti i ostvarivanje «obiteljskog» zajedništva 
- roditelja i djece, «braće» i «sestara», kako je sv. Franjo doživljavao i nazivao svako 
stvorenje. Ovakvi odnosi su aktivni. Oni pokreću na djelovanje. Pokretač im je ljubav, 
način djelovanja nježnost, skrb i predanost, a učinci zaštita života. 

U ovakvom iščitavaju čovjekove strukture satkane od duha i tijela duh se ne 
poima kao suprotnost tijelu. Pojam duha prije označava cjelokupnog čovjeka. U 
hrvatskom jezičnom izričaju to još možemo naći u «broju duša», «popisu duša» u župi 
ili mjestu, pri čemu se misli na broj ili popis stanovnika ili vjernika. U svom značenju 
pojam duha se odnosi na životnu energiju, na smisao života, jer duh je nositelj i jamstvo 
njegova smisla. Zato su duhovnost i mistika kao leće kroz koje život u svim njegovim 
odnosima vidimo u cjelovitosti i sakralnosti. 

Ovakav mistični pogled na stvarnost nije rezerviran samo za mali broj svetaca. 
Mistika je dimenzija ljudskog života dostupna svim ljudima ukoliko se odvaže na 
pogled u vlastite dubine. Jer misterij je «nikada posljednja rij eč» o vlastitoj egzistenciji. 
Okretanje vlastitim dubinama ključna je točka u procesu integracije nutarnjega i 
vanjskoga, ega i kozmosa. To je početak kraja otuđenja od svijeta. Tim se pogledom 
razvija osjećaj za bogatstvo kojim je obdaren svaki čovjek i svako drugo stvorenje. 
Taj se pogled izoštrava za uočavanje složenosti, sklada i veličanstvenosti na širokim 
obzorjima kozmosa. Usavršavanjem mističnog pogleda proporcionalno se integriraju 
sve čovjekove dimenzije, njegova prirodnog okruženja i čitavog kozmosa. Integracija 
znači povećavanje bogatstva različitosti. To bismo mogli nazvati procesom duhovne 
evolucije čovjekova odnosa prema stvorenome u kojem se otkriva druga strana naravi 
prirode: Božja nazočnost. To se uvijek i iznova izriče u različitim kulturološkim 
obrascima, religijskim kozmologijama, što možemo nazvati supstratom onoga što 
religiju čini «vječnom». A. Malraux izrekao je to ovako: «21. stoljeće ili će postati 
religioznim ili ga uopće neće biti». 

Religijska kozmologija, tj. diskurs o svijetu koji nema znanstvenih ambicija već 
je usmjeren na stvaranje cjelokupne slike svijeta kako bi ga postavio u odnos prema 
Bogu, u zapadnoj tradiciji ima arhetip u jedinstvenom odnosu sv. Franje Asiškoga 
prema prirodi. Izvornost Franjina pristupa sastoji se u uspješnoj sintezi vanjske i 
nutarnje ekologije. Zato je on nazvan osnivačem «kozmičke mistike». Svojom 
pjesničkom dušom Franjo je mogao osjetiti bilo, srce svih stvari. Drugim riječima, 
uspjelo mu je dekodirati ontološku vrijednost stvorenoga i fascinirajući međuodnos 
stvorenoga sa Stvoriteljem, uključujući i čovjeka. To «Asiško Sunce», kako je Dante 
nazvao sv. Franju, može zasjati našem stoljeću životnim zrakama iscjeljenja potrganih 
odnosa čovjeka s prirodom i s Bogom. 

Molitva kao način postojanja i sredstvo pobratimstva lica u svemiru 

U prethodnim tekstovima istaknuli smo Franjinu strastvenu vjeru u jedinstvo svega 
stvorenoga i njegovo pomirenje suprotnosti, tj. proces integracije «vanjske i nutarnje 
ekologije». Iz čitavog procesa izgradnje Franjine odnosa prema stvorenjima jasno je 
da stvorenja nisu bila Franjin put do Boga. Upravo obrnuto. Franjin odnos s Bogom 
rezultirao je njegovim jedinstvenim odnosom prema stvorenjima. Franjo je u odnosu 
s Bogom, u izravnom razgovoru s njim, u molitvi čuo onaj božanski «da)> vlastitom 
postojanju. Toma Ćelanski kaže da se Franjo znao toliko usredotočiti na ono što je 
molio da se sam pretvorio u molitvu. Za njega je molitva bila oblik postojanja, a tek 
onda sredstvo odnosa. On najprije ostvaruje sam početak Gospodnje molitve: «Oče 
naš)), čime je Isus naučio svoje učenike najprije načinu postojanja (oni su djeca Oca 
Nebeskoga), a potom njihovim međusobnim odnosima i odnosu s Ocem (otpusti nam 
duge naše...). 

Izgrađena svijest o vrijednosti vlastitog postojanja ne može isključiti vrijednost 
drugih koji svoju vrijednost crpe iz istog, zajedničkog izvora - Oca Nebeskoga. Zato 
molitva, koja je prije svega izraz načina vlastitog postojanja, ne povezuje samo s 
Bogom već i sa svima drugima za koje jednako vrijedi potvrdni božanski «da». Način 
postojanja, ili molitva u kojoj se čovjek osjeti potvrđenim i prihvaćenim ne može ne 
uključiti sve druge: ljude, životinje, biljke, sva živa i neživa stvorenja. Takva je molitva 
zapravo ponavljanje Božjeg «da)> koji dopire do svakog stvorenja. On izaziva zajednički 
«amen)> izvoru svoga postojanja - Bogu. Tako se molitva pretvara u kozmičku potvrdu, 
slavlje Boga. Stoga molitva nikada ne može udaljavati od stvorenja. Gdje se molitva 
smatra udaljavanjem od stvorenja, ona nije molitva. U najboljem slučaju, ona može 
biti introspekcija, a u najgorem izraz sebičnosti kojoj je posljedica nebriga za stvorenja. 
U molitvi otkrivamo svu složenost svijeta u koju smo i mi utkani. Svijet postaje naš 
dom. Sudbina našeg doma postaje našom vlastitom sudbinom. Nema prazna prostora 
između nas i drugih, između ljudskih bića, zemlje i zraka. Ono što je ljudsko, «humano)>, 
to je i zemaljsko («humus»). To je ono što njegovo biće čini univerzalnim, kozmičkim. 
To je ono što je bio sv. Franjo - homo universalis, čovjek koji se ujedinio s čitavom 
stvarnošću. 

Molitveni čovjek, kontemplativni čovjek voli stvorenja, voli ih onakvima kakva 
ona jesu, jer mu ona progovaraju onim istim božanskim «da» koji čuje za svoje 
postojanje. Zato svako stvorenje postaje bratom i sestrom. Molitva zato nije i ne može 
biti bijeg u idealni svijet. Franjo je napustio «svijet)) kao mjesto bez-Boga, bez-božni 
svijet, tj. svijet u kojem je čovjek stao na mjesto Boga kao gospodar drugih ljudi ili 
posjednik drugih stvorenja. Napuštanje toga «svijeta)) omogućilo mu je potpuno 
sjedinjenje s njim, prema logici Kristova odnosa prema životu: Tko pokuša život svoj 

spasiti, izgubit će ga, a tko ga poradi mene izgubi, imat će život u punini. Takvo 
«ođricanje» od svijeta čini čovjeka sličnim Bogu jer se suobličuje Božjoj ljubavi 
prema stvorenjima: Bog je onaj koji daje da njegovo sunce grije i kiša pada dobrima 
i zlima. Svako stvorenje ima svoju vrijednost. Stoga je najveći izazov kršćanstvu 
voditi pojedinca do njegovih vlastitih dubina i pokazati kako su one Bogom priznate 
i kako njihovo bogatstvo može biti stavljeno u službu svih stvorenja. Takva kršćanska 
molitva i kontemplacija škola je svekolike komunikacije - čovjeka s Bogom, s drugim 
ljudima i s prirodom. Stvorenja nas, dakle ne «rastresaju» u molitvi. Molitvom ih 
uvodimo u zajedništvo s Bogom, postaju Božjim glasonošama, navjestiteljima Božje 
dobrote i mjesto slavljenja Boga. Stvorenja su, kao i ljudska bića, slike i tragovi Božji. 
Tako shvaćena molitva nije samo sredstvo opuštanja ili izgradnje mira, sredstvo 
osobnog odnosa s Bogom, već politička aktivnost. Ona otkriva našu obvezu 
sudjelovanja u uspostavljanju pravednijih i miroljubivijih odnosa u svijetu, kako na 
lokalnoj tako i na međunarodnoj razini, iz čega se nikako ne može isključiti Božje 
djelo u prirodi. 

Združenost zemaljskoga i nebeskoga u Hvalospjevu stvorenja sv. Franje 

Hvalospjev stvorenja sv. Franje predstavlja izričaj iskustva temeljnog jedinstva i 
povezanosti čovjeka s čitavom stvarnosti. To je sažetak iskustva u kojemu je registriran 
glas ljudske nutrine pokrenut odnosom prema stvorenjima. Primjer je to pretakanja 
mističnog iskustva u poetski izričaj. No, ne mora svatko pisati poeziju, ali svatko 
može ostvariti kontemplativni odnos, jer svatko na svoj način doživi poziv vlastite 
nutrine da se približi ili zaroni u misterij jedinstva. 

Nutrina sv. Franje pokrenula gaje prema Bogu kao čistom misteriju. Međutim, 
uz tu svijest o Bogu kod Franje je jednako snažno prisutna svijest o dubokoj bliskosti 
s njim u Isusu Kristu. «Svevišnji», «svemožni», «najuzvišeniji», «nevidljivi», 
«neopisivi», «neshvatljivi» Bog Franji postaje «Brat» u Isusu Kristu. Fasciniranost 
tom spoznajom Franjo je izrazio na mnogo načina i mjesta, između ostalog i u Pismu 
svim vjernicima gdje uzvikuje: Kako je sveto i ljupko, kako milo i ponizno, kako 
miroljubivo, veselo, ljubazno i čeznutljivo iznad svih stvari, imati Brata. Tako Franjin 
vjernički stav prema Bogu stoji u polaritetu između veličanstvene, čovjeku nikad posve 
dostupne svetosti Boga i čudesnosti njegove blizine u Isusu Kristu, djetetu iz 
Betlehemskih jaslica, žrtvenom «Janjetu» na Kalvariji. Slika Boga u Isusu Kristu 
nadilazi sve druge slike o Bogu. U njoj se združuje božansko i ljudsko. Ona povezuje 
nebesko i zemaljsko. 

Mističnost riječi «Brat» za Isusa Krista obuhvaća mističnost svega što Franjo 
naziva «bratom» i «sestrom»: voda, zrak, vatra, zemlja, sunce, cvijet, stablo, mrav. . . 

Pojam bratstva i sestrinstva nadilazi sve barijere i postaje primamo duhovnim odnosom 
utemeljenim na priznanju zajedničkog izvora, Boga. Taj Franjin kristocentrični odnos 
prema prirodi postaje raspoznatljivom označnicom franjevačke teologije apsolutnog 
primata Kristova utjelovljenja kojoj je začetnik franjevački teolog Duns Scotus. Naime, 
Duns Socutus razlog Kristova utjelovljenje ne vidi u grijehu, tj. potrebi otkupljenja, 
već u konzumaciji Božje ljubavi prema stvorenome. Isus bi se utjelovio i da Adam 
nije sagriješio. 

Franjo se u ime sve «braće» i «sestara» i sa svima njima obraća Ocu. Franjo svoj 
Hvalospjev ne počinje slučajno s Bratom suncem. Simbolika «Brata» sunca najrječitija 
je usporedba s «Bratom», Isusom - Mladim suncem, Suncem pravde, itd. Sunce mu je 
istovremeno i simbol čežnje za Bogom, za nebeskom stvarnošću. Sunce je simbol 
ovisnosti zemaljske stvarnosti o nebeskoj. 

Franjin životopisac sv. Bonaventura razvija trostruku simboliku sunca: duhovnu, 
alegorijsku i figurativnu. Sunce svojim bićem, sjajem i toplinom simbolizira božansko 
Trojstvo. Izvor Božjeg bića je u Ocu, njegov sjaj u Sinu i toplina u Duhu Svetomu. To 
je duhovna simbolika. Alegorijska simbolika označava Isusa Krista (izlazak-rođenje, 
zalazak-smrt); Djevicu Mariju (Ps 19,5); Crkvu na zemlji (Sirah 26, 16). Figurativnom 
simbolikom sunce označava milost Duha Svetoga (Estera 11,11), kao što sunce stalno 
isijava svoju svjetlost, tako i duša mora stalno primati prosvjet ljenje Duha Svetoga. U 
figurativnoj simbolici sunce također označava duhovnu borbu svjetla i tame, istine i 
laži. 


Sunce nam može biti simbolom trajnog poziva na uspostavljanje i održavanje 
organske veze sa stvarnošću, u kojoj se prožima duhovno i materijalno, nebesko i 
zemaljsko, božansko i ljudsko. Tako individualizam postaje pukom iluzijom. Možemo 
zanijekati svoje veze, prekinuti ih, odvojiti se, ali nikada ne možemo stvarno pobjeći 
od cjeline u kojoj smo samo dio. Prekinute organske veze s kozmosom, sa zemljom, s 
čovječanstvom, sa svakim stvorenjem, možemo obnoviti u kontemplativnom, 
mističnom odnosu s Bratom suncem. 

«Mlado sunce» s visine se utjelovilo u nizini, na zemlji. Svevišnji je Kralj neba i 
zemlje. Sunce je naš veliki nebeski «brat», a zemlja je naša velika «sestra». Zemlja je 
u mnogim prastarim kulturama i religijama bila Majka, Sveta Majka. Franjo je nazivom 
«sestra» izričito svrstava u stvorenja. Time je jasno odvaja od njezinih božanskih 
atributa. Međutim, ne diže joj pridjev «majke». Ona je Sestra- majka-zemlja. Zadržavši 
pridjev «majke» Franjo je ostao vjeran biblijskoj tradiciji čovjekova odnosa prema 
zemlji, a time sačuvao i odnos strahopoštovanja pripadnosti njoj, našoj prastaroj majci. 


67 


VELIKANI DUHA 


POČECI, 2004. 


Modemi homo sapiens demistificirao je svoj odnos prema zemlji. On «zna» daje 
ona nastala prije 4 milijarde i 700 milijuna godina. Početak svemira u kojem je 
smještena zemlja smješta negdje prije 15 ili 20 milijardi godina. Čovjek na zemlji živi 
oko 1 ,5 milijuna godina. 

Međutim, sve te spoznaje o zemlji nisu i ne mogu zatrti mistični odnos prema 
njoj, odnos u kojem je zemlja više od puke materije. Uostalom, i sama nam znanost 
potvrđuje organsko jedinstvo sa zemljom. Teilhard de Chardin kaže da po evoluciji ne 
pripadamo zatvorenom svemiru. Mi smo dio otvorene kozmogeneze. Zemlja je 
napredovala do stupnja na kojem se nalazi čovjek. Čovjek je evolucija koja je postala 
svjesna sama sebe. A svijest i ujedinjenje su naizmjenični. Prema Teilhardu evolucija 
znači porast svijesti, a porast svijesti znači porast ili postignuće ujedinjenja. To se 
ujedinjenje ostvaruje u ljubavi. Biti «više» znači biti bolje ujedinjen. Bivovanje i 
ujedinjenje se upotpunjuju. Postignuto ujedinjenje značilo bi povećano bivovanje. 
Stoga možda ne bi bila smiješna sugestija da porast svijesti jedinstva čovječanstva, 
briga za druge na univerzalnom stupnju, pokret mira i nastojanja oko stvaranja 
autentičnog zajedništva, na različite načine označuju početke planetarne ljudske 
zajednice. 

Međutim, ljudska ljubav je i isključiva. A ljubav koja bi ujedinjavala čovječanstvo 
ne može biti utemeljena na moralnim, juridičkim, patriotskim ili povijesnim temeljima. 
Svoju univerzalnost može ostvariti samo u spoznaji organske povezanosti. Naravno, 
čovjek ne može ljubiti samo kolektivno, anonimno. Čovjek iz jedinstvenosti vlastitog 
središta može prigrliti svaki pojedinačni oblik ljubavi - prema obitelji, naciji, prirodi 
- kao refleksiju same ljubavi. Kreativno jedinstvo ne poništava središte osobe. Jedinstvo 
s drugima i u drugima produbljuje vlastitu nezamjenjivost originalnosti u kozmosu. 
Što veće jedinstvo, to veća pojava raznolikosti. Svaka osoba sadrži vlastitu vrijednost 
u jedinstvu s drugima i drugim, koji ne samo da ne razaraju već povećavaju njegovu 
jedinstvenost. 

Ovu složenu teološku misao (koju razrađuje Teilhard de Charidin) Franjo je živio 
na posve jednostavan način. Paleolitskom čovjeku zemlja je imala religiozno značenje. 
U prirodnim religijama postojala su obredna ulaženja u pećinu pri inicijacijama i 
pogrebima. Ulazak u pećinu predstavlja mistični povratak u majku. Franjo je često u 
svom procesu obraćenja zalazio u pećine, u «utrobu», tako da možemo reći kako je to 
slika njegova novog rođenja, preporađanja. Franjo je postao «novi čovjek», nedužan 
kao u stanju prije istočnoga grijeha. 

Nanovo rođen, Franjo prepoznaje sva stvorenja kao «braću» i «sestre». Sa svom 
«braćom» i «sestrama» slavi zajedničkog Oca. Svaki «brat» i «sestra» posvješćuju mu 

rodbinsku vezu s «najstarijim» Bratom, s Isusom Kristom. On je «izravna» veza s 
Ocem jer je «po njemu sve stvoreno». On je «Omega točka» (T. De Chardin) prema 
kojoj sve ide, sigurnost da kraj ovozemaljske stvarnosti nije njezino poništenje i apsurd. 
On je temelj vjere u obnovu svega stvorenoga, u «novo nebo i novu zemlju». 

Svojim odnosom prema stvorenome, siromaštvom, poslušnošću i čistoćom, Franjo 
je postao simbolom nadolazećih odnosa i istovremeno paradigmom načina njihova 
ostvarivanja na zemlji. Smrt, koju Franjo naziva svojom «sestricom», zadnji je 
sakrament totalnog siromaštva i istovremeno sakrament inicijacije potpunog sjedinjenja 
ili integracije božanskoga i ljudskoga. 


Fra Boze Vuleta 

CRKVA PRED IZAZOVOM NOVIH RELIGIOZNIH POKRETA 
1. Fenomen koji izaziva 

Sve donedavno postojalo je u našem životnom okruženju gotovo samo kršćanstvo 
koje je pružalo smisao življenja. Danas je “vjersko tržište” otvoreno, dobro opskrbljeno 
i nudi različite odgovore na temeljna pitanja čovjekove egzistencije. Na religijskim 
putovima današnjice jedni su se već odavno izgubili, drugi klonuli, treći zdvajaju. 
Neki traže nove putokaze, drugi opet razočarani prethodnim ne vjeruju nijednom 
putokazu. Tragatelja za istinom je mnogo a Istina je samo jedna. Teško je naći pravi 
put do Istine na izloženom sajmu religija i otvorenom tržištu duhovnih ideja. Mnogi 
se ne snalaze. Ljudi su zbunjeni, osobito mislimo ovdje na vjernike, takvom velikom 
ponudom. Ne vode svi putovi prema istom cilju - Istini, kako to neki vole naglašavati. 
Neke religiozne putokaze izokrenuli su razni šarlatani, druge menadžeri. . . Svijet danas 
obiluje spasenjskim ponudama. Svatko nešto nudi. Nudi “svoj” smisao, recept za sreću, 
zadovoljstvo. . ., čarobni štapić za rješenje svih problema. Mnogi danas umišljaju kako 
to uspješno čine, nudeći tisuću lakih i jednostavnih načina i rješenja, gotovo se 
natjecajući u izmišljanju recepata kako čovjeku dati smisao življenja i kako ga učiniti 
sretnim. Koliko recepata - toliko razočaranja. 

Ljudi današnjice u potrazi za izgubljenim identitetom, osobito mladi koji su vječni 
tragači za istinom i smislom, tražeći odgovore često posežu za onim što im je na 
dohvat ruke makar ono bilo površno, lažno i prividno rješenje. Novi religiozni pokreti 
(Nrp)l dobro “kuže”, odnosno uočavaju tu potrebu i uskaču nudeći “svoj” smisao. 
Ponekad njihovi “misionari” doslovno zaskaču ljude pitanjima o smislu života 
istovremeno nudeći svoje već pripremljene, dobro sročene, jednostavne i razumljive 
odgovore. Njihova jednostavnost, naučena dobronamjernost i susretljivost oduševljava 
mnoge. Što nam je činiti? Pitamo se zašto ljudi napuštaju Crkvu i priklanjaju se novim 
pokretima? Odgovora je mnogo i o njima ovdje ne namjeravamo govoriti. Ovdje će 
ponajprije biti govora o perspektivama koje Crkva može ponuditi kako bi zaustavila 
trend brzog širenja Nrp-a i sačuvala se od osipanja vlastitih članova. 

Ipak navest ćemo jedan od mogućih razloga nastanka i brzog širenja Nrp-a. Naime, 
čini se kako danas kršćanin sve manje mjeri svoj život na vazi evanđelja, koja traži 
uvijek novi napredak, a počinje se sve više vagati na vazi svijeta, koja uvijek pokazuje 
kako ima i “gorih” od njega. I tako čovjek uporno sam sebe obmanjuje. Čini kompromis 
s grijehom. Mnogim današnjim deklariranim katolicima Isusovi zahtjevi još uvijek se 
čine prezahtjevnim. Sv. Pavao u poslanici Timoteju dobro je predvidio buduće stanje 
čovjekova duha i ponudio je odgovore. U navedenoj poslanici kaže: “Zaklinjem te 
pred Bogom i Kristom Isusom, koji će suditi žive i mrtve, zaklinjem te pojavkom 


1 Skraćenica koja će se ubuduće upotrebljavati umjesto punog naziva. 

njegovim i kraljevstvom njegovim; propovijedaj Riječ, uporan budi - bilo to zgodno 
ili nezgodno - uvjeravaj, prijeti, zapovijedaj sa svom strpljivošću i poukom. Jer doći 
će vrijeme kad ljudi neće podnositi zdrava nauka, nego će sebi po vlastitim požudama 
nagomilavati učitelje kako im godi ušima; od istine će uho odvraćati, a bajkama se 
priklanjati” (2 Tim 4, 1-4). 

Sv. Pismo kao i Katekizam Katoličke Crkve govore o tome kako će Crkva prije 
konačnog Božjeg trijumfa morati proći kroz posljednju kušnju koja će uzdrmati vjeru 
mnogih kršćana. Progonstvo i odbacivanje na koje će Crkva nailaziti u svojoj misiji 
otkrit će “otajstvo bezakonja” pod oblikom religijske obmane, koja će ljudima nuditi 
prividno rješenje njihovih problema po cijenu otpada od istine. Ta obmana je obmana 
jednog pseudo-mesijanizma u kojemu čovjek spašava sam sebe i sam sebe slavi mjesto 
Boga i njegova Mesije, koji je u tijelu došao na svijet da nas spasi. 2 

Duhovnost Nrp-a ili nova duhovnost, kako je neki neopravdano zovu jer je u 
mnogim segmentima preuzela različite ideje i prakse iz starih kulturnih, religioznih, 
filozofskih i inih tradicija, razlikuje se od kršćanske na metafizičkoj i psihološkoj 
razini. Na metafizičkoj razini ona odbija svaku odijeljenost, različitost Boga i svijeta, 
svijeta i čovjeka, duha i materije i želi biti “kozmička mistika”. Na psihološkoj razini 
nova duhovnost predstavlja se kao postupak transformacije duha i ljudske psihe 
metodama produbljenja i promjene svijesti po principima transpersonalne psihologije. 
Posljedice takva razmišljanja su sljedeće: Čini se da težnja za mističkim jedinstvom 
praktično vodi čisto virtualnom jedinstvu koje na koncu osobe ostavlja još 
osamljenijima i nezadovoljnijima. Na psihološkoj, pak, razini transformacijom duha 
i produbljivanjem svijesti dolazi se do “duhovne narcisoidnosti” zbog čega mnogi 
autori novu duhovnost nazivaju duhovni narcizam ili pseudomisticizam. 3 

Nova duhovnost ne teži za transcendentalnim susretom s Bogom u punini ljubavi 
nego za iskustvom izazvanim obraćanjem samima sebi, veličanstvenim osjećajem da 
je čovjek jedno sa svemirom, osjećajem prepuštanja utapanju vlastite individualnosti 
u golemi ocean Bića. Nova duhovnost, dakle, ne obraća se Bogu nego samima sebi. 
Stoga, onima koji ju propagiraju možemo skupa s Pascalom reći:” Zaludu, o ljudi, 
tražite u sebi lijeka svojim nevoljama. Sva vaša spoznaja može samo postići da uvidi 
kako u sebi samima nećete naći ni istinu ni dobro. (. . .) Vaše su glavne bolesti oholost 
koja vas odvaja od Boga i požuda koja vas veže za zemlju.” 4 


2 Usp. Hrvatska Biskupska Konferencija, Katekizam Katoličke Crkve , Glas Koncila, Zagreb, 1994., br. 675. 

3 Usp. Papinsko vijeće za kulturu & Papinsko vijeće za međureligijski dijalog, Isus Krist - donositelj vode žive. 
Kršćansko promišljanje o “New Ageu”, Verbum, Split, 2003., str. 49-52. 

4 B. Pascal, Misli, Mediteran 1991., str. 178. 

1.1. Globalni fenomen Nrp-a i njegov odraz na naše prilike 


Posljednjih tridesetak godina u svijetu su se pojavili razni vjerski ili pseuđo- 
religiozni pokreti istočne i zapadne provenijencije. Val nove religioznosti koji se danas 
širi cijelim svijetom postajući globalni fenomen nije mimoišao ni Hrvatsku, nego ju 
je dobrano zahvatio. 5 Prema Enciklopediji svjetskih religija nova religioznost 
obuhvatila je preko 100 milijuna ljudi širom svijeta. Prema istom izvoru u svijetu 
egzistira otprilike oko 35 tisuća raznih vjerskih sljedbi i religijskih pokreta. 6 Nova 
religioznost zahvaća jednako sve slojeve društva, posebno mlade koji se najviše 
zanimaju za sve ono stoje novo, ekstravagantno i iznenađujuće. 

Promjene koje su se na poseban način dogodile u našem društvu, kao i odgovornost 
za vjernike sile nas na upoznavanje nove religioznosti i na odgovor koji Katolička 
Crkva u Hrvatskoj može ponuditi na izazov nove religioznosti. Protukršćanska i 
ateistička ideologija povezana s društvenim i političkim sustavom u bivšem 
komunističkom društvu u današnjem demokratskom društvu ustupila je mjesto 
relativizmu u obliku New Agea 7 i njegove duhovnosti, koja je sa sobom donijela 
pravu duhovnu konfuziju. Ateizam je iza sebe ostavio egzistencijalni vakuum. Otvoren 
je novi prostor koji teži za ispunjenjem, izlaskom iz egzistencijalnog straha i životne 
besperspektivnosti. Poraslo je naime zanimanje za duhovnost, ali ta duhovnost je 


5 Samo na području Centra SDS Zagreb prije desetak godina registrirano je 34 pokreta i sljedbe: 1. Kršćanska 

baptistička crkva; 2. Kršćanska adventistička crkva: 3. Evangelistička crkva; 4. Kristova pentekoslalna crkva; 5. 
Bela gnostička crkva: 6. Crkva Isusa Krista svetaca posljednjih dana (Mormoni); 7. Kristova crkva; 8. Hrvatska 
katolička crkva: 9. Kršćanska zajednica Jehovinih svjedoka; 10. Novoaposlolska crkva: 1 1 . Ezoterijanski univerzitet; 
12. Kristova crkva Betanija: 13. Kristova duhovna crkva nogopranih; 14. Udruženje evanđeoskih vjerskih zajednica 
u SRH: 15. Kršćanska reformatorska crkva (Kalvini): 16. Kristova crkva braće; 17. Isus Krist božja crkva svetih; 18. 
Unije reformnog pokreta adventista sedmog dana: 19. Kristova duhovna crkva malokrštenih; 20. Reformni pokret 
adventista sedmog dana: 21 . Slobodna katolička crkva; 22. židovska vjerska općina; 23. Internacionalna misionarska 
zajednica “Navigator ’s”: 24. Eckankar; 25. Pokret Hare Krišna; 26. Udruženje građana “Univerzalni život”: 27. 
Teozofsko društvo; 28. Antropozofsko društvo; 29. “Parem Pankaj” (sanskr. “Lotos ljubavi’); 30. Ananda Marga 
(“Put blažen-stva”): 3 1 . Raxa- Yoga (“Put božanske svjetlosti”): 32. Pokret transcendentalne meditacije; 33. Lectorium 
Rosicrucianum: 34. Dark-pokret. Danas je zasigurno religiozna scena u Hrvatskoj još bogatija za mnoštvo različitih 
pokreta i udruga. Usp. J. Kolarić, Navjestitelji novog svijeta , u: Novi religozni pokreti, uredio Mijo Nikić Zagreb 
1997., str. 272. 6 ’ 

6 Usp. M. Nikić, Mladi pred izazovom nove religioznosti, Vjesnik đakovačke i srijemske biskupije, Đakovo, 130 
(2002.), br. 4, str. 205. Prema Godfriedu Danneelsu navedeni broj ljudi koji su zahvaćeni Nrp-ima je umnogome 
veći. Nova duhovnost prema njemu obuhvaća otprilike od 300 do 400 milijuna ljudi ( preko 10 milijuna su sljedbenici 
japanskog Soka Gakkaia, 9 milijuna su Jehovini svjedoci, 7 milijuna su mormoni itd.). Usp. G. Danneels Krist ili 
Vodenjak ?, Verbum, Split 1998., str. 9. 

7 «New Age Movement, u doslovnom prijevodu ‘Pokret ili gibanje Novog doba’. (. . .).. predstavlja labavo strukturiranu 
mrežu pojedinaca i organizacija koje povezuje vizija o novom dobu prosvijećenja i sklada, osnovanu na zajedničkom 
pogledu na svijet,... koji počiva na filozofskim pojmovima monizma, tj. shvaćanju daje sve, sva stvarnost jedna, 
jedinstvena; zatim panteizmu po kojemu je Bog sve ili je u svemu i misticizmu koji uključuje vrlo raznoliko iskustvo 
nadnaravnog ili božanskog u svijetu. Članove Pokreta ne veže nikakav zajednički kult svojevrstan pojedinim vjerskim 
zajednicama, a niti ispovijedaju zajedničko vjerovanje.... Pokret zahvaća područje religije, filozofije, misticizma, 
psihologije, parapsihologije, ekologije i okultizma... New Age je zbirni pojam koji obuhvaća struje, pojmove! 
nastojanja, prakse i tradicije raznolikih socio-kultumih i religijskih provenijencija.« A. Bozanić, New Age -suvremeni 

bezlična, ona je “supcrmarket” alternativnih duhovnih ponuda i ideja u kojem svatko 
uzima ono što mu se sviđa i slobodno kombinira po vlastitoj intuiciji. 

Novi religiozni pokreti predstavljaju izazov za Crkvu, jer se predstavljaju kao 
alternativa kršćanskoj poruci spasenja po Kristu. Naviještaju novi način spasenja koji 
se bitno razlikuje od nauka Katoličke Crkve. Neki pokreti otvoreno su antikršćanskog 
karaktera. Izričito govore kako čovjeku ne treba spasenje po Kristu, nego mu treba 
samo prosvjetljenje, ili mu treba samo guru, vođa, učitelj koji će ga dovesti do 
prosvjetljenja u kojem je spasenje. Osim za Crkvu oni su izazov, a ponekad i stvarna 
opasnost za društvo budući daje bilo nekih slučajeva ubojstva i samoubojstva koja su 
se dogodila pod nerazjašnjenim okolnostima u ambijentu Nrp-a. Prisjetimo se 
strahovitog pokolja pristaša pokreta Božjega lirama u Jonestownu u Guyani godine 
1978., kada je gotovo 300 nevine djece bilo je ubijeno po zapovijedi vođe, a jedan dio 
djece ubili su i sami roditelji! Ili primjerice drama, koja je također užasnula svijet, a 
koja se dogodila u Davidovom pokretu pod vodstvom Koresha Waca u Meksiku, 19. 
travnja 1993. U skupini je bilo sedamnaestero djece koja su imala manje od 10 godina, 
a koja su počinila samoubojstvo bacajući se skupa s odraslima u vatru itd. * 8 

Crkva ne može prešutjeti širenje nove religioznosti i nove New ageovske 
duhovnosti bez Boga, milosti i morala 9 Ona kao sakrament spasenja ne može i ne 
smije uskratiti nadu ljudima trećeg tisućljeća. Pozvana je odgovoriti na izazove koje 
suvremeno vrijeme stavlja pred nju. Jedan od takvih izazova, ako ne i najveći, svakako 
je globalni fenomen Nrp-a. Crkva je pozvana naviještati Istinu, upozoravati, brinuti 
se i štititi svoje vjernike od zavodljivih ponuda samozvanih spasitelja. Bitka za duše 
današnjice ne vodi se oružjem nego umješno ponuđenim idejama. Njihova najveća 
moć skriva se u njihovoj suvislosti. Kad bi bile otvoreno neprijateljske i opasne svi bi 
ih prepoznali i napustili. Njihova prividna suvislost najopasnija je i predstavlja za 
neupućenog vjernika pravu stupicu. Crkva vođena Duhom Svetim koji je upućuje u 
svu istinu pozvana je upozoravati svoje vjernike na krive putove i neprestano isticati 
jedincatost Kristova spasenja. Ona ne može i ne smije ostati po strani, skrštenih ruku 
i ravnodušno promatrati kako joj svakodnevno odlaze vjernici i priklanjaju se drugim 
“tobožnjim” spasiteljima. 


izazov i pastoralne posljedice , Riječki teološki Časopis, 5 (1997.), br. 2, str. 395-396. 

8 Usp. J. Čorić, Sekte - pastoralni izazov , Crkva u svijetu 33 (1998.), br. 2, str. 171. 

9 Josip Blažević u svojoj knjizi donosi pet točaka u kojima se kršćanstvo razilazi s New Ageom. “1. Za kršćane je 
Bog osoba s kojom se može stupiti u osobni odnos, za New Age on je neosobna sila, nerijetko i energija, koja prožima 
sveukupnu stvarnost. 2. Prema kršćanstvu glavni problem zla u svijetu jest grijeh od kojeg nas je došao spasiti Isus 
Krist; za New Age grijeh ne postoji, nego je problem u tome što su ljudi zaboravili svoju božansku prirodu. 3. Prema 
kršćanstvu Isus je došao spasiti i otkupiti grešno čovječanstvo, dok je Isus u New Ageu jednak svim drugim učiteljima 
čovječanstva, došao je ljudima pokazati put. 4. Po kršćanstvu sredstvo spasenja jest vjera u Isusa Krista, po New 
Ageu spasenje je u prosvjetljenju. 5. Kršćanska eshatologija naučava uskrsnuće tijela, a eshatologija New Agea joj se 

2. Opće smjernice 

2.1. Potreba istraživanja novonastale situacije 

Katolička Crkva, odnosno teološki pisci koji su pratili i koji prate suvremena 
zbivanja, osobito nastanak i naglo širenje nove religioznosti, pokušavaju razbistriti 
pojmove i sadržaje nove religioznosti te odgovoriti na pitanje što Crkva može i treba 
učiniti kako bi ne samo pridobila nego i zadržala svoje vjernike osobito mlade, koji su 
najpogođeniji i najosjetljiviji na izazov nove religioznosti. Čini se gotovo nemogućim 
dati konkretne smjernice za pastoral koje bi vrijedile za svaku sredinu i prostor, i koje 
bi na neki način riješile “problem” djelovanja novih religioznih pokreta, budući da su 
religiozni pokreti vrlo različiti, što znači da treba imati i različite pristupe. Ne može i 
ne smije, primjerice, biti ista pastoralna praksa prema protestantskim pokretima i 
pokretima koji dolaze iz azijske provenijencije. Treba u prvom redu vidjeti koji je 
temeljni cilj određenog pokreta i pokušati otkriti što se krije u pozadini. Radi li se o 
idealističkom “misijskom” djelovanju pojedinca ili grupe koji žele iz čistog uvjerenja 
proširiti svoj svjetonazor ili u pozadini stoji možda dobro razrađena imperijalistička 
strategija određenog trgovačkog, političkog ili nekog drugog subjekta. Djeluju li oni 
tako uporno iz vlastitog uvjerenja ili su možda svjesno ili nesvjesno u nečijoj službi. 

Sto se tiče naših prostora možemo reći kako još nemamo pravu sliku nove 
religioznosti. Stoga se pokazuje nužnim napraviti jedno sociološko istraživanje kako 
bi se moglo teološki i pastoralno reflektirati nad tom pojavom, osobito o pravim 
razlozima prelaska naših vjernika u razne religiozne pokrete. 

U Hrvatskoj su nakon demokratskih promjena vidljiva dva pomaka na religioznoj 
scem. Prvi i važniji jest zasigurno ponovno približavanje Crkvi velikog broja odraslih 
ljudi, koji su prošli kroz katekumenat i primili sakramente inicijacije. Istovremeno je 
vidljiv i drugi pomak a to je širenje novih religioznih pokreta. Iako trenutno nemamo 
gotovo nikakvih statističkih podataka, čini se kako je ipak jača tendencija povratka i 
ulaska u Crkvu nego pristupanja novim religioznim pokretima. Po tome se stanje kod 
nas uvelike razlikuje od stanja u zapadnim zemljama. Dok je primjerice na Zapadu 
porast nove religioznosti praćen izlascima iz Crkve, kod nas je taj proces išao usporedo 
s pojačanim pristupom odraslih u Crkvu i ulaskom Crkve u strukture školstva, vojske 
i u sredstva društvenog priopćavanja. 10 

Dakako da treba uvijek voditi računa o tome kako je nova religioznost proširenija 
od lormalne pripadnosti nekom od pokreta. Reagiranja na širenje nove religioznosti, 
mogli bismo reći, više spadaju u razlučivanje duhova i prepoznavanje kretanja i ona 
će više poslužiti onima koji su zainteresirani za razumsko i argumentirano sučeljavanje 


suprostavlja naukom o reinkarnaciji.” J. Blažević, Proroci novog doba , Teovizija, Zagreb, 2001., str. 277. 

10 Usp. A. Vučković, Kršćanski navještaj Boga i nova religioznost kod mladeži, Bogoslovska smotra 69 0998 ) 
br. 1-2, str. 47-48. 

s novom religioznošću, negoli što će poslužiti mladima u njihovom susretanju s novom 
religioznošću. 

Parcijalnim poznavanjem pojedinih pokreta, njihova nauka i životne prakse ne 
možemo praviti refleksiju i donijeti prave zaključke. Nužno je, dakle, upoznavanje, 
kojim ćemo zauzeti pravilan stav, štoviše i produbiti svoju vjeru ili čak odstraniti 
neke taloge koji lice Božje više kriju negoli otkrivaju i odvode tako vjernike u nevjeru, 
odnosno u pokrete koji su nerijetko sasvim protivni katoličkoj vjeri (GS 19). 

Kršćanski pristup novoj religioznosti je dvojak: dok jedni ističu opasnost za Crkvu 
od nastalih pokreta i raspravljaju o neutemeljenosti tih pokreta, dotle drugi nastoje 
mirnije promisliti što to nudi nova religioznost i traže načina kako se što uspješnije 
postaviti nasuprot izazovu. New Age i općenito novu religioznost valja na vjerskom i 
pastoralnom području shvatiti kao važan izazov koji će nam posvijestiti vlastite 
propuste i usmjeriti energije prema naprijed. Ne bi imalo koristi oštro pobijati 
neispravna učenja, nego radije, analizirajući pojedine postavke, ukazati na probleme 
s kojima se treba nositi i pokušati im naći adekvatan odgovor. Nova religioznost je 
utemeljena na jakom odbacivanju teorije i argumenata na čije mjesto stavlja 
subjektivno doživljavanje i osjećanje. I stoga će mnogi racionalni i argumentativni 
radovi o novoj religioznosti, koliko god bili nužni, uvelike ići pokraj strujanja nove 
religioznosti, jer se ona ne bavi argumentativnim sučeljavanjem nego subjektivnim 
doživljajem. 

Širenje nove religioznosti ukazuje nam na nedovoljnost “nedjeljne religioznosti”, 
koja se svede na sat vremena tjedno, i taj sat gotovo u potpunoj neaktivnosti i 
anonimnosti. Ljudi traže više. Potrebna je svakodnevna, aktivna religioznost, prisutna 
na svakom mjestu i u svim situacijama a ne tek skrivena religioznost iza crkvenih 
vrata. 

Suvremeno društvo s racionaliziranim tehnokratskim sustavima stvara u ljudima 
dezorijentaciju, nesigurnost i krizu identiteta. Na osobit način ugušen je čovjek kao 
pojedinac, kad se nađe nemoćan pred različitim oblicima manipulacije, zarobljavanja, 
sukoba sve do osjećaja frustriranosti i otuđenja. Svi spomenuti procesi rezultiraju, 
imaju za posljedicu golemi osjećaj praznine koji čovjek osjeća u sebi. 

Padom mita o progresu ili pak padom određenih ideologija koje su smatrale kako 
imaju odgovore na najdublja čovjekova pitanja, otvorio se prostor egzistencijalnoj 
praznini. Današnji papa Ivan Pavao II. zorno je to stanje oslikao riječima: “Sumrak 
raznih ideologija, manjak povjerenja u sposobnosti struktura da odgovore na najteže 
probleme i tjeskobna očekivanja čovjeka, nezadovoljstvo životom koji se temelji na 
efemom, samoća u velikim metropolama s masama ljudi, mladost prepuštena samoj 
sebi i sam nihilizam, stvorili su duboku prazninu što očekuje vjerodostojne navjestitelje 
s novim prijedlozima vrednota, sposobne da izgrade novu civilizaciju dostojnu 
čovjeka”. 11 

11 M. Šimunović, Nova religioznost i evangelizacija , Riječki teološki časopis, 4 (1996.), br. 1, str. 92. 

Ako primijenimo navedene riječi na našu situaciju, onda je očito da su se velike 
promjene, koje su se dogodile na političkom, ekonomskom, kulturnom, i društvenom 
polju odrazile i na religioznu dimenziju. Kod starijih, istina još uvijek, postoje korijeni 
povezanosti s religioznom predajom i tradicijom, dočim se za religioznost mladih 
može reći kako nema pravih temelja. U demokraciji je Crkvi omogućena sloboda 
navještaja, no Crkva kao da se nije baš ponajbolje snašla u toj slobodi. S obzirom na 
mogućnosti Crkve, iako nevoljko, moramo konstatirati kako su bolje i spretnije tu 
slobodu iskoristili razni religiozni pokreti, dok je Crkva možda pomalo i naivno 
očekivala kako će nove prilike, nekako same po sebi, “ići na ruku” buđenju religioznosti 
i povratku vjernika u Crkvu. Stoga je u Crkvi danas potrebna nova evangelizacija i 
nova kreativnost u prenošenju i buđenju vjere, a ona će biti uspješna onoliko koliko 
Crkva bude spremna odgovoriti na temeljna pitanja današnjice i na izazove koje 
suvremeno društvo pred nju stavlja. 


2.2. Pozvani na svetost i nova evangelizacija 

Nema sumnje da novi religiozni pokreti predstavljaju zahtjevan izazov novoj 
evangelizaciji Crkve u suvremenom društvu. Štoviše, riječ je o jednom od najvećih 
izazova s kojim se Crkva mora suočiti. U odnosu prema njima Crkva se ne može 
postaviti tako da ih minimalizira ili omalovažava, nego ona u prvom redu vidi poziv 
na ispit savjesti, te na svoju duboku promjenu. Drugi vatikanski sabor istaknuo je 
nekoliko puta poziv i potrebu svetosti svih članova Crkve (LG 39-42). Crkva jest i 
mota biti još prepoznatljiviji sakrament spasenja. Koncil je uspoređuje s kvascem i 
dušom cijelog ljudskog društva “koje ima da se u Kristu obnovi i preobrazi u Božju 
obitelj” (GS 40). 

Kad se najbolje ne snalazimo pred novim izazovima, redovito se vraćamo u prošlost 
tražeći slične situacije kako bismo na iskustvu drugih učili. Tako ćemo i sada učiniti. 
Prisjetimo se na trenutak vremena i okolnosti u kojima je djelovala prva Crkva. Sjetimo 
se samo okruženja i jačine svjedočanstva vjere prvih mučenika. Svetost života prve 
Crkve bila je izazov i vrlo upečatljiv navještaj uskrslog Krista. Prvi kršćani bili su 
životno-egzistencijalno opredijeljeni za Krista i njegovo evanđelje. Riječ koju su oni 
izgovarali imala je iza sebe autentičnu potvrdu života i sasvim nam je razumljivo daje 
njihov apostolski zanos “palio i žario” srca ljudi do kojih je dolazio, što nam ponajbolje 
svjedoče Djela apostolska. Radikalno svjedočanstvo prvih učenika, sve do 
svjedočanstva krvlju, urodilo je velikim evangelizatorskim uspjehom, kako kod 
pojedinaca i skupina, tako i kod cijelih naroda. Svetost života i ljubav prema svima i 
danas nam se nameće kao najbolji odgovor na izazov nove religioznosti. 

Drugi vatikanski sabor pozvao je sve vjernike na svetost, a sadašnji papa Ivan 
Pavao II. u svojoj knjizi: “Dar i otajstvo” na poseban način poziva svećenike na svetost 
života. Krist je potreban svetih svećenika. Današnji svijet sve više prigovara na svetost 
svećenika, a samo svet svećenik, u sekulariziranom društvu, može postati prepoznatljiv 
svjedok Krista i njegova evanđelja . 12 Dakako, preduvjet za to je duboka istinska 
povezanost s Bogom, izvorom i pođržavateljem svakoga dobra. Papa također uočava 
i golemu “pastoralnu prazninu”, koja pogoduje rastu Nrp-a. Stoga naglašava potrebu 
obnove Crkve i potrebu nove evangelizacije i to u prvom redu u tradicionalnim 
kršćanskim zemljama u kojima su se mnogi udaljili od kršćanske vjere ili je parcijalno 
poznaju. Nova evangelizacija je nova žarom, novim naglascima, metodama i novim 
izričajima. Ona nužno pretpostavlja sve veće zajedništvo s Kristom - prvim 
evangelizatorom, želju da se sva Crkva doživi misionarskom tako da prenosi poruku 
spasenja na način razumljiv svima, s riječima koje slijede ili kojima prethode djela 
koja ih potvrđuju. 

Kardinal J. Ratzinger protumačio je značenje nove evangelizacije riječima: 
“Ljudski život ne ostvaruje se sam od sebe. Naš život je otvoreno pitanje, djelomični 
projekt koji valja upotpuniti i ostvariti. Temeljno pitanje za svakog čovjeka je: Kako 
se ostvaruje - kako se postaje čovjek? Kako se uči umijeće življenja? Koji je put do 
sreće? Evangelizacija znači pokazati taj put - naučiti umijeće življenja. Najdublje 
siromaštvo je nesposobnost za radost, dosadan život, doživljavan apsurdnim i 
proturječnim... nesposobnost za radost pretpostavlja i proizvodi nesposobnost za 
ljubav, proizvodi zavist, škrtost i sve poroke koji uništavaju život pojedinca i svijeta. 
Potrebna nam je nova evangelizacija - ako umijeće življenja ne bude otkriveno, sve 
ostalo neće funkcionirati .” 13 Temeljni zadatak Crkve danas jest mladima pokazati 
umijeće življenja, mladima otkriti put kako postati čovjek, kako biti ispunjen i sretan 
čovjek. 

U novoj evangelizaciji, dakle, Crkva na poseban način treba uključiti mlade da 
oni budu ne samo objekt evangelizacije i kateheze, nego nadasve aktivni subjekt i 
glavni protagonisti evangelizacije i tvorci društvene obnove. 

Crkva je oduvijek u mladima vidjela ne samo pasivne potrošače svojih usluga, 
nego aktivne pobornike i protagoniste. Unatoč tomu moramo nažalost utvrditi da je 
na našim prostorima u posljednje vrijeme težište cjelokupnog katehetsko -pastoralnog 
nastojanja bilo usmjereno na vjeronauk u školi, dok su studenti i radnička mladež 
ostali zakinuti. Štoviše, osim pastoralnih entuzijasta koji se upuštaju u avanturu 
pastorala mladih možemo, opet nažalost, reći kako još u Hrvatskoj, bilo na nacionalnoj 

12 Usp. J. Bogdan, Odgovor Katoličke crkve na nove religiozne pokrete - sekte, u: M. Nikić (uredio) NRP, FTl, 
Zagreb 1997., str. 247. 

1 3 J. Ratzinger, La nuova evangelizzazione , predavanje održano prigodom rimske proslave Jubilarne godine kateheta 
i školskih vjeroučitelja, 9. i 10. prosinca 2000; Preuzeto od: s. V. Mandarić, Mladi i Crkva na istoj valnoj duzini - 
utopija ili stvarnost?. Vjesnik đakovačke i srijemske biskupije, 128 (2000.), br. 4, str. 203. 

14 Usp. s. V. Mandarić, Mladi kao subjekt evangelizacije djece i mladih , Vjesnik đakovačke i srijemske biskupije, 
129 (2001.), br. 9, str. 590-593. 

bilo na biskupijskoj razini ne postoji sustavan i razrađen pastoral mladih. 14 

A znamo da su mladi najugroženiji segment društva, odnosno, da zbog vjerskog 
neznanja, nesigurnosti, odbačenosti, osjećaja duhovne praznine i zbog neaktivnosti 
na župi, predstavljaju lak plijen suvremenim nuditeljima razlomljenih smislova, 
recepata za sreću, zdravlje, zadovoljstvo, spasenje... itd. Crkva stoga nužno mora 
pronaći način kako motivirati i osposobljavati mlade koji će potom biti nositelji 
pastoralnih inicijativa u radu s djecom i mladima, te pronaći adekvatne pastoralne 
modele koji će omogućiti prostor protagonizmu mladih. Nekih pokušaja i inicijativa 
rada s mladima ima i svakako ih treba pohvaliti i podržati ali isto tako treba istaći 
kako je to nedovoljno osobito u pogledu sustavnosti, organiziranosti i programu rada 
s mladima. 

3. Konkretne pastoralne smjernice 

3.1. Jasno izlagati kršćanske istine 

U izlaganju kršćanskih istina posebno treba staviti naglasak na važnost jasnoće 
iznesenih stavova i to u odnosu čovjeka prema Bogu a ne prema samome sebi (svome 
dubljem ja ). Kršćanski govor treba sadržavati đoktrinalnu čistoću s obzirom na 
središnje kršćanske istine, kao što su vjera, stvaranje, grijeh, spasenje, uskrsnuće, 
Isus Krist, Crkva, molitva... itd. Treba ustrajati na kršćanskom učenju o Božjem 
slobodnom stvaranju svijeta, jer je u njemu jasno izraženo da svijet ne “emanira” 
nužno iz Boga i da odnos između Boga i svijeta (čovjeka) uključuje uvijek “drugost”. 
Bog je stvorio svijet i čovjeka ali On uvijek ostaje drukčiji i nadilazi sve ono što je 
stvorio. Grijeh je usmjeren protiv reda koji Bog hoće a ne samo nekakvo zamagljeno 
odvajanje od cjeline i kozmosa. U kršćanskom navještaju posebno ne bi trebalo biti 
nikakva kolebanja s obzirom na shvaćanje Isusa Krista koji nije jedna od mogućih 
objava Boga, nego jedini sin Božji, koji je uistinu postao čovjekom, trpio, umro i 
uskrsnuo. 

Neki 15 u govoru o Bogu naglasak stavljaju na “iskustvo i mistiku” koje je 
kršćanstvo zaboravilo a koje je nova duhovnost uzela iz kršćanstva, ali iskrivila njegovo 
izvorno značenje. U katehezama i propovijedima ne treba bježati od teme Isusova 
ponovnog dolaska na zemlju, kao ni o raju, paklu, smrti i čistilištu, jer ondje gdje mi 
šutimo tu se ubacuju Nrp-i te govore ono što i kako njima odgovora, a mi za posljedicu 
imamo zbunjene vjernike. Ma kako nepopularno bilo govoriti o “posljednjim stvarima”, 
odnosno o eshatološkim istinama kršćanske vjere, to je nužna obveza, ako želimo 
ostati na liniji cjelovitog prenošenja Objave. Svjetonazorski relativizam izjeda savjest 


15 Usp. I. Devčić, Antikrščanski karakter nove religioznosti, u: M: Nikić (uredio) NRP, FTI, Zagreb 1997., str. 226. 

i moral suvremenog čovjeka. Istine vjere koje Crkva prenosi i predlaže bit će prihvaćene 
ukoliko su slušatelji uvjereni da istina postoji i da ono što Crkva predlaže može biti 
istina. Stoga u navještaju i tumačenju temeljnih kršćanskih istina vjere valja izbjegavati 
kako dogmatizam, tako i pretjerani subjekti vizam, relativizam, nejasnoće i nesigurnosti. 
U općoj devalvaciji riječi, suvremeni čovjek slijedi govor koji proizlazi iz iskustva. I 
jedino riječ koja je pretočena u iskustvo može za suvremenog čovjeka biti poruka. 
Svijet sve više treba svjedoka a sve manje traži učitelje. 

Sve navedeno ističe potrebu da se bitni sadržaji i istine kršćanske vjere ponovno 
premisle i prereknu na jezik razumljiv i blizak današnjim ljudima, osobito mladima, 
kako bi suvremeni čovjek mogao u njima otkriti one odgovore koje se nada naći u 
raznim Nrp-ima. Ti “tražitelji” kršćanstvo neće prepoznati kao odgovor na svoja pitanja, 
sve dok mu se ono ne približi i progovori mu jezikom koji ga svojom razumljivošću i 
nadahnutošću “osvaja” i prosvjetljuje. Kršćanska poruka može biti znakovitom i postati 
egzistencijalna za mlade onog trenutka kad ona ima što reći o najvažnijim dimenzijama 
ljudskog života i kad konkretne životne probleme ispuni smislom. 

3.2. Dati mjesta srcu 

Možda je naša vjera, liturgija, obredi, župna zajednica izgubila nešto na 
emocionalnom planu. Postala isuviše “tehnička” stvar. Previše bazirana na racionalnom 
na uštrb emocionalnog. Poznato je kako velike tradicionalne Crkve previše pažnje 
posvećuju intelektualnoj spoznaji istine, te se čini kao da kršćanski racionalizam više 
Boga nalazi “u glavi”, a manje “u srcu”. Mladi danas traže izravno iskustvo 
transcendentnog bez suvišnog intelektualizma. Oni žele “doživjeti Boga”, imati 
neposredno duhovno iskustvo s Bogom. Mnoge izreke pokreta, osobito istočnjačke 
provenijencije o tome govore, primjerice izreka: “Bog je u tebi, nađi ga u sebi”. Također 
jedna od deviza nove religioznosti s jasnom aluzijom na kršćanstvo glasi: “Nećemo 
više bogove iz druge ruke” (No more second Hand Gods). 16 

Mladi imaju veliku potrebu za doživljajem Boga i to na osjećajnoj razini svoje 
osobnosti. Njihova potreba je legitimna i legalna. Istina je da se moramo čuvati od 
sladunjave pobožnosti. Ali jednako tako je i istina da se moramo čuvati i 
intelektualističke pobožnosti, koja bi prezirala ljudsku afektivnost. Ne smijemo nikako 
zaboraviti daje i ljudska osjećajnost mjesto susreta s Bogom. Mladi današnjice teže 
prema postizavanju osobnog religioznog iskustva i mira u vlastitom srcu i vlastitu 
domu. Vode se načelom: ako ne mogu donijeti mir cijeloj zemlji, mogu sebi, svojoj 
obitelji. Zbog toga neki od kritičara Nrp-a govore o izvjesnom “narcizmu” 17 Nrp-a, u 
kojem umjesto zajedničkih planova i pothvata prednost ima osobno traženje iskustva 
i zadovoljstva, sreće, igre i zabave. 


16 Usp. J. Kolarić, Navjestitelji novog svijeta , NRP, FT1, Zagreb, 1997., str. 302. 

17 Usp. Papinsko vijeće za kulturu & Papinsko vijeće za međureligijski dijalog, Isus Krist - donositelj vode žive , 
Kršćansko promišljanje o “New Ageu”, Verbum, Split, 2003., str. 51. 

Da bi religiozni osjećaj bio cjelovit i spontan on mora biti praćen popratnim 
manifestacijama: glazbom, plesom, ispruženim ili podignutim rukama. . .itd. Uglavnom, 
u kršćanstvu treba više dati mjesta srcu, emociji, spontanosti, kreativnosti, 
angažiranosti. Treba stvoriti takve zajednice u kojima ljudi neće samo misliti nego i 
osjećati, u potpunosti živjeti. Drugo što nam valja naglasiti jest stav otvorenosti i 
poštovanja u radu s mladima. Mladi intuitivno gotovo nepogrešivo osjećaju da li ih 
prihvaćamo ili ne, da li će njihove dvojbe biti shvaćene ili će u svojim traženjima 
ostati odbačeni. Činjenica jest da nitko ne dolazi u dodir s novom religioznošću bez 
određenog životnog problema na koji traži odgovor, bez problema smisla koji tjera na 
ispunjenje. Jedino tamo gdje se stvori ozračje da u principu mogu iznijeti svoje dvojbe, 
primjerice i svoja iskustva susretanja s Nrp-ima, a da neće odmah biti odbačeni, 
kritizirani, oni će pokušati tražiti odgovor. lx Prethodna otvorenost i ozračje prihvaćanja 
otvorit će prostor u kojem će biti moguće razumjeti njihovu duhovnu žeđ i pokušati je 
utažiti. 


3.3. Vjersko neznanje i nužnost trajne kršćanske formacije 

Koliko god se zanosili “katolicizmom, vjernošću i pobožnošću” našeg naroda 
ipak ćemo morati priznati kako je kod mnoštva naših vjernika prisutna alarmirajuća 
“biblijska neishranjenost”. Ne može se živjeti samo od tradicije ili od “vjere starih”. 
Svaka generacija, štoviše svaki pojedinac u svom vremenu i prostoru pozvan je na 
spremnost “pružiti razlog nade koja je u njemu”(l Pt 3, 15-17). Za ublažiti to vjersko 
neznanje potrebna je duboka evangelizacija; kateheza i stalna formacija. Prema 
istraživanjima religioznost na Zapadu je više ezoterijskog tipa, po uzoru na onu New 
Agea, više emocionalno bazirana i teži prema agnosticizmu. Kod nas, pak, za razliku 
od zapadnih zemalja, prisutan je značajan analfabetizam u vjeri i religiozni infantilizam 
odraslih u punoj snazi, poglavito ljudi između 25 i 40 godina. Duhovna i religijska 
nepismenost kod spomenutog segmenta vjerske populacije sve se više povećava. Ljudi 
te životne dobi sve se manje snalaze pred zamamljivim ambalažama iz izloga novih 
religijskih supermarketa. Uviđa se također i nedostatak kritičkog duha u odnosu na 
razne ponude na suvremenoj “religioznoj tržnici”. Spomenute činjenice, oskudica 
kršćanske duhovne kulture, povratak poganstvu, praznovjerju i religijskom sinkretizmu, 
zahtijevaju osobitu duhovnu skrb za odgoj odraslih u vjeri. 

Velik protivnik vjere je nepoznavanje vlastite vjere. Potrebno je stoga pružiti 
informacije o blagu kršćanske tradicije: o Bibliji, liturgiji, svecima, koji su zaboravljeni 
i za koje gotovo nitko ne zna, a mnogi se danas nalaze u traganju za modelom života 
po evanđelju. Također je potrebno pmžiti spoznaje o Bogu, iskustvo Boga, razloge za 
nadu, kršćansko viđenje budućnosti, smisao za žrtvu, za evanđeosku zauzetost... itd. 


18 Usp. A. Vučković, nav. dj., str. 58. 

Stalni proces formacije treba biti usmjeren, sjedne strane, na informaciju, obuhvaćajući 
informaciju o našoj vlastitoj tradiciji (vjerovanja, običaji, duhovnost, meditacija...), 
o drugim tradicijama, religijama i novim religioznim pokretima, i s druge strane na 
formaciju; vođenje u osobnoj i zajedničkoj vjeri, produbljivanje smisla za 
transcendentno, eshatologiju, religiozni angažman, duh zajedništva i si. 19 Crkva ne 
treba biti samo znak nade za ljude nego treba dati i opravdanje te nade. 


3.4. Razvijanje osjećaja za zajednicu 

Gotovo svi odgovori svjetskog istraživanja, na temelju kojih je napravljen 
dokument za opću Crkvu o novim religioznim pokretima 1986. u sebi sadržavaju istu 
poruku: Crkva u sadašnjem trenutku nužno mora premisliti tradicionalno župno 
zajedništvo, župe bi morale biti daleko bliže svim ljudskim problemima. U njima bi 
trebalo biti daleko više ljudske blizine, topline, prihvaćanja, zajedništva. Čovjek je 
društveno biće i on ima potrebu nekome pripadati. Posebno u nevoljama i životnim 
problemima osjeća potrebu blizine i zaštite zajednice kojoj pripada. Novi religiozni 
pokreti trude se napraviti upravo to. Pružiti ljudima sigurnost, angažirati ih, stvoriti 
obiteljsko ozračje blizine, suradnje i međusobnog povjerenja i poštovanja. 

Crkveni dokument Fenomen sekti naglašava potrebu stvaranja takvih zajednica u 
župi. To su liturgijske zajednice koje “slave i mole”, zatim, misionarske zajednice 
koje su okrenute prema vani i koje svjedočanstvom života potvrđuju svoju vjersku 
pripadnost, i na kraju otvorene zajednice koje podupiru ljude s posebnim problemima: 
rastavljene i “ponovno oženjene”, one na rubu društva itd.” 20 

Potrebno je dakle pretvoriti naše župne zajednice u mjesta bratstva, uzajamne 
pomoći, topline i nade, mjesta po čovjekovoj mjeri. Crkva treba postati mjesto gdje se 
u ozračju praštanja i pomirbe moli, slavi, i brine jedan za drugoga. Nadalje, moderan 
čovjek ima jako izoštren sluh osjetiti gdje se u našim liturgijama, katehezama nude 
zdrave kršćanske vrijednosti, a gdje je to zamagljeno, beživotno. Gdje oltar i ambon 
služe za osobnu promidžbu ili su samo servis služba. Nažalost za mnoge današnje 
katolike župa je samo agencija za vjerske usluge ili još gore agencija za birokratsku 
praksu krštenja, vjenčanja i pogreba, župnik je više službenik i građevinar nego 
animator i duhovni vođa. Doima se nekada kao osamljeni čuvar “napuštenih putova” 
itd. U suvremenom pastoralu trebalo bi daleko više pažnje i vremena pokloniti 
pojedincu. 

Zbog navedenih nedostataka ponovno je potrebno oživiti liturgiju, jer je ona moćno 
sredstvo pastorala. Ljudi su osjetljivi na “toplinu” u slavljenju liturgije. Ne povodeći 
se za nečim emocionalnim, što primjerice, nudi simbolizam Istoka, ipak se moramo 


19 Usp. KS, Dokumenti 82, Fenomen sekti. Zagreb 1986., str. 22-28. 

20 Usp. isto, str. 24. 

pitati o određenoj “hladnoći”, formalnosti i intelektualističkom govoru liturgijskih 
slavlja, bez pravog sudjelovanja i doživljaja radosti. Stoga je potrebno u liturgiji dati 
mjesta kreativnosti i spontanosti. Glazba je tu od odlučujuće važnosti. Znamo iz iskustva 
da tamo gdje se pjesma i glazba prakticiraju na brižan i liturgijski način, da tu današnji 
čovjek rado dolazi. Isto tako važno je iskreno svjedočenje propovjednika, koje izvire 
iz životnog iskustva. Ono odzvanja, uvijek nas potrese. Nikoga ne ostavlja ravnodušnim. 
Budi “pozaspale” i poziva na svjedočanstvo života. No za to je potrebno prethodno 
imati vlastito iskustvo Boga i duboki osjećaj vjere. Tjedno i drugo najbolje se stječe 
kroz osobnu molitvu. 


3.5. Potreba duhovnog vodstva 

Mnogim, poglavito mladima, nedostaje netko tko će ih duhovno voditi, osobito 
ako su k tomu još i bez obiteljske potpore i razumijevanja. Modemi čovjek svjestan 
jedinstvenog značenja svog duhovnog doživljaja pita se: “Tko će mi pomoći pronaći 
Boga?” Između rođenja i smrti svaki je čovjek hodočasnik koji prelazi svoj neslućeni 
put. Tko će mu u ruke staviti “štap” koji će mu pomoći nastaviti pravim putem? Tko 
će mu pomoći na nov način shvatiti i prihvatiti stare istine, posložiti ih u novu misaonu 
sliku i oblikovati ih? Mladi današnjice zasigurno imaju neku vrstu religioznog ili 
duhovnog iskustva, ispravnog ili problematičnog. Često im je teško o tome razgovarati 
s nekim svećenikom jer se boje da dotični neće imati vremena ili da ih neće uopće 
shvatiti. 

Današnji pastoral uglavnom je usmjeren na mase. Sve je nekako općenito i jednako, 
bez posebne pozornosti za potrebe različitih uzrasta. Prevelika zauzetost pastoralaca 
nerijetko ostavlja nimalo prostora i raspoloživosti da “imaju vremena” za ljude s 
različitim tjeskobama i problemima koje ne mogu sami razriješiti. Tako je svećenik 
današnjice više administrator i graditelj a manje duhovni vođa. Ceremonije, strukture, 
propisi, sve je to na svoj način potrebno, ali osoba je u pitanju, a ona je daleko važnija 
a za nju sve manje imamo vremena i srca! 

Kišćanska duhovna baština i Istoka i Zapada dobro poznaje vrijednost i značenje 
duhovnog vodstva. Valja nam ga ponovno otkriti, popularizirati, otkriti suvremenom 
naraštaju. Još više stoga što su u tome smislu zakazali mnogi roditelji, odgojitelji i 
duhovni učitelji. Na primjeru sv. ispovijedi vidimo koliko je ona nezamjenjiva i koliko 
svećenici duhovno vode mnoge vjernike kroz taj sakrament. Značenje i potreba 
pojedinačne sv. ispovijedi još je naglašenija ako se zna da su mnogi mladi zbog 
opterećene savjesti i pokušaja oslobođenja od toga tereta i pristupili novim religioznim 
pokretima. 

Toliki mladi - izgubljeni tražitelji smisla - danas stoje pred Crkvom kao izazov 
i kao zadatak. Mi ne možemo i ne smijemo generacijama trećeg tisućljeća uskratiti 
radost i nadu života. Ako glas evanđelja utihne i ako Radosna vijest prestane odzvanjati 
na modernim aeropagima prepustit ćemo mlade generacije apsurdu beznadne sudbine . 21 
Razumjeti mlade i pomoći im u njihovim poteškoćama nije pitanje utopije ili stvarnosti, 
nego naprotiv to je jednostavno imperativ evanđelja. 

Na kraju možemo spomenuti i to kako je promicanje zdrave pobožnosti prema 
Blaženoj Djevici Mariji, koja je u hrvatskom narodu na poseban način prisutna i 
čašćena, a o čemu ponajbolje svjedoče brojna svetišta, crkve, kapelice..., na neki 
način “kočnica” širenju novih religioznih pokreta, budući da oni u većini, gotovo bez 
iznimke, odlučno odbacuju štovanje Isusove majke. Puno puta, osobito za priproste 
vjernike, upravo je stav prema Mariji glavni znak raspoznavanja onoga što je 
krivovjemo. 


ZAKLJUČAK 


Fenomen novih religioznih pokreta svakako predstavlja jedan od velikih izazova 
za Crkvu, prema kojemu ona ne može ostati indiferentna. On je znak vremena koji 
treba ozbiljno shvatiti. On pokazuje kako religioznost u svijetu ne slabi, kako su neki 
željno prorokovali, nego jača i razvija nove načine vjerovanja i razmišljanja o Bogu. 
On također predstavlja znak svojevrsnog razočaranja u današnji svijet, prvenstveno 
na stanje u društvu ali i želju za boljim, ispunjenijim životom i skladom u svijetu. I 
kršćanstvo snosi svoj dio krivice za pojavu nove religioznosti. Jer ako Nrp-i nalaze 
sve više pristaša, to je znak da u Crkvi ljudima nešto nedostaje, da u njoj nisu pronašli 
zadovoljavajući način života, izricanja vjere i osobnog vjerskog iskustva. Spomenuli 
smo i protukršćansku usmjerenost nekih pokreta. Quid faciendum? Što nam je činiti? 
Program suočenja s tim fenomenom sastoji se u “programu spasenja” koji može imati 
samo življeno autentično kršćanstvo. A to znači okretanje osobi Isusa Krista, 
prezentiranje života vjere kao osobnog odnosa s uskrslim Gospodinom kao i duboko 
jedinstvo s njime, koji živi i djeluje u nama i među nama po svome Duhu . 22 To uključuje 
ozbiljnu biblijsku formaciju svih kategorija vjernika, koje je cilj formirati zrele 
kršćanske osobnosti da budu svjesni svog kršćanskog identiteta i crkvene pripadnosti. 
Također je potrebno formirati male zajednice u župi koje će biti utemeljene na dva 
stupa evangelizacije: zajedništvu i služenju. 

Što se tiče odnosa prema onima koji su zahvaćeni idejama nove religioznosti 
potrebna je, s jedne strane, određena čvrstina stavova kao i prihvaćanje takvih osoba 


21 Usp. s. V. Mandarić, Mladi i Crkva na istoj valnoj dužini - utopija ili stvarnost?, nav. dj., str. 204. 

22 Usp. HBK, Katekizam Katoličke Cr/c\>e, nav. dj., str. 346. br. 1309. 

s ljubavlju i poštovanjem, s druge strane. Dobro je biti dijaloški otvoren u susretu s 
njima ali nikad na štetu predane nam objave, nego radi njezina što učinkovitijeg 
prenošenja ljudima našega vremena. S razlozima, ma kako oni uvjerljivi bili, danas 
gotovo nećemo nikoga uvjeriti. Ali s dobrotom, ma kako ona nesigurna bila, možemo 
svakoga potaknuti na premišljanje vlastita življenja. 

Nadalje, kršćanski navještaj Boga ne treba se odigravati prvenstveno u 
međusobnom sučeljavanju argumenata, nego u snazi kršćanstva da konkretne životne 
probleme ispuni smislom. Naše zauzimanje bit će nikakvo ako ostane tek na teorijskom 
osporavanju proklamiranih ideja nove duhovnosti. Mi moramo izići iz katedrala i 
crkava i nahranjeni riječju i sakramentima nositi evanđelje, Krista u sva područja 
života i kroz sve dane. Istinitost kršćanstva nije teorijska istina nego susret s onim tko 
je Istina. 

O novoj religioznosti možemo govoriti i kao o surogatu smisla, ali rješenje nije u 
tome da se nova religioznost okarakterizira kao surogat nego jedino u tome da 
kršćanstvo ispuni smisao i životnu prazninu i na taj način surogat učini suvišnim. 
Drugim riječima, kršćanski navještaj Boga nikako se neće mjeriti samo ukazivanjem 
na opasnost nove religioznosti, nego nadasve izvornom snagom nutarnjeg obraćenja i 
ozbiljenja kraljevstva Božjeg . 23 

Naša vjera daje nam sigurnost da mi nismo zapreteni u kolo beskrajnih 
reinkarnacija, da nad nama ne vlada slijepa, samovoljna sudbina, niti smo plod slučaja 
nego da imamo sve razloge za nadu. Stoga je potrebno dopustiti Duhu Svetomu da on 
nosi svoju barku (Crkvu) punim jedrima. A pred snažnim iskustvima Duha Svetoga 
raspi inut će se novodobna sinkretistička duhovnost satkana od sladunjavih mješavina 
različitih tradicija i njihovih glavinjanja po mutnim okultnim, gnostičkim, ezoterijskim 
i inim “lokvama”. Svjesni kako kršćanstvo ne može ništa toliko ugroziti koliko 
nedosljednost njegovih vlastitih članova, uvjereni smo kako Crkva, vođena ljubavlju 
prema svima i svetošću života svojih članova, ponajbolje može odgovoriti na navedeni 
izazov. 


Fra Ivica Jarić 


23 Usp. A. Vučković, nav. dj.. str. 63. 

PAPA IVAN PAVAO II. 

Svi ozbiljni analitičari složit će se s tim da se Ivan Pavao II. 1 ne može zaobići na 
političkoj i vjerskoj sceni u posljednjih dvadeset i pet godina otkada je izabran za 
papu. Oslobođenje od totalitarističkih vladavina i oslobođenje malih naroda ne mogu 
se spominjati, a da se ne čuje za njegov udio u tome. Ratove koji su obilježili XX. st. 
neće nitko spominjati bez njegovih apela za mirno rješenje sukoba. Međureligijski 
dijalog i susreti koje je sazivao, ukazuju daje moguće nadići stoljetna nerazumijevanja 
i razmimoilaženja, kako među kršćanima tako i ostalim religijama. Ivan Pavao II. je 
čovjek koji je stigao u pravi čas, ušao u vrijeme koje gaje trebalo, vrijeme koje je bilo 
željno njega i njegovih poteza koji su mnogo značili i znače za Crkvu i svijet. 

Iznenadna smrt, nakon trideset i tri dana pontifikata Ivana Pavla I. iznenadila je 
cijeli svijet. Nije nam ostavio nikakvu pisanu poruku, smrt ga je stigla naglo i 
neočekivano. Taj tužni događaj za Crkvu dogodio se u rujnu. Trebalo je izabrati novog 
papu koji će Crkvu voditi u teškim vremenima. Konklava se otvorila 14. listopada 
1978., a već 16. listopada vidio se bijeli dim i čuo se usklik ‘’Habemus papam”. Za 
papu je bio izabran Karol Wojtyla, krakovski nadbiskup i kardinal Svete rimske Crkve. 
Kao novi papa koji će naslijediti Ivana I. osjećao se dužan uzeti ime svog prethodnika, 
Ivan Pavao, kako bi mogao nastaviti njegovim stopama i sačuvati uspomenu na njega. 
Nedugo nakon izbora u jednoj propovijedi rekao je: “I što o sebi mogu reći ja, kojeg 
je poslije trideset i tri dana pontifikata Ivana Pavla I. zapalo, iz neobjašnjivih razloga 
Božje Providnosti, poslije njega preuzeti nasljeđe i apostolske obveze na Stolici svetog 
Petra 16. listopada 1978.7 Što bih trebao reći ja, prvi papa koji nije Talijan nakon 455 
godina, pozvan na Rimsku Stolicu? Što imam reći ja, Ivan Pavao II., prvi u povijesti 
Crkve i domovine papa Poljak, papa Slaven?” 2 Na pitanja koja je postavio odgovorio 
je svojim pontifikatom, odgovorio je napornim radom i molitvom. 

Papa je biskup Rima, nasljednik sv. Petra, to je prva i temeljna njegova zadaća. 
Rimskim biskupom postaje “stranac”. Biskup koji stupa na Rimsku stolicu je Poljak. 
Iako nije Rimljanin, postao je Rimljaninom kako sam kaže: “Ako danas mogu reći 
kako se u potpunosti osjećam ‘Rimljaninom’, onda je to zahvaljujući posjetima župama 
tog neobičnog i lijepog grada”. 3 Posjeti župama su mu bili posebno dragi, jer tu se, 
kao biskup Rima, susretao s mjesnom Crkvom, to mu je pomoglo da se što više približi 


1 Znamenke koje govore: za vrijeme svog pontifikata Papa je objavio 14 enciklika, 13 apostolskih pobudnica, 11 
apostolskih konstitucija i 41 apostolsko pismo. Objavio je i tri knjige (objavljene za vrijeme pontifikata): Prijeći prag 
nade (1994.), Dar i otajstvo: uz pedesetu obljetnicu svećeništva (1996) i Rimski triptih (2003). Proglasio je 474 
sveca i 1311 blaženika, održao 8 konzistorija na kojima je imenovao 201 kardinala. Zaredio je 2156 svećenika i 321 
biskupa, a od 1978. sazvao 15 biskupskih sinoda. Imao je preko 1000 općih audijencija, održao 688 službenih 
posjeta i audijencija za vođe država, kao i 212 audijencija i susreta s premijerima raznih zemalja. Na svojim putovanjima 
po svijetu (101 , sto i prvo bilo u Banja Luku). Papa je prešao udaljenost koja je gotovo jednaka trostrukoj udaljenosti 
između Zemlje i Mjeseca. 

2 Ivan Pavao II., Autobiografija, Nakladni zavod Matice hrvatske, Zagreb, 2003., str. 12. 

3 Isto, str. 131. 

životnoj realnosti župnika, svećenika. U svojoj knjizi “Dar i otajstva” Papa donosi 
nekoliko stvari koje svećenici danas moraju znati. U prvom redu odgovara na pitanje 
što znači biti svećenik i kaže, oslanjajući se na 1 Kor 4, 1-2, daje svećenik u prvom 
redu upravitelj Božjih otajstava. Sam upravitelj nije vlasnik dobara, već su mu ta 
dobra predana od vlasnika na upravljanje. Nadalje kaže kako svećenik mora pronalaziti 
iz dana u dan svoj svećenički “danas” u Kristovu “danas”. 4 Kaže kako je današnji 
čovjek žedan Krista, a žeđ pokušava ugasiti kod svećenika, Krista traži u svećenicima. 
Kako mu ga svećenik može pokazati? Svetošću, slavljenjem sakramenata, a posebno 
euharistijom. Euharistija cilja na to da se dogodi susret čovjeka i Krista. Svakom 
svećeniku na prvom mjestu, prioriteti moraju biti siromašni i oni koji žive na rubu 
društva, tu se pokazuje svetost svakog svećenika. Takvima, koji su povjereni 
svećenicima kao dušobrižnicima, oni moraju biti “otac”. 

Karol Wojtyla, postavši papom, bio je spreman na putovanja. Ivan XXIII. je 
naglašavao kako nije dovoljno da papa bude nadahnjivan samo kroz Crkvu, nego je i 
sam dužan nadahnjivati Crkvu. Ivan XXIII. pohodio je svetište Majke Božje u Loretu, 
a kada je Pavao VI. najavio da će poći u Svetu Zemlju, sabornica je to s entuzijazmom 
prihvatila. Kako sam papa Ivan Pavao II. kaže, papinska putovanja je već zatekao pa 
je morao samo nastaviti. Prvo putovanje bilo je u Meksiko na Opći sabor episkopata 
Latinske Amerike i to već u siječnju 1979. Potom je uslijedio posjet rodnoj domovini 
i počeli su stizati različiti pozivi za putovanja. U Crkvi se stvarala nova atmosfera, 
pokazivala se želja da Papa bude prisutniji. S jedne strane Papa je bio spreman na 
putovanja i pastirske pohode, a s druge strane svugdje se javljala želja da papa posjeti 
razne mjesne crkve. 

Ima nešto što posebno leži na srcu papi Ivanu Pavlu II., što je u svojim 
propovijedima govorio na putovanjima, a što mu je i između ostalog obilježilo 
pontifikat. To je ljubav prema Mariji Majci Božjoj, a kroz tu ljubav i odnos progovorio 
je o dostojanstvu žene u apostolskom pismu Mulieris dignitatem (Dostojanstvo žene). 
Nadalje, tu su i mladi za koje se uvijek zalagao, o čemu svjedoče i susreti mladih koji 
su počeli 1985., zalaganje za mir, a tu se na poseban način izdvaja susret u Assizu 
1986. kada je Papa okupio sve predstavnike kršćanskih crkava i poglavare svjetskih 
religija na molitvu za mir, zatim zalaganje za ljudski život, borba protiv abortusa i 
ljubav piema obiteljskoj zajednici. Ovo su samo neki trenutci koji su naglašeni u 
pontifikatu Ivana Pavla II., ali su ujedno i veliki problemi u svijetu. 

Najprije ćemo dotaknuti trenutak koji se odnosi na dostojanstvo žene koje je 
papa Ivan Pavao II. uvijek gledao kroz dostojanstvo Blažene Djevice Marije. U knjizi 
“Prijeći prag nade” papa je upitan o povezanosti Marije Majke Božje i aktualnog 
ženskog pitanja s naglaskom na apostolsko pismo Mulieris dignitatem (Dostojanstvo 
žene). Odgovorio je kratko ali, potpuno. Progovorio je o feminizmu u današnjem 
liberalnom svijetu, koji nastaje kao nedostatak poštovanja dugovanog svakoj ženi. 


'Usp. Ivan Pavao H., Dar i otajstvo. Kršćanska sadašnjost, Zagreb, 1996.. str. 87. 

Upravo tu feminizam nalazi svoje korijene. U današnjem svijetu nema više čuđenja 
pred tajnom ženstvenosti, već je ona prije svega postala predmet užitka . 5 Nadalje, 
Papa naglašava kako je žena iznad svega srce obiteljske zajednice, ali XX. st. bilo je 
puno preokreta pa se tako izokrenulo i poslanje žene. Prirodno poslanje žene kao 
majke dovodi se u sumnju s gledišta koja naglašavaju prava suvremene žene. Obitelj 
je zapostavljena, na profesionalni posao gleda se kao na društveni uspjeh, dok se 
ženina prvotna dužnost smatra kao nekakva zaostalost. To ne znači da se žena ne 
smije baviti javnim radom, već istinski uspjeh žene od društva zahtijeva posebno 
uvažavanje njezinih majčinskih i obiteljskih zadaća, jer su one po vrijednosti iznad 
svih ostalih zadaća i javnih zanimanja, ženin profesionalni rad mora svugdje biti 
tretiran da proistječe iz poziva žene kao supruge i majke u obitelji. Papa kaže:”To je 
velik posao. To je ženski genij ”. 6 

Drugi moment koji je naglašen u pontifikatu pape Ivana Pavla II. jest obitelj. Ona 
je usko povezana sa ženom majkom. Ona je onaj put na kojemu činimo prve korake, 
koji ostaje uvijek poseban i neponovljiv. Na svijet dolazimo u obitelji. Ako u tom 
dolasku i ulasku u svijet obitelj nedostaje, onda je to velik udarac koji ima posljedice 
na cjelokupni život, naglašava Papa. Sama definicija obitelji otkriva njezinu funkciju 
i smisao: obitelj je prva i temeljna ljudska zajednica. Obitelj je okružje ljubavi, a 
život naroda, država i Crkve ovisi o tome je li obitelj bila pravo središte ljubavi. 

Jedna od najvećih pošasti čovječanstva jest nasilno oduzimanje života, a ovdje 
želimo naglasiti zauzimanje Pape za dostojanstvo ljudskog života i zaštitu još nerođene 
djece, želimo naglasiti borbu protiv abortusa, ž ivot je dar i nemamo ga pravo uzalud 
trošiti, a kamoli ga oduzimati drugima koji su nemoćni pred nama, koji se ne mogu 
braniti. Problemi se javljaju kada žena majka zatrudni, a odlučivanje na pobačaj je 
često povezano s društvenim i ekonomskim stanjem. ‘’Zar dijete dolazi samo uzimati, 
a ne i davati?” 7 Dijete je dar za obitelj. Da bismo napravili korak naprijed, potrebno 
je promijeniti odnos prema nerođenom djetetu, čak ako se ono pojavilo ‘ ’neočekivano” 
- ono nikad nije ni uljez ni agresor. Čovjek ima pravo na život, a to znači da ima 
pravo na rođenje, pa onda pravo na postojanje sve do prirodne smrti: ‘’Dok živim, 
imam pravo živjeti ”. 8 Unatoč velikom protivljenju Pape i cjelokupne Katoličke crkve 
u mnogim zemljama abortus je legaliziran. Papa naglašava da legalizacija abortusa 
nije ništa drugo, nego ovlast dana odraslom čovjeku da može nerođenog čovjeka lišiti 
života, ubiti. To je kršenje pete Božje zapovijedi, jer čovjek daje sebi za pravo oduzimati 
život. Nijedan ljudski zakonodavac ne može dakle reći: smiješ ubiti, imaš pravo ubijati, 
ili čak - dužan si ubijati . 9 S ovim i ovakvim zakonima pravo na život uskraćeno je 


5 Ivan Pavao II., Autobiografija, Nakladni zavod Matice hrvatske, Zagreb 2003. str. 159. 

6 Isto, str. 1 60. 

7 Isto, str. 161. 

8 Isto, str. 163. 

9 Usp. isto, str. 164. 

nerođenim ljudima. Papa je svjestan daje ovo rak svijeta, rak koji izjeda ljudski rod i 
uništava obitelji. Oni koji naprave abortus ne ubijaju smo nerođeno dijete nego i 
savjest, naglašava Papa. 

Na dan pontifikalnog ustoličenja 22. listopada 1978. Papa je poručio mladima: 
”Vi ste nada Crkve i svijeta - vi ste moja nada!” Uvijek se veselio susretu s mladima 
jer je u mladima vidio snagu za budućnost. Papa se uvijek spominje svoje rodne Poljske 
pa tako i u ovom kontekstu spominje varšavski ustanak 1944., u kojemu mladi nisu 
štedjeli sebe nadajući se boljoj budućnosti. Mladi mu daju snagu da i u starosti može 
raditi i pohoditi Crkvu na svojim pastirskim pohodima, a i sam kaže kroz poslovicu: 
‘ ’S kim si, takav si”. Papa je mlade zavolio još u dušobrižničkoj službi, kada se posvetio 
prije svega radu s mladima. Svoju ljubav nije izostavio, kako nam i sam svjedoči, na 
svakom svom putovanju i susretima mladih koji se održavaju od ‘85., a ni kada je 
izabran za Papu. Gdje god da dođe traži mlade i mladi traže njega. No, u biti ne traže 
mladi njega! Traže Krista... kaže Papa. 

Mnogo toga moglo bi se još pisati o našem papi, ima mnogo sjemenja koja je 
posijao na njivi Božjoj, a koja daju plodove. Za nas Hrvate važna je jedna činjenica 
koja nas je posebno povezala s Ivanom Pavlom II. i Svetom Stolicom, a to je, nažalost, 
nesretni Domovinski rat. Papa naglašava kako se rat najprije rađa u srcu, jer upravo 
čovjek ubija, a ne njegov mač ili, kao danas, njegove rakete i ino oružje. Molitve za 
mir, koje su samo kap u moru oko nastojanja za mir Ivana Pavla II., ali su kruna tog 
nastojanja, znače otvoriti ljudsko srce kako bi ga mogla ispuniti obnoviteljska Božja 
moć, naglasio je Papa. I nadodaje: ‘ ’Mir će biti kratkotrajan i iluzoran kad god izostane 
istinska preobrazba srca”. Znamo, jer smo i sami osjetili, što je to rat, a što je mir. U 
ratu svatko traži ruku pomoći, traži oslonac, a mi smo ga imali u Papi. ”Naše je rane 
liječio uljem Evanđelja«, kazao je želimirPuljić, biskup dubrovački. Javnost, mislim 
posebno na hrvatsku, slabo je bila informirana kako i koliko se Papa zalagao za nas za 
vrijeme preokreta i pada komunističke ideologije. I sam sam se iznenadio pročitavši 
podatak u knjizi koju je priredio fra Velimir Blažević, a knjiga je naslovljena «Služenje 
miru» s podnaslovom «Ivan Pavao II. i Sveta Stolica za mir u Hrvatskoj i Bosni i 
Hercegovini«, koja sadržava mnoštvo istupa Pape, Svete Stolice i izaslanika i 
predstavnika Svete Stolice za mir u Hrvatskoj i Bosni i Hercegovini u razdoblju od 
199 1 .-1994. Autoru navedene knjige je bila želja da upoznajavnost kolika je povezanost 
Pape i Svete Stolice s hrvatskim narodom, i koliko nam je bio blizu onda kada je bilo 
najpotrebnije. Radi lakšeg pregleda prikazat ćemo zbir važnijih istupa Pape i Svete 
Stolice u razdoblju od 1991.-1995.; a to je 308 javnih istupa za mir u Hrvatskoj i 
Bosni i Hercegovini. Ovoj brojci dodajmo još i tri pastoralna pohoda u razmaku od 
osam godina i što više nadodavati i naglašavati o povezanosti Pape i Svete Stolice s 
hrvatskim narodom. 

Sva tri posjeta od neizmjerne su važnosti za hrvatski narod, a posebno prvi, koji 
se dogodio od 10. do 11. rujna 1994. Tada, još u vrijeme nezacijeljenih rana uvjetovanih 

ratnim strahotama, njegov dolazak bio je kao ‘’melem na ranu”, došao je s geslom: 
‘’Papa je s vama!” Što je tada, a i sada, značio Papin posjet, naglasio je hrvatski 
predsjednik dr. Franjo Tuđman riječima: ‘ ’Hrvatska Papin posjet ponajprije doživljava 
kao dolazak apostola mira i donositelja utjehe... svim ljudima i narodima što pate i 
stradavaju zbog nepravde i nasilja”. 10 Predsjednik je naglasio važnost Papina glasa, 
koji je ustao u obranu napadnutog hrvatskog naroda i koji je svojim glasom probudio 
svijest Europe. 

4 ’ Danas sam ovdje u zemlji Hrvata, kao goloruki hodočasnik evanđelja”, kazao 
je Sveti Otac u uvodnom govoru. I što nadodati ovome? Treba samo svatko za sebe 
iščitavati navještaj ljubavi, mira i praštanja. Poznaje papa naše potrebe, i kaže: ‘ ’ Imajte 
hrabrosti oprostiti i prihvatiti bližnjega...”. 

Drugi pastirski pohod bio je osamdeset i četvrto putovanje izvan granica Italije, a 
trajao je od 2. - 4. listopada 1 998. Ovaj pohod bit će u našim srcima posebno obilježen 
budući se dogodilo ono što je hrvatski narod dugo čekao, a to je beatifikacija kardinala 
Alojzija Stepinca. Ova beatifikacija uz vjersku, imala je i nacionalnu važnost. Kardinal 
Stepinac je bio žrtva dviju ideologija prve polovice XX. st., ideologija bez Boga, 
nacizma i komunizma. Bio je pastir hrvatskog naroda u to vrijeme, a njegovom 
beatifikacijom odalo se priznanje istini i njezinoj žrtvi pred poviješću ali i sadašnjošću. 
Uz ovo priznanje hrvatskom velikanu i hrvatskom narodu tadašnji nadbiskup 
zagrebački, a sada kard. msgr. Josip Bozanić naglasio je kako je Papa znak Božje 
blizine svijetu, čime je želio naglasiti važnost posjeta i važnost samog Pape, njegove 
prisutnosti i blizine u Crkvi. Kako je Papa doživljavao i ovaj posjet može se vrlo 
lyepo pročitati iz gesla s kojim je došao: ‘’Bit ćete mi svjedoci!” Stoje točno želio 
kazati ovim geslom? To možemo pročitati odmah u uvodnom govoru kada kaže: ‘ ’Danas 
dolazim kao hodočasnik evanđelja slijedeći stope prvih svjedoka vjere”, a na umuje 
imao pastire i vjernike od prvih stoljeća kršćanstva. I on je naglasio kako se u osobi 
kardinala Stepinca objedinjuje tragedija 4 ’koja je pogodila hrvatsko pučanstvo i Europu 
tijekom XX. st., obilježena trima velikim zlima: fašizmom, nacizmom i komunizmom”. 

Svojim geslom ‘’Bit ćete mi svjedoci” Papa je u Solinu pozvao svakog da bude 
svjedok u svojoj sredini, djelotvorno svjedočeći Krista. 

Da zaključimo, ova dva pastirska pohoda razlikuju se od trećeg jer su se dogodili 
u određenim povijesnim prilikama. Zapitajmo se što nam je Papa poručio, na što nas 
je pozvao i što nam je donio? Odgovor nalazimo u njegovim govorima izrečenim 
tijekom boravka među nama. Pozvao nas je na etičko - moralnu obnovu društva koja 
se treba temeljiti na evanđeoskim načelima ljubavi, mira, međusobne solidarnosti, što 
uključuje ekumenski i međureligijski dijalog, a sve to za boljitak čitavog hrvatskog 
naroda, države i svih njezinih građana. * 11 

10 K. Rukavina, Hrvati Papi - Papa Hrvatima, u Ivan Šestak (uredio) Obnovljeni život, Zagreb 2003., LVIII, br. 4., str. 
248. 

11 Isto, str. 262. 

Treći posjet Svetog Oca Hrvatskoj bio je više nego veliki znak, više od velike 
ljubavi, bio je to pravi bratski posjet, posjet u kojemu je cijela Hrvatska postala jedno 
srce za Papu, ujedno to je bilo i 100. jubilarno Papino putovanje. 

Ivan Devčić, nadbiskup i metropolit riječki, kaže: ‘ ’ Vrijeme se zgusnulo u trenutak 
i spojilo s vječnošću. Sveti nas je Otac zbližio i povezao. Zajedništvo koje smo otkrili 
uz njegovu pomoć najveća je vrijednost koju nam je ostavio i povjerio na čuvanje i 
njegovanje”. Zahvalni smo mu i na dam nove blaženice Marije Propetog Isusa Petković, 
prve blaženice iz Hrvatske. 

Posjet Slavoniji (Osijek i Đakovo) lijepo je i jezgrovito prokomentirao Marin 
Srakić, biskup đakovački i srijemski, riječima: ‘’Bio je to dan što nam ga načini 
Gospodin. ” 

Zadnja etapa ovog posjeta bio je Zadar, gdje se očekivala ona poruka koja će 
odjeknuti. Tako je i bilo. Puk je pokazao svu svoju ljubav prema Svetom Ocu. Otvorio 
je svoje srce a Papa je uzvraćao toplim i ohrabrujućim riječima utjehe i ljubavi. 

Završimo ovaj kratki prikaz, koji je zaista kratak jer Papa zaslužuje stranice i 
stranice. Papinim riječima koje je izrekao u oproštajnom govoru zahvale na odlasku 
iz Hrvatske 9. lipnja 2003. u Zadru. 

Hvala tebi, ljubljeni puče hrvatski, koji si me dočekao raširenih ruku i srca 
otvorena po ulicama Dalmacije, Kvarnera, Slavonije. Sjećam se tvojih patnja 
uzrokovanih ratom, što su još uvijek vidljive na tvom licu i što se odražavaju na tvom 
životu i blizu sam svima koji podnose tragične posljedice rata. Poznata mije međutim 
tvoja snaga, tvoja hrabrost i tvoje ufanje... zemljo hrvatska, Bog te blagoslovio.” 


Fra Mijo Šabić 

HOMOSEKSUALNOST S KATOLIČKOGA GLEDIŠTA 

Uvod 

O homoseksualnosti je teško govoriti bez predrasuda. Ona je uvijek pratila 
čovječanstvo kao jedna od njegovih sjena i nepoznanica. U povijesti je bila različito 
vrednovana ovisno o kulturi i ideologiji koje su je poticale ili zabranjivale. Sustavno 
znanstveno proučavanje tog fenomena započeto je u 19. stoljeću, ali za empiričke 
znanosti homoseksualnost je do danas ostala u velikoj mjeri nepoznanica. 

Homoseksualnost je danas više nego ikad u središtu pozornosti. Zapadna kultura 
promiče osobna prava svakog čovjeka, a to potiče i homoseksualne osobe na traženje 
društvenog priznanja svoga stanja. Potrebno se čuvati površnog pristupa u kojem je 
neki bez sustezanja osuđuju, a drugi brane kao normalnu činjenicu. Ozbiljan pristup 
zahtijeva otkrivanje uzroka same pojave, a oni su često različite naravi. Kako bi 
moralno vrednovanje bilo ispravno, potrebno je uvažiti i znanstvene činjenice. 1 Znanost 
se danas pita je li klasično stajalište prema kojemu je homoseksualnost psihoseksualna 
anomalija istinito. I Crkva koja je homoseksualnost uvijek smatrala objektivnim i 
teškim neredom je prisiljena ponovno promisliti svoj nauk. Naime, prošla su vremena 
kad se smatralo da homoseksualne radnje proizlaze iz naročite zloće i opiranja Bogu. 
Danas se mnogo zna o uzrocima tih psihičkih smetnji i o prisilama kojima su dotične 
osobe izložene. Zato se Crkva počela ozbiljnije baviti tim fenomenom i o tome izdaje 
pastoralne i moralne upute. Kako bi to djelovanje bilo uspješno, Katolička crkva mora 
postati svjesna svojih propusta i pogrešaka u prošlosti. Dosad je odgovor velikog 
broja svećenika bio šutnja i koncentriranje na druge teme. Oni pozivaju homoseksualce 
na suradnju, ali ne otvaraju to osjetljivo pitanje, čime ih ostavljaju mirne u pogledu 
njihova životna stila. Razlog šutnje je i strah da zbog jasna učenja ne bi izgubili mnoge 
ljude. Ali, tako se ni jedna takva osoba neće doista upustiti u nasljedovanje Krista. 
Njihov duhovni život ostat će isti, a nužna je promjena i odluka da će nastojati živjeti 
uzdržljivo. Propust Katoličke crkve očituje se i u tome, što unatoč širini njezina 
socijalnog djelovanja za ljude sa smetnjama u njihovu spolnu identitetu, u Europi 
nema ni jedne katoličke ustanove kojoj bi se mogli obratiti. A onaj tko se s problemom 
svoje homoseksualnosti i obrati nekoj katoličkoj ustanovi ili svećeniku uglavnom će 
naići na dvije vrste reakcija. Jedni o homoseksualnosti znaju samo daje Crkva smatra 
grijehom pa im sukladno tome savjetuju da se ispovjede i da to više ne čine. Drugi su 
prihvatili ideologiju gay - pokreta i preradili je kršćanskim elementima. Smatraju 
kako je u tome Crkva zaobilazila važan slučaj ljudskih prava te vjeruju da se trebaju 
boriti za priznavanje prava homoseksualaca. Gorljivo tumače daje svaka predrasuda 
naspram homoseksualaca neprihvatljiva, a takvim onda smatraju i autentičan katolički 


1 Usp. V. Valjan, Moral spolnosti, braka i obitelji. Svjetlo riječi, Sarajevo 2002., str. 156. 

nauk o toj temi. Pri tome, obje te skupine ljude s homoseksualnim sklonostima ostavljaju 
na svoj način samima: prvi prelaze preko patnji tih svojih bližnjih i ne znaju kako im 
mogu pomoći, a drugi im oduzimaju mogućnost izlaska iz homoseksualnog načina 
života te ih osuđuju na samoću s njihovim problemima . 2 

Put Crkve je upravo nešto treće - put pastorala homoseksualnih osoba koji se 
temelji na autentičnom crkvenom nauku i spoznajama proizašlim iz psihologije. Danas 
je još uvijek provokativna teza po kojoj je Katolička crkva najbolja odvjetnica 
homoseksualaca, a postat će istinitom u onoj mjeri koliko katolici ispune svoju zadaću. 

Pojam i vrste homoseksualnosti 

Pojam homoseksualnost u prijevodu znači istospolnost, a prema znanstvenoj 
literaturi označava isključivu ili vrlo dominantu erotsku i afektivnu privlačnost odrasle 
osobe prema osobama istog spola te koje uključuje, ali ne nužno, i homoseksualne 
odnose. Dakle, homoseksualna osoba nije samo ona koja se upušta u homoseksualne 
aktivnosti, nego i ona koja prema takvim činima osjeća sklonost i potrebu bez obzira 
vrši li ih ili ne. Svi homoseksualci ne žive svoju homoseksualnu aktivnost jednako. 
Treba jasno razlikovati homoseksualnu orijentaciju ili sklonost (intenzivni osjećaj 
koji je dio psihostrukture homoseksualne osobe, a usmjerenje na osobe istog spola) 
od homoseksualnog ponašanja (vršenje homoseksualnih odnosa s osobama istog spola). 
Nekoliko je oblika homoseksualnosti, a u grubo ih možemo podijeliti na tri osnovna. 
Prva je razvojna homoseksualnost i prolazna je, a pokazuje se za vrijeme puberteta 
kao posljedica straha i nesigurnosti u ophođenju s osobama istog spola. Druga je 
prigodna, a može biti izazvana duljim boravljenjem s osobama istog spola, 
osamljenošću. Promjenom ambijenta brzo se nadilazi jer je plod socijalnih 
uvjetovanosti. Treća je konstitutivna homoseksualnost, a ostvaruje se kad duševno i 
tjelesno odrasle osobe koje žive u normalnim okolnostima pokazuju posebnu 
homoseksualnu sklonost prema osobama istog spola. Ta sklonost može biti toliko 
jaka da osoba i ne pomišlja na drugi spol, a može joj biti i odvratan. U ovom slučaju 
riječ je o pravoj stalnoj i isključivoj homoseksualnosti koja može imati različite 
stupnjeve i dubine . 3 

Proširenost i način života homoseksualnih osoba 


U mnogim zemljama obavljana su brojna istraživanja o proširenosti i načinu života 
homoseksualnih osoba. Statistički rezultati se znaju dosta razlikovati pa ih valja više 
uzeti kao indikator, a manje kao siguran pokazatelj činjeničnog stanja. Sam postotak 
homoseksualaca je teško točno utvrditi, većina statistika dolazi do rezultata da se radi 

- Usp. A. Laun, Homoseksualnost s katoličkoga gledišta , Verbum, Split 2003., str. 6. - 18. 

Usp. L. Tomašević, fenomenologija i moralna prosudba homoseksualnosti , u: CUS 38(2003.) 2, str. 245. - 247 

o približno 10% stanovništva. Samo je mali broj homoseksualnih osoba isključivo 
homoseksualno aktivan, što znači da je 92% aktivnih homoseksualaca u svojoj 
seksualnoj aktivnosti ustvari biseksualno. Mnoge homoseksualne osobe često mijenjaju 
partnera na što ih navode različiti razlozi. Većina upitanih homoseksualaca promijenilo 
je najmanje između 100 i 500 partnera. Između trećine i polovine homoseksualaca 
živi kao homoseksualni par, ali ti parovi su prilično nestabilni i kratka vijeka - u 
prosjeku traju oko 3 godine. Razlozi za to su uglavnom: osuda društva, nedostatak 
legalnog zakonodavstva, psiho-seksualna struktura osobe kojoj nedostaje seksualna 
naravna nadopuna, narcisoidnost homoseksualne osobe jer se drugoga prihvaća u 
funkciji sebe i svojih osjećaj no-seksualnih potreba. 

Homoseksualnost u prošlosti i danas 

Proširenost i intenzitet homoseksualnog ponašanja redovito ovisi o tipu kulture i 
ideologije koja u njoj prevladava. Na osobit način homoseksualnost je bila proširena 
u kulturama koje se nalaze u moralnoj dekadenciji. 5 Homoseksualnost je za povijesnog 
kršćanstva smatrana kao objektivni moralni nered i grijeh. Unatoč raširenom vjerovanju 
o predvodničkoj ulozi Crkve u proganjanju homoseksualaca, ona se protivila 
kriminalizaciji homoseksualnosti. Međutim, u tom povijesnom razdoblju 
homoseksualne osobe bile su omalovažavane i ignorirane, držane kao nemoralne i 
pokvarene. Većina europskih država sankcionirala je takvo ponašanje. Kazne su osobito 
bile teške u razdoblju nacizma i Staljinovog komunističkog režima. Sredinom 
dvadesetog stoljeća s profiliranjem gay-potkulture situacija se promijenila, a 
sedamdesetih godina se razvija i pokret za gay-oslobođenje čijem su uspjehu značajno 
doprinijeli mediji. 6 Homoseksualne osobe se udružuju s ciljem da se bolje ostvare te 
da brane svoja prava na različitost i poštovanje. Seksualna orijentacija se od tada 
promiče kao pravo na vlastiti identitet koji nikoga ne ugrožava. U posljednje vrijeme, 
osobito pod pritiskom raznih homoseksualnih pokreta i organizacija, u javnosti i u 
državnim ustanovama se mnogo raspravlja o legaliziranju homoseksualnog ponašanja 
među odraslima 7 o čemu se i u Hrvatskoj vodi saborska rasprava. Ipak, u većini 
europskih zemalja homoseksualnost se još uvijek tretira kao zločin osobito ako se 
događa s maloljetnicima. 

Društvena promjena svijesti u Europi u pogledu homoseksualnih problema 
najizraženija je u rezoluciji Europskog parlamenta od 8. 2. 1994. kojom se potiču 
države članice da homoseksualnim parovima otvore sve pravne odredbe kao za 
heteroseksualne parove te da uvedu mjere i kampanje za suzbijanje svakog oblika 
socijalne diskriminacije u suradnji s nacionalnim gay i lezbijskim organizacijama. Pri 


5 Usp. Isto, str. 223. - 226. 

6 Usp. L. Tomašević, nav. dj., str. 249. - 226. 

7 U Nizozemskoj je 2002. g. ozakonjen homoseksualni brak koji je po pravima izjednačen s heteroseksualnim. 

tome se kao diskriminacija na osnovi seksualnog usmjerenja među ostalim utvrđuje 
uskraćivanje prava na sklapanje braka i usvajanja djece, terapijski pristup mladeži s 
homoseksualnim usmjerenjem s ciljem promjene njihovog seksualnog usmjerenja, 
potiskivanje homoseksualnih radnji na izdržavanju zatvorske kazne (?!)... Mišljenje 
mnogih ljudi danas je promijenjeno; biti «tolerantan» stvar je dobrih manira što u 
stvari znači prihvaćanje osnovnih načela gay-pokreta. Tzv. gay-lobi je iznimno aktivan 
u mnogim zemljama. U medijima su homoseksualci odavno postali normalnom 
pojavom, a Internet se stavlja u službu promicanja homoseksualnosti. Tako se na web 
- stranicama njemačke Savezne centrale za zdravstveno prosvjećivanje mladima 
objašnjava da «nema razlike između onoga što u krevetu rade homoseksulaci i 
heteroseksualci» te da se «nažalost još uvijek u društvu normalnim smatra odnos 
muškarac - žena». 

Homoseksualni pokret brzo se uvukao i u crkvene krugove, čak i u katoličke. 
Tome pomažu dvije ideje. Prva je uvjerenje da su homoseksualci ugrožena manjina 
čija ljudska prava često krši sama Crkva dok je sam Isus stajao na stranu potlačenih. 
Druga predstavlja mišljenje kako se ovdje radi o sljedećoj etapi borbe za seksualnu 
ljubav: prije se seksualna ljubav dozvoljavala jedino u vidu prokreacije, a sada kada 
je prepoznata njezina vrijednost, to se pravo treba primijeniti i na homoseksualce. 
Ako je seksualno sjedinjenje samo izričaj ljubavi a rađanje sporedni element, onda ni 
neplodnost takvog odnosa i njegova protivnost biološkom smislu više nisu tako 
značajni. 

Prodor gay-ideologije je osobito značajan u Evangeličkoj i Anglikanskoj Crkvi, a 
i u Katoličkoj crkvi očiti su znakovi krize. Mnogi poznati teolozi zahtijevaju priznavanje 
istospolne ljubavi čime su u suprotnosti sa službenim naučavanjem Crkve i stvaraju 
pomutnju u pogledu pravog stava kojeg Katolička crkva ima o tome. 

Gay - ideologija i njezin katolički oblik 

U gay-ideologiji istospolna sklonost se prikazuje kao urođena, a budući da se 
smatra varijantom stvaranja zaključuje se da ju je Bog htio i daje dobra. To je urođena 
sklonost pa se nikog ne može zavesti nego samo navesti na javno priznanje vlastite 
homoseksualnosti. U tom smislu i pokušaji terapije su neučinkoviti i vrsta su nasilja 
nađ takvom osobom. Iako neplodna, homoseksualna ljubav je Božji dar pa se svaka 
negativna ocjena — poput «nered», «anomalija», «bolest» tumači kao pogrešna te 
uključuje povredu i diskriminaciju tih ljudi. Homoseksualni način života, življen u 
ljubavi, u svemu je jednak heteroseksualnom, stoga se trebaju ukinuti zakoni koji 
onemogućuju tu jednakost. 

Crkveni zastupnici gay-pokreta preuzeli su ovu doktrinu i preveli je u kršćansku 
terminologiju. Prema njima konstitutivna homoseksualnost je varijanta stvaranja koju 

je Bog htio i zato se srž nepravde prema homoseksualcima sastoji u vrednovanju 
njihovog seksualnog ponašanja kao grijeha. Zbog svoje krutosti Crkva ne može 
odgovoriti na zahtjeve društva koje se dinamički razvija pa se kao alternativa predlaže 
model autonomne etike koji proizlazi iz savjesti i orijentira se na iskustvu. To znači da 
se zadane norme više ne preuzimaju bez preispitivanja, nego se ispituju prema kriteriju 
individualne i socijalne «prokušanosti» u iskustvu. U kontekstu govora o ljudskom 
pravu na seksualno samoodređenje smatraju da onaj tko odbacuje homoseksualnu 
sklonost, odbacuje i osobu čijem biću pripada ta sklonost. Priznaje se da u Bibliji 
progovara jedan drugačiji govor, ali se tumači kao plod vremenske uvjetovanosti. 

Nauk Katoličke Crkve o homoseksualnosti 

S obzirom na stavove crkvenog učitelj stva izražene u Deklaraciji Persona humana 
(1975.) za katolika ne može biti sumnje da homoseksualna sklonost, mada nije grijeh, 
jest zlo jer čovjeku zatvara vrata normalnog bračnog života i opterećuje ga kao mogući 
poticaj na grijeh. Homoseksualno ponašanje objektivno jest grijeh jer uključuje 
poremećen odnos s ljudima i Bogom. Naglašeno je da sam čovjek, kakvo god bilo 
njegovo seksualno usmjerenje, posjeduje neuništivo dostojanstvo koje mu je Bog dao 
i kao takav vrijeđanje ljubavi. Danas je to lakše priznati nego u ranijim vremenima 
jer je sada jasno da u pravilu homoseksualna osoba nije svojevoljno odabrala svoju 
sklonost, a njezini homoseksualni čini često su podložni ovisničkim prisilama. Kršćani 
ljude s istospolnim sklonostima ne reduciraju na tu njihovu sklonost, nego ih prihvaćaju 
u bratskoj ljubavi kao i svakog drugog čovjeka jer nema osobe koja nije nečim 
opterećena. U prošlosti nije uvijek bilo tako. S homoseksualcima se osobito loše 
postupalo u vrijeme nacionalsocijalizma u koncetracionim logorima u čemu je i dosta 
kršćana imalo nemalu sukrivnju. Neki su homoseksualne čine smatrali najtežim od 
svih grijeha. Na takvo poimanje utjecalo je jednostrano čitanje biblijskih tekstova. 
Tako se propast Sodome i Gomore vezala samo uz homoseksualne grijehe, ali ne i uz 
ostatak njihovog nemoralnog života. Zbog svega toga potrebno je čišćenje svijesti 
naspram ljudi s istospolnim sklonostima, a uključuje znanstveno preispitivanje 
značajnih osoba u Crkvi i njihovih povijesno uvjetovanih prosudbi. Pri tome 
mjerodavne moraju biti samo istina i ljubav. 8 

Uzroci homoseksualnosti 

Poznavanje uzroka homoseksualnog ponašanja je važno jer pomaže što boljoj 
terapiji, moralnoj prosudbi i pastoralnim smjernicama tog fenomena. Zna se da ti 
uzroci mogu biti različiti, ali do danas se nije donijelo zadovoljavajuće nepobitno 
tumačenje ljudske homoseksualnosti. Temeljno je pitanje je li ta sklonost urođena ili 

8 Usp. Isto, str. 47. - 52. 

stečena. Autori su tu podijeljeni u odgovorima, ali većina se jednodušno slaže u tezi 
daje homoseksualnost istovremeno plod raznovrsnih čimbenika koji variraju od osobe 
do osobe. Ti čimbenici su biološke, psihološke i društvene naravi. Uzrocima biološke 
naravi uglavnom se pokušava odgovoriti na pitanja nasljednosti, genske uvjetovanosti 
i utjecaja hormona na homoseksualnu sklonost. Istraživanja na jednojajčanim 
blizancima nisu dokazala da se homoseksualna sklonost nasljeđuje niti je znanstveno 
utvrđeno daje homoseksualnost urođena, a utjecaj hormona ne može biti odlučujući 
jer ljudsko ponašanje više ovisi o mozgu, kulturi i odgoju nego o hormonima. Među 
najvažnije psihološke uzroke homoseksualnosti ubraja se loša seksualna identifikacija 
zbog poremećenog odnosa s roditeljima, pogrešan odgoj djeteta, neuroze, napeti odnosi 
među roditeljima, pogrešan moralizam. Razni društveni činitelji također utječu na 
nastanak homoseksualnosti. Veliki gradovi su osobito prikladni za njezino širenje zbog 
velike seksualne pseudokulture, zatim društva u kojima je žena potisnuta, sve slobodnija 
i perverznija erotska literatura, filmovi, pornografija, hedonističko društvo koje 
seksualnost shvaća kao potrošnu robu, isticanje prava na seksualni užitak, privatizacija 
seksualnosti ... 9 

U pitanju uzroka homoseksualnosti odgovor vjere je jedna stvar a znanosti druga, 
ali se međusobno ne isključuju. Pavao u Poslanici Rimljanima opisuje homoseksualnost 
kao posljedicu otpada od Boga. Ona je zapravo posljedica Božjeg gnjeva koji nastaje 
zhog grcšnosti čovječanstva koje ignorira Božju volju. Tako Pavao izokreće uzrok i 
posljedicu: moralna perverzija je rezultat Božjeg gnjeva, a ne razlog za nj. Ne može 
zaključiti daje svaki čovjek s istospolnim sklonostima veći grešnik od drugih, one 
jesu posljedica grijeha, ali ne posljedica grijeha toga pojedinog čovjeka koji ta nagnuća 
otkriva u sebi. Ne stoji argument da Pavao unatoč svom poznavanju grčkog svijeta s 
njegovom praksom homoseksualnih i pedofilskih odnosa nije poznavao razliku između 
homoseksualnih radnji i sklonosti, odnosno ljudskih i apersonalnih homoseksualnih 
odnosa. Stoga i dalje vrijedi kako je tumačenje homoseksualnih sklonosti kao Božjeg 
dara u potpunoj suprotnosti s biblijskim učenjem. Osim ovoga meta-empirijskog 
tumačenja uzroka homoseksualnosti grijehom, Crkva nema vlastito mišljenje o 
podrijetlu istospolne sklonosti čovjeka. U tome pitanju ona je ovisna o znanosti . 10 

Postoji li homoseksualni identitet ? 

Teza daje homoseksualnost «predispozicija» i bitan dio identiteta homoseksualne 
osobe predstavlja temeljnu dogmu gay-ideologijc. Time se želi dokazati da tako treba 
biti jer je to legitimna varijanta ljudskog bitka. Sama ideja izlječenja je nepravedna 
jer se njome ide protiv «naravi» homoseksualne osobe. Ovim se tezama kritičare dovelo 
u poziciju da ih se više ne doživljava kao borce protiv određenog načina ponašanja, 
nego kao napadače na prava homoseksualnih građana. Katolička Crkva na to odgovara 


9 Usp. P. Šolić, nav. dj., str. 234. - 239. 

10 Usp. A. Laun, nav.dj., str. 57. - 60. 

da čak i kad bi homoseksualnost bila urođena, zaključci koje gay-pokret iz toga izvodi 
nisu u skladu s istinom. Naime, ne može se smatrati daje istospolna seksualna sklonost 
u slučaju urođenosti ipso facto «Bogom dana» inačica stvaranja. Iz činjenice da je 
nešto takvo kakvo jest, ne može se zaključiti da je dobro i vrijedno, inače bismo 
takvom morali smatrati i svaku ma koliko tešku hendikepiranost. Zaključak kako život 
u skladu s tom sklonošću nije grijeh, zato jer je urođena, također, nije ispravan jer 
bismo i iz urođenog nagona k agresivnosti morali zaključiti daje ubijanje dopušteno. 
Poznato je da se ovisnost o alkoholu može naslijediti, ali ne može se zbog toga pijanstvo 
tumačiti kao nešto što je Bog htio. Ni tvrdnja da je naslijeđena homoseksualnost 
neizlječiva ne stoji, jer iako se do danas ne mogu uistinu izliječiti nasljedne bolesti, 
kod nekih se u velikoj mjeri mogu ukloniti i ublažiti posljedice. Nasljednost 
homoseksualnosti i nije znanstveno dokazana, a kad bi i bila nasljedna broj 
homoseksualaca bi se morao trajno smanjivati jer se homoseksualne predispozicije 
ne bi mogle prenositi, a u tom slučaju teško je objasniti jake uspone i padove broja 
homoseksualaca u određenim povijesnim periodima pojedinih naroda. 

«Bolest» ili varijanta manjine? 

Pitanje zašto u čovjekovu bit spada heteroseksualni, a ne homoseksualni nagon 
je filozofske i teološke naravi pa se odgovor može dati samo na tim razinama. Polazište 
da se homoseksualno usmjerenje proglasi abnormalnim jest činjenica da je čitava 
ljudska anatomija i psihologija oblikovana u smjeru razmnožavanja pa je prema tome 
prirodni objekt seksualnosti drugi spol. Homoseksualne osobe ne odgovaraju jedna 
drugoj ni s obzirom na anatomski, ni biološki smisao seksualnosti niti seksualni ljubavni 
govor tijela. 

Znanstveni autoriteti u raspravi o pitanju je li homoseksualnost bolest ili nije 
navode odluku Američkoga psihijatrijskog društva iz 1973. da se homoseksualnost 
briše iz popisa psihičkih oboljenja. Ali istodobno je uvedena nova kategorija 
«homoseksualno ja - sintono usmjerenje» čime je homoseksualnost na mala vrata 
ipak uvrštena u niz psihičkih poremećaja. Svjedoci stava daje homoseksualnost bolest 
su i sami homoseksualci koji govore o svojoj patnji, tako bivši homoseksualci optužuju 
Američko psihijatrijsko društvo zbog «politički korektne znanosti» tražeći 
«objašnjenje» za promjenu seksualnog usmjerenja 20000 ljudi. Zanimljivo je i daje 
upravo definicija homoseksualnosti kao bolesti 1900. bila odlučujući argument za 
njezino izuzimanje od kazne. 

Čvrst argument da je homoseksualnost bolest jest i činjenica da u odnosu na 
heteroseksualce, homoseksualci češće pate od zaraznog hepatitisa, raka jetre i debelog 
crijeva, probavnih teškoća, smetnji u imunološkom sustavu i depresija povezanih s 
povećanom stopom samoubojstva. Posljedica toga je i smanjenje očekivane životne 
dobi za oko 25 - 30 godina u odnosu na heteroseksualno stanovništvo." Još jedan 


Usp. Isto, str. 61. - 73. 

zabrinjavajući aspekt jest i taj što su homoseksualci, statistički gledano, trostruko 
češće pedofilni od heteroseksualnih muškaraca. Moramo se zapitati neće li 
normaliziranje homoseksualnosti otvoriti put ka normaliziranju svakog oblika 
seksualnosti (npr. pedofilije), potkrijepljeno onim istim argumentima koji 
homoseksualnost žele prikazati kao normalnu. 

Je li homoseksualnost izlječiva? 

Ideja da je homoseksualnost izlječiva i da je se može liječiti kod mnogih ljudi 
izaziva revolt. Naime, onome tko u homoseksualnosti vidi samo inačicu stvaranja 
pokušaj terapije mora izgledati kao pokušaj amputacije zdravog uda pa je stoga 
nemoralan. I rezolucija Europskog parlamenta karakteri ziranje homoseksualnih radnji 
kao nemoralnih navodi kao oblik seksualne diskriminacije. Za onoga tko 
homoseksualnost smatra protunaravnim i na neki način bolesnim logično je razmišljati 
o liječenju. Ako je točno da se seksualno usmjerenje nekog čovjeka može formirati i 
uslijed vanjskih utjecaja, posebno u djetinjstvu, za roditelje to znači da njihovi postupci 
prema djeci mogu pospješiti homoseksualni razvoj, dok ispravno ponašanje djeluje 
preventivno i smanjuje mogućnost homoseksualnog razvoja. Nastanku te sklonosti 
doprinose mnogi čimbenici koje nije lako odrediti pa treba pomno razlikovati uzrok 
od krivnje. 

Pitanje, je li homoseksualnost izlječiva, ne može se razjasniti teološkom ili 
ideološkom raspravom. Najvažnije činjenice su same osobe koje se sjećaju svog 
homoseksualnog života, a danas su u braku i osjećaju se heteroseksualno. Njihovo 
postojanje pruža dokaz kako je homoseksualnost izlječiva. Jedini mogući prigovor 
protiv ovih činjenica je da «izliječeni» zapravo nikada nisu ni bili pravi homoseksualci 
ili da nisu doista «izliječeni». Ali ne može se argumentirano tvrditi da osoba koja se 
sjeća svojih homoseksualnih požuda, te ako su je druge osobe istog spola uzbuđivale, 
nije zapravo ni bila homoseksualna. Također se ne može osporiti ni izričito životom 
potvrđeno svjedočanstvo nekog čovjeka. Činjenica da ima onih koji nisu bili doista 
homoseksualci, onih koji se ne žele liječiti te onih koji unatoč nastojanjima nisu mogli 
biti izliječeni ne dokazuje da i pravi homoseksualci ne mogu biti izliječeni. 

Prvi uvjet liječenja je prihvatiti istinu o tome što je homoseksualna aktivnost, a 
drugi je da to osoba sama mora htjeti i ustrajno raditi na sebi. Pod izlječenjem se 
podrazumijeva da osoba osjeća privlačnost prema suprotnom spolu te da s određenom 
lakoćom izlazi na kraj s homoseksualnim mislima i osjećajima. Ovim se ne niječe 
kako se u pitanju izliječenosti može prevariti. Ono može biti više ili manje potpuno. 
Izgledi za izlječenje kreću se oko 30%. Tu je vrijeme važan čimbenik jer će netko tko 
je od puberteta živio homoseksualnim životom biti «otpomiji» na terapiju, nego netko 
tko je tek kratko vrijeme bio u homoseksualnom okružju. 12 

12 Usp. Isto, str. 79. - 85. 

Homoseksualnost i državni zakon: homoseksualni brak 

Postavlja se pitanje treba li država zbog poštivanja prava homoseksualaca 
omogućiti sklapanje takvog braka. Učenje Crkve o braku i o komplementarnosti spolova 
iznosi istinu utvrđenu ispravnim razumom koju kao takvu priznaju sve velike vjerske 
kulture (usp. GS 48.). Nikakva ideologija ne može iz ljudskog duha izbrisati sigurnost 
po kojoj brak postoji samo među dvjema osobama različita spola koje njima vlastitim 
i uzajamnim osobnim darivanjem teže zajedništvu svojih osoba iz čega slijedi i 
otvorenost prokreaciji. Međutim, u zajednici istog spola potpuno su isključeni biološki 
i antropološki temelji braka i obitelji na kojima bi se moglo razumno temeljiti zakonsko 
priznanje. Takve zajednice nisu u stanju primjereno osigurati rađanje i produžetak 
ljudske vrste a u njima je i posve odsutna i supružnička dimenzija koja predstavlja 
ljudski i uređeni oblik spolnih odnosa. Ti odnosi su ljudski upravo ukoliko izražavaju 
i promiču uzajamnu pomoć spolova u braku te ostaju otvoreni prenošenju života. 
Zajednica osoba istoga spola ni približno ne vrši ulogu za koju brak i obitelj zaslužuju 
posebno i pravo priznanje. Ako bi ozakonila takve zajednice, država bi iznevjerila 
dužnost promicanja i zaštite ustanove braka koja je bitna za opće dobro. Ovdje se 
može postaviti pitanje kako može biti protiv općeg dobra zakon koji ne nameće nikakvo 
posebno ponašanje, nego se ograničava na ozakonjenje činjenične stvarnosti koja 
nikome ne nanosi nepravdu. Važno je znati da civilni zakoni strukturiraju čovjekov 
život prema dobru i zlu te vrše odlučujuću ulogu u promicanju mentaliteta i običaja. 
Stoga bi ozakonjenje takvih zajednica nužno donijelo pomućenje percepcije temeljnih 
moralnih vrednota i obezvređivanje bračne ustanove. 13 

Nije istina kako bi se zakonskim nepriznavanjem takvih zajednica išlo protiv 
ljudskih prava homoseksualaca jer su ljudska prava samo ona koja neotuđivo pripadaju 
svim ljudskim osobama. Mogu biti ugrožena ljudska prava homoseksualnih i 
heteroseksualnih osoba, ali to se ne događa uskraćivanjem prava na brak. Ostaje pitanje 
- ne bi li i homoseksualni parovi ipak trebali imati ista prava kao bračni parovi iako 
njihova veza nije «brak». Odgovor je niječan jer bi time oni dobili neutemeljenu 
povlasticu u odnosu na sve druge nevjenčane ljubavne veze. A ako smatramo da doista 
postoji potreba zakonskog reguliranja izvanbračnih veza, to se ne bi smjelo ograničiti 
samo na one homoseksualne. 

Treba li dopustiti usvajanje djece homoseksualnim parovima? 

Djeci koju bi se uključilo u takve zajednice nedostajala bi spolna bipolarnost, tj. 
iskustvo očinstva ili majčinstva koje je bitno za normalan razvoj djece. To bi bilo 
nasilje nad djecom ne zato što bi ih homoseksualni par bio nesposoban voljeti, nego 
jer bi ih se uključilo u okružje koje ne pogoduje njihovu punom ljudskom razvoju. 

13 Usp. Kongregacija za nauk vjere, Promišljanja u svezi sa zakonskim prijedlozima o priznavanju zajednica istog 
spola , Verburn, Split 2003., str. 7. - 17. 

Uloga Crkve u ophođenju naspram homoseksualnih osoba 


Za Crkvu je najvažnije pitanje koja je njezina specifična zadaća naspram kršćana 
koji se osjećaju homoseksualno. U gay— ideologiji važnu ulogu ima «outing» (javno 
priznavanje homoseksualcem), a pravi «outing» sastoji se u otvaranju istini. 
Dušobrižništvo homoseksualne osobe u prvom redu podrazumijeva da joj se kaže 
istina o tome što je seksualnost u Božjem planu, ali na takav način da se ona u njoj 
može pionaći. Za razliku od čisto somatskih bolesti, na području seksualne smetnje 
potrebna je posebna taktičnost. Osoba mora osjećati daje se gleda kao čovjeka, a ne 
da se svodi na «poremećaj». U osnovi postoje dvije vrste pomoći ljudima s istospolnim 
sklonostima: prva je terapija promjene osjećaja i ponašanje za što se traže terapeuti a 
druga je specifično crkvena zadaća koja se sastoji u privođenju čovjeka s njegovim 
seksualnim usmjerenjem Bogu te pronalaženju njegova mjesta u Crkvi. Obje te metode 
imaju za cilj zdravlje duše, ali ih treba razlikovati jer cilj dušobrižnika nije ozdravljenje 
nego odnos osobe koja mu je povjerena s Bogom. Kad ta osoba nauči živjeti uzdržljivo 
i tako služiti Bogu ona je na putu svetosti i na pragu postizanja spasenja. Dakle, bilo 
izlječenje moguće ili ne, Crkva svakog čovjeka poziva na nasljedovanje Krista. 
Pogrešno seksualno usmjerenje može se subjektivno doživljavati kao posramljujuće, 
ali ono nimalo ne obeščašćuje čovjeka. Iskušenja i kada traju čitav život - nisu grijeh. 

Poziv na uzdržljivost 

Ako se homoseksualna sklonost više ne da promijeniti, to znači da je ta osoba 
pozvana na čistoću u čitavom svome životu. Nikakav kršćanski put ne može zaobići 
taj poziv. To nije nikakva posebna strogoća naspram homoseksualaca. Spolno uzdržljivi 
život Crkva u ime Božje nalaže svakom neoženjenom čovjeku, povremeno i bračnim 
drugovima, a nekim ljudima zauvijek. Taj govor činio bi se neshvatljiv i neljudskim 
ako bi se pojam čistoće shvatio kao sinonim za samoću i nedostatak ljubavi umjesto 
kao težnju za savršenošću i svetošću koje su u Isusovom smislu sinonim za ljubav. 
Ipak, živjeti sam i seksualno uzdržljivo preteško je za čovjeka. Stoga Crkva promiče 
pomoć tim ljudima putem osnivanja raznih skupina. Udruga «Hrabrost» je katolički 
odgovor na suvremeni izazov svjetskog pokreta homoseksualaca. Tu je razvijen ozbiljan 
program za unutarnju čistoću koji uključuje, ali i nadilazi uzdržavanje od nedopuštenih 
seksualnih aktivnosti. Uzdržljivost je suzdržavanje od unutarnjih i vanjskih čina požude 
dok unutarnja čistoća uključuje postupan proces pročišćenja sklonosti koji dovode do 
cistoce srca. Tokom cijelog puta od suzdržljivosti do čistoće prisutna je molitva i 
svijest ovisnosti o Božjoj milosti. Put od uzdržljivosti do unutarnje čistoće osoba 
postiže prakticiranjem pet ciljeva «Hrabrosti»: prihvaćanje života u skladu sa službenim 
katoličkim učenjem o homoseksualnosti, razvijanje unutarnjeg molitvenog života s 
Kristom, jačanje duha zajedništva, sklapanje pravih i čistih prijateljstava te životom 

potvrđeno svjedočanstvo. Nedostatak ove terapije je njena skupoća pa je mnogima 
nedostupna. 

Iako se u posljednjih dvadesetak godina «Hrabrost» proširila u svim dijelovima 
zapadne civilizacije, ona i dalje nailazi na suprotstavljanja, ne samo izvan Crkve, 
nego i u Crkvi. Čudno je kako je «Hrabrost» više uspjeha imala surađujući s drugim 
kršćanskim i židovskim zajednicama, nego sa skupinama unutar Crkve koje propuštaju 
naučavati kako je homoseksualna aktivnost zlo po samoj naravi, a homoseksualna 
sklonost, mada nije grijeh, objektivni nered . 34 

Zaključak 

Postoje mnogi i razni pritisci na Crkvu da promijeni naučavanje i stav o 
homoseksualnosti. To je prisutno i među katolicima, osobito od nekih skupina i 
organizacija. Javno se zastupa da je homoseksualnost alternativni način življenja 
seksualnosti i da homoseksualne osobe ne smiju zbog te svoje sklonosti biti manje 
vrednovane nego heteroseksualne. To je bio izazov Crkvi da intervenira na različitim 
razinama te da pokaže put kako se moralno i pastoralno postavljati u vezi s pitanjem 
homoseksualnosti. 

Teološka podloga za kvalificiranje homoseksualne aktivnosti kao objektivno 
nemoralne nalazi se u samom redu stvaranja i u čovjekovoj naravi. Seksualnost je 
bipolarna, tj. ima muški i ženski oblik koji su psihički i fizički utemeljeni. To potvrđuju 
Objava i antropologijske znanosti, kao i činjenica da se seksualnost i genitalnost 
ostvaruj u jedino u susretu i otvorenosti jedne osobe prema drugoj. Homoseksualnost 
niječe bit seksualnosti jer se ne ostvaruje posredstvom drugoga koji je zaista drugi, 
drukčiji i upotpunjujući, već je isti. Među homoseksualnim osobama ne može biti 
potpune relacionalnosti jer joj nedostaje biološko-tjelesna relacionalnost u svojoj 
normalnosti. Istina je da svaki čovjek živi pod znakom biseksualnosti. Psihologija 
govori o dvostrukoj čovjekovoj psihi, tj. o animusu kod muškarca i animi kod žene te 

0 djelomičnoj prisutnosti značajki suprotnog spola. Unatoč tome, bitna razlika muško 
- žensko uvijek ostaje što potvrđuje i sama morfološka razlika spolnih obilježja . 15 

Crkva na poseban način treba braniti homoseksualne osobe, njihovo dostojanstvo 

1 vrijednost, temeljna ljudska i kršćanska prava. Ona treba biti mjesto gdje 
homoseksualne osobe mogu naći utjehu, ohrabrenje, prihvaćanje i ljubav. Samo tako 
ona će pokazati i dokazati kako život prema Božjim zapovijedima, ne samo da ne 
sprječava ljudsku sreću, nego je upravo omogućuje. 


Ana Lemo 


14 Usp. A. Laun, nav. dj ., str. 150. - 160. 

15 Usp. P. Šolić, nav. dj ., str. 254. - 256. 


101 


POČECI , 2004. 


RIJEČ KAO ZRCALO 

Putovanje do sebe Kierkegaardovom pričom 

Kako čitati Bibliju? Soren Kierkegaard jednom je Bibliju usporedio s ljubavnim 
pismom. Mladić je dobio ljubavno pismo. No, ono je napisano jezikom kojega on ne 
razumije. Nema nikoga tko bi mu pismo mogao prevesti, a najvjerojatnije niti ne želi 
nekoga drugog uvesti u sadržaj pisma upućenog samo njemu. Što će učiniti? Uzet će 
rječnik i pokušati prevesti pismo. Malo po malo, riječ po riječ probijat će se kroz 
nepoznati tekst. Sve dok ovaj mučni posao prevođenja ne privede kraju neće moći 
početi čitati pismo, jer prevođenje i čitanje nisu ista stvar. Slovkanje i traženje svake 
riječi u rječniku nikako se ne bi moglo nazvati čitanjem. Dok se muči s riječima i trudi 
s prijevodom u njemu raste nestrpljivost da konačno dovrši prijevod kako bi odmah 
potom mogao u miru pročitati pismo. 

Pretpostavimo, veli Kierkegaard u svom detaljnom opisu prevođenja i nutarnjeg 
stanja ovog mladića, da pismo ne sadrži samo osjećaje kako je to inače uobičajeno u 
ljubavnim pismima, nego da sadrži i želju koju bi draga rado htjela da joj on ispuni. 
I ono što ona traži uopće nije mala stvar. Traži toliko da bi, recimo svaki treći mladić, 
još jednom promislio prije nego li bi joj ispunio želju. Naš mladić, međutim, veli 
Kierkegaard, ne čeka niti jednog trenutka. Odmah ustaje kako bi što prije ispunio 
želju svoje drage. Nakon nekog vremena, kada se susretnu, ona mu veli: Ali, dragi, ja 
to uopće nisam tražila od tebe. Mora da si krivo preveo ili pogrešno shvatio moje 
riječi! I Kierkegaard se pita da li bi se mladić pokajao što nije ostao sjediti za stolom, 
uzeo još nekoliko rječnika i potrudio se Što točnije prevesti pismo prije negoli je ustao 
ispuniti želju svoje drage. Da li bi ga njegova žurnost da ispuni krivo shvaćenu želju 
učinila manje dragim? Da li bi, primjerice, učitelj manje cijenio učenika koji je spremio 
puno više gradiva zato što je krivo razumio učiteljeve upute? Mladić razlikuje čitanje 
i čitanje. Ako u pismu otkrije želju svoje drage, želi je odmah ispuniti. 

Mislimo sada na Božju Riječ. Kada proučavaš Božju Riječ, veli Kierkegaard ne 
obezvrjeđujući niti malo studij i proučavanje, još uvijek je ne čitaš. Kao i ljubavno 
pismo ona se ne čita sve dok se ne dovrši posao proučavanja i studija. Ona se čita ili 
prije ili nakon studija. Studij Božje Riječi nije čitanje Božje Riječi. 

No, Biblija ima u sebi toliko nejasnih mjesta, cijele knjige su tako zagonetne, 
javljaše sasvim spontano poznati prigovor. Kierkegaard, otvoreno i iskreno, veli kako 
bi na njega odgovorio samo onome tko svojim životom pokazuje da već ispunja sva 
druga, lako shvatljiva mjesta. Prigovor je vjerodostojan samo ukoliko smjera 
pojašnjenju Riječi radi njezina ispunjenja, onako kako je vjerodostojna ljubav mladića 
koji, dočim razumije želju drage, nastoji ispuniti je, usprkos nekim nejasnim mjestima 
u pismu. 

Ono što nas kod čitanja Svetog Pisma obvezuje nisu nejasna mjesta , nego ona 
jasna. Kada bi u njemu postojala i samo jedna jasna riječ ’, valjalo bi djelovati po njoj. 

I to iz jednog razloga . Božja Riječ je, naime, darovana da po njoj djelujemo. Čitaš li 
Božju Riječ tako da zaboravljaš kako te najmanja riječ koju si razumio trenutačno 
obvezuje da po njoj djeluješ, ti ne čitaš Božju Riječ. 

I kao što mladić pismo može čitati samo kada je sam, tako je i s Božjom Riječi. 
Tko je ne čita sam, ne čita Božju Riječ. Sam s Božjom Riječi ! I Kierkegaard odmah 
priznaje kako se on ne usuđuje biti sam s Božjom Riječi. Sam na način da se između 
njega i nje ne uvuče neka prevara osjetila. 1 priznaje kako ne poznaje nikoga komu bi 
vjerovao da ima dovoljno iskrenosti i hrabrosti da bude sam s Božjom Riječi. 

Dočim otvorim Sveto Pismo, nastavlja Kierkegaard, već me pr\>o mjesto koje 
otvorim zarobi. Pita me kao da me sam Bog pita, da li sam učinio ono što čitam. 1 tada 
sam zarobljen. I tada mogu ili odmah djelovati po njoj ili se ponizno pokajati. 

Tko nije sam s Božjom Riječi ne čita Božju Riječ. Ona je kao zrcalo. Zrcalo nije tu 
da ga promatram, nego da vidim sebe u njemu. Božja Riječ nije tu da je promatram, 
nego da živim po njoj. Naravno, studij Božje Riječi je studij zrcala. Nakon studija, 
međutim, valja se pogledati u zrcalu. 

Kako se u kršćanstvu čita Božja Riječ? Jedan je velild dio uopće ne čita, tvrdi 
Kirkegaard. Jedan mali dio je čita kroz studij, to jest promatra zrcalo. Drugim riječima, 
veliki dio je promatra kao staru, zastarjelu riječ koju ostavlja po strani, a mali dio 
kao iznimno čudno, zanimljivo i staro pismo u koje ulaže začuđujući mar, trud i 
oštroumno st. 

Božja Riječ. Božja se Riječ može tumačiti s namjerom da joj se bude poslušan, ali 
i s namjerom da se obranimo od njezinih zahtjeva. Glavni problem s Božjom Riječi 
nije njezino razumijevanje. Daleko je teže htjeti je razumjeti i pristati na život po njoj. 

Ljudski je da se čovjek brani od moći Riječi nad njim. Ljudski je moliti Boga za 
strpljivost i sućut nad svojim nemoćima da odgovorimo njegovoj Riječi. No, nije ljudski 
Božjoj Riječi dati drukčije usmjerenje, nizati između nje i mog života, zid po zid, 
naslagu po naslagu, s nakanom da nikako ne stanem pred Božju Riječ i pogledam se 
u zrcalu, onako kako dječak koji očekuje batine ispod hlača stavlja ručnik na ručnik. 

Godinu za godinom, dan za danom, po cijeli Božji dan sjediti pred zrcalom i 
promatrati ga. Iz najbliže blizine promatrati zrcalo i ne vidjeti sebe u njemu. 

Eugen Drewermann će mladića pretvoriti u studenta, a djevojku u Kineskinju. 
Pisanje pisama će teći preko prevoditelja sve dok se student ne odluči na studij kineskog. 
Pustit će da pisma teku neko vrijeme, a onda nakon nekoliko godina nalazi studenta 
kineskog pri koncu svog doktorskog rada o srednjovjekovnoj kineskoj ljubavnoj poeziji. 
Razlog zbog kojega je uopće počeo studirati kineski pojavi se tu i tamo u nostalgičnom 
pogledu u večernjim satima pri krigli piva. Djevojka koju je volio pretvorila se u 
maglovito sjećanje na mlade dane zaljubljenosti. Student kineskog Drewermannu je 
zapravo student teologije a pret\>orba zaljubljenika u znanstvenika pretvorba je vjernika 
i pozvanog mladića u činovnika i teologa. 

Kierkegaardova se usporedba ne iscrpljuje samo u ovoj varijaciji. Nije napisana 
kao gotova priča, nego kao priča u nastajanju u kojoj svaki novi detalj mole cijeloj 
priči dati drukčije obilježje. Srce priče se, međutim, ne mijenja. Premještajući detalje 
po vlastitom nahođenju i stvarajući priču od elemenata koji su nama životno bliži i 
poznatiji, na koncu dobijemo priču u kojoj se počne nazirati naš lik. Tako nam 
Kierkegaard na neizravan način pomaže da pred zrcalom ne vidimo zrcalo, nego sebe. 

I priča o Riječi kao zrcalu pretvara se sama u zrcalo. 1 pitanje kako čitati Bibliju 
pretvara se u pitanje kako živim Riječ. I tako, vođeni pričom majstora riječi, odemo 
daleko da bi nas priča vratila u blizinu. Pred Riječ. Pred zrcalo. Pred Riječ kao zrcalo. 
... Sami? Sami pred Riječju? 

Prepričao Ante Vučković 

